Faruvaa ah neyruvun: Insaaniyyathu kameh neiy amaleh! | Mihaaru\nމޯލްޑިވިއަން އެއާޓެކްސީގައި ތިނަދޫން ބަލި މީހާ މާލެ ގެންދަނީ: ވިލިނގިލީ ކޮވިޑް ފެސިލިޓީގައި އޭނާ އަށް ފަރުވާދޭން ބަޔަކު ވަނީ ހުރަސްއަޅާފައި.\nފަރުވާ އަށް ނޭރުވުން: އިންސާނިއްޔަތު ކަމެއް ނެތް އަމަލެއް!\n01 ސެޕްޓެމްބަރ 2020 - 09:21 63 comments\nކޮވިޑް-19 ދެކެ ބިރުން، އެކަކު އަނެކަކަށް އަޅާނުލައި ހިތްދަތި އެތައް ކަމެއް ހިންގާފައި އެބަހުއްޓެވެ. ބަލި ޖެހޭ މީހުންނާއި ފަރުވާގައި އުޅޭ ސިއްހީ ޚިދުމަތްތެރިންނާ މެދު ތަފާތުކުރުން ވެސް ގެންގުޅެ އެވެ. މި ވިސްނުމުގެ ތެރެއިން، ބަލީގައި ބޮޑުވަރުވެދާނެ މީހަކު ފަރުވާ އިން މަހްރޫމްކޮށް ގއ. ވިލިނގިލީގައި ބަޔަކު އިއްޔެ ހިންގީ ލަދުވެތި، އިންސާނިއްޔަތާ ޚިލާފު އަމަލެކެވެ! ސިއްހީ ފަރުވާގެ ހައްގު ނިގުޅައިގަނެ، އިތުރު ނުރައްކަލެއްގެ ތެރެއަށް އޭނާ ވައްޓާލީ އެވެ.\nގދ. ތިނަދޫން ޕޮޒިޓިވްވި 68 އަހަރުގެ ފިރިހެން މީހާ ފަރުވާ އަށް ފޮނުވީ ވިލިނގިލީގައި ކޮވިޑް ފަރުވާ އަށް ޚާއްސަ ކުރި ފެސިލިޓީއަށެވެ. ދައުލަތުން ބޮޑު ހޭދައެއްކޮށް އެތަން ހެދީ ގއ. އާއި ގދ. އަތޮޅުން ބައްޔަށް ޕޮޒިޓިވްވާ ހުރިހާ ރައްޔިތުންނަށް ފަރުވާދިނުމަށެވެ. ކޮވިޑުގައި އަމަލުކުރަމުން އަންނަ އުސޫލުގެ ދަށުން އުމުރުން ދުވަސްވީ ފިރިހެން މީހާ އެ ފެސިލިޓީއަށް ގެންދިއުމުން ވިލިނގިއްޔަށް އަރުވަން ދެކޮޅު ހެދީ އެވެ.\nއޭނާ ގާތްގަނޑަކަށް ހަތަރު ގަޑިއިރު ބޭންދީ، ވިލިނގިލީ ފަޅު ތެރޭގައި އޮތް ލޯންޗުގަ އެވެ. އޭރު އޭނާ ރަށަށް އަރުވައިގެން ނުވާނެ ކަމަށް ބުނެ ބަޔަކު ބަނދަރުމަތީގައި މުޒާހަރާ ކުރަނީ އެވެ. ބައްޔަށް ހުށަހެޅި އެ މީހާ އަށް އުފުލަން ޖެހިފައިވާ ސިއްހީ އަދި ނަފްސާނީ އަނިޔާ ދެ ގުނަކުރީ އެވެ. އޭނާ ގޮވައިގެން ވިލިނގިއްޔަށް ދިޔަ ސިއްހީ ހިދުމަތްތެރިންނާއި ފުލުހުންނާއި ވިލިނގިލީގެ ކޮވިޑް ފެސިލިޓީއާ ހަވާލުވެ ތިބި މީހުންނާއި ޓާސްކް ފޯހާއި ކައުންސިލަށް ވެސް ކުރެވުނު މާ ބޮޑު ކަމެއް ނެތެވެ.\nމުޒާހަރާކުރި މަދު ބަޔަކު ދޫނުދީ، ހިފެހެއްޓުމުން ސަރުކާރަށް މަޖުބޫރުވީ ބޮޑު ހޭދައެއްކޮށްގެން ނަމަވެސް އޭނާގެ ފުރާނަ ސަލާމަތްކުރާށެވެ. ތިނަދު އަށް އެއާޓެކްސީ ފޮނުވައި އެ މީހާ މާލެ ގެނެސް މިހާރު އޭނާ އަށް ފަރުވާދެމުން އަންނަނީ ހުޅުމާލެ މެޑިކަލް ފެސިލިޓީގަ އެވެ.\nމާލެ އާއި ހުވަދު އަތޮޅާ ދެމެދު ދަތުރުކުރާ ބޯޓެއްގެ ފަޅުވެރިއަަކަށް އުޅެނިކޮށް ޕޮޒިޓިވްވި އެ މިހާ ވިލިނގިއްޔަށް އަރުވަން ދެކޮޅު ހެދި މައިގަނޑު ސަބަބަކީ ބައެއް މީހުން ބުނާ ގޮތުގައި، އެ ރަށުގައި ކޮވިޑް ފެތުރިދާނެ ކަމުގެ ބިރެވެ. އަނެއް ބަޔަކު ތުހުމަތުކުރާ ގޮތުގައި ފަހަތުގައި އޮތީ ސިޔާސީ ކަމެކެެވެ. ވިލިނގިލީ ހޮސްޕިޓަލުގެ އިސް ބޭފުޅަކު ވެސް ތުހުމަތުކުރެއްވި ގޮތުގައި އެއީ، ސަރުކާރާ ދެކޮޅަށް ބަޔަކު ނުކުމެ ހިންގި ކަމެކެވެ. އެކަމަކު، މިއިން އެއްވެސް ކަމަކީ ބަލި މީހަކު ފަރުވާއިން މަހްރޫމްކުރުމާ ގުޅުވޭނެ ކަމެއް ނޫނެވެ.\nނަޒްލާ ނޫސްވެރިންނާ ވާހަކަ ދައްކަވަނީ: ކޮވިޑް ޖެހޭ މީހުންނާ މެދު ތަފާތުކުރުން ގެންގުޅޭ ކަމަށް ވިދާޅުވި.\nސިއްހީ ޚިދުމަތްތެރިން މި ހާދިސާ ސިފަކުރަނީ "ކޮވިޑަށް ވުރެން ވެސް ސީރިއަސް ބައްޔެއް"ގެ ގޮތުގަ އެވެ.\nވިލިނގިލީ ހާދިސާ އަށް އިޝާރާތްކުރައްވައި ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)ގެ ތަރުޖަމާން ޑރ. ނަޒްލާ ރަފީގް ރޭ ވިދާޅުވީ މި ބަލީގައި ތަފާތު ނުކުރުމަށާއި ފަރުވާ އިން މަހްރޫމްނުކުރަން ރާއްޖޭގައި ބަލި ފެތުރުނީއްސުރެން ކަމާ ބެހޭ އިދާރާތަކުން އިލްތިމާސްކުރަމުން އަންނަ ކަމަށެވެ. އެފަދަ ހާދިސާތައް ހިނގާފައިވާތީ، އަބަދުވެސް އެކަކު އަނެކަކަށް އަޅާލުމާއި އޯގާތެރިވާން ހަނދާންކޮށްދެމުން އަންނަ ކަން ވެސް ފާހަގަކުރެއްވި އެވެ.\n"ވިލިނގިލީގައި ހިނގައިދިޔަ ކަމަކީ ބަލިމީހާ އަށާއި އޭނާގެ އާއިލާ އަށް ނިކަމެތިކަން ގެނުވާނެ ކަމެއް. މިފަދަ ބަލިމަޑުކަމަކާ ކުރިމަތިލާއިރު ފިޒިކަލީއެއް ނޫން ނަފްސާނީ ގޮތުން ވެސް އަސަރުކުރޭ. އަދި ލިބެން ޖެހޭ ފަރުވާ ނުލިބި ލަސްވުމަކީ ސިއްހީ ގޮތުންނާއި އެހެން ގޮތް ގޮތުން ވެސް ގޮންޖެހުންތަކެއް އެ މީހަކަށް ކުރިމަތިލާން ޖެހޭ ކަމެއް،" ޑރ. ނަޒްލާ ވިދާޅުވި އެވެ.\n"ބައްޔެއް ޖެހިފައި ހުރީއޭ ކިޔައި ވަކި ރަށަކަށް ވަކި ނަސްލަކަށް ނިސްބަތްވާތީ ތަފާތުކުރުމާއި ތަފާތު ގޮތަކަށް އެ މީހަކާ ދޭތެރޭގައި ދެކުމަކީ ކޮވިޑް-19 އަށް ވުރެން ވެސް ސީރިއަސް ބައްޔެއް ކަމަށް އަޅުގަނޑުމެން ދެކެނީ."\nފަރުވާ އިން މަހްރޫމްކުރުން: ހަރުކަށި ފިޔަވަޅު އަޅަން ޖެހޭ ކަމެއް\nރާއްޖޭގެ ފަސް ސަރަހައްދެއްގައި ކޮވިޑް ފެސިލިޓީތަކެއް ސަރުކާރުން ގާއިމްކުރީ ބައްޔަށް ޕޮޒިޓިވްވާ އެންމެން މާލެ ގެނައުމަކީ ކުރެވޭނެ ކަމަކަށް ނުވާތީ އެ ތަންތަނުގައި ޚިދުމަތް ދޭށެވެ. އަތޮޅުތަކުގައި ފަރުވާ ތަރުތީބުކޮށްފައި ވަނީ މާލޭގައި ކޮވިޑަށް ފަރުވާ ދޭ އައިޖީއެމްއެޗުގެ ޑޮކްޓަރުންގެ ޓީމުގެ އިރުޝާދުގެ ދަށުންނެވެ. ބަލީގައި ސީރިއަސްވާ މީހުންނަށް ވެންޓިލޭޓަރުގައި ފަރުވާދެވޭނެ ގޮތް ވެސް ކޮވިޑް ސެންޓަރުތަކުގައި ވަނީ ހަމަޖައްސައިފަ އެވެ.\nތިނަދޫން ޕޮޒިޓިވްވި މީހާގެ ކޮންޓެކްޓް ޓްރޭސިން ހެދިއިރު، އޭނާއާ ގާތުން ބައްދަލުވި މީހުންގެ އަދަދު މިހާރު ވެސް ވަނީ 40 އަށް ވުރެން މަތިވެފަ އެވެ. ގޭގޭގައި ކަރަންޓީންކޮށް، އެ މީހުން ބައްޔަށް ޓެސްޓްކުރަމުން އަންނައިރު މީގެތެރެއިން ބަޔަކު ޕޮޒިޓިވްވުމުގެ ފުރުސަތު އެބަ އޮތެވެ. އެންމެންގެ ރައްކަލަކަށް މިއީ އެކަހެރިކޮށްގެން ފަރުވާ ދޭން ޖެހޭ ބައްޔަކަށް ވާތީ އެ މީހުން ވެސް ގެންދަން ހުރި ތަނަކީ ވިލިނގިލި ފެސިލިޓީ އެވެ.\nވިލިނގިލީގައި ހަދާފައިވާ ކޮވިޑް ފެސިލިޓީ: މިތަނުގައި ބަލި މީހަކަށް ފަރުވާ ދޭން ބަޔަކު އިއްޔެ ވަނީ ދެކޮޅު ހަދާފައި.\nވިލިނގިލީގައި މި ކުރިމަތިވި ހާދިސާ އިން މި ބަލީގައި ސިއްހީ ފަރުވާ އިން މަހްރޫމްވެދާނެ ކަމުގެ ބިރު އޮންނާނެ އެވެ. އެފަދަ ކޮންމެ ދަނޑިވަޅެއްގައި ފްލައިޓެއް ޗާޓާރުކޮށްގެން ބަލި މީހާ މާލެ ގެނެސް ފަރުވާ ދިނުމަކީ ސަރުކާރަށް ކުރެވޭނެ އަދި އެންމެ ހަމަޖެހޭ ގޮތެއް ވެސް ނޫނެވެ.\nނޫން ނަމަ، ކޮންމެ ރަށެއްގައި ފެސިލިޓީއެއް ވެސް ނުހެދޭނެ އެވެ. ވިލިނގިއްޔަށް ތިނަދޫ މިހާ ނޭރުވުމުން މިހާރު ގޮވާލަމުން އަންނަނީ ތިނަދޫގައި ފެސިލިޓީއެއް އަޅައިދޭށެވެ. ބައްޔަށް ހުށަހެޅުނަސް ވިލިނގިލީ ފެސިލިޓީގައި ފަރުވާ ހޯދަން ވެސް ބޭނުން ނުވުމުގެ ވިސްނުން ގެންގުޅެން އެ ހާދިސާއިން މަޖުބޫރުކުރުވީ އެވެ.\nސަރުކާރަށް މިހާރު ކުރަން ޖެހިފައި އޮތް ކަމަކީ، އިއްޔެ ހިނގި ފަދަ ލާއިންސާނީ އަމަލެއް ބަލި މީހަކާ ދޭތެރޭގައި ދެން ނުހިނގާނެ ކަން ކަށަވަރުކޮށްދިނުމެވެ. މުޅި މުޖުތަމައު ނުވަތަ އާއްމުން ބަލިން ރައްކާތެރިކުރަން މިހާރު ވެސް ފިޔަވަޅުތައް ހެލްތު ޕްރޮޓެކްޝަން އޭޖެންސީން އަޅާފައި އެބަހުއްޓެވެ. އޭގެތެރޭގައި އެޗްޕީއޭގެ މިންގަނޑުތަކާއި އެންގުންތަކާ ޚިލާފުވާ ފަރާތްތައް ޖޫރިމަނާކުރުން ހިމެނެ އެވެ.\nވިލިނގިލީގައި ހަދާފައިވާ ކޮވިޑް ފެސިލިޓީ: މިތަން ޚާއްސަކުރީ ގއ. އާއި ގދ. އަތޮޅުން ބަލި ޖެހޭ މީހުންނަށް.\nމި ފިޔަވަޅު ތެރޭގައި ހިމަނަންވީ އެންމެ މުހިއްމު ކަމަކީ ބަލި މީހާ ފަރުވާ އިން މަހްރޫމްވިޔަ ނުދިނުމެވެ. އެޗްޕީއޭ އިން ކަނޑައަޅާ ތަނެއްގައި ބަލި މީހާގެ ފަރުވާ ކުރިއަށް ގެންދެވެން ޖެހެ އެވެ. އެކަމުގައި އެއްވެސް ހުރަހެއް އޮވެގެން ނުވާނެ އެވެ. ރާއްޖޭގެ އެކި ސަރަހައްދުތަކުގައި ގާއިމްކޮށްފައިވާ ކޮވިޑް ފެސިލިޓީތަކުގައި ބަލި މީހުންގެ ފަރުވާ ކުރިއަށް ގެންދިއުމަށާއި އެ މީހުން އެއް ރަށުން އަނެއް ރަށަށް ގެންގޮސް ފަރުވާގެ ކަންކަމުގައި އުޅޭ ސިއްހީ ޚިދުމަތްތެރިންނަށް ވެސް ހުރަސްތައް ކުރިމަތި ކުރާ ނަމަ ހަރުކަށި ފިޔަވަޅު އަޅަން ޖެހެ އެވެ.\nކިތަންމެ ބޮޑު އަދަބަކުން ވިޔަސް ލާއިންސާނީ އަމަލުތައް ހުއްޓުވަން ޖެހެ އެވެ. މި ބަލީގައި ތަހައްމަލްކުރަން ޖެހޭ އެކަނިވެރިކަމާއި ބިރުގެ ތެރެއަށް އިތުރު އަނިޔާތަކެއް ކުރިމަތިވިޔަ ނުވާނެ ގޮތެއް އެޗްޕީއޭގެ މިންގަނޑުތަކުގައި ކަށަވަރުކޮށްދޭން ޖެހެ އެވެ.\nއިތުރު ލިޔުންތައް ގދ. ތިނަދޫ ދިވެހި ސަރުކާރު ގއ. ވިލިގިލި ޑރ. ނަޒްލާ ރަފީގް (އެޗްޕީއޭ) އެޗުއީއޯސީ ސިއްހަތު ބަލިތައް


Voters Listaai Gulhey Gothun 1778 Shakuvaa Hushahalhaafaivey- EC\n4 ހަފްތާ, 1 ދުވަސް, 14 ގަޑި, 21 މިނެޓް, 51 ސިކުންތު ކުރިން 500ފަތޯނާ ފާއިޒް\nމި އަހަރުގެ ރިޔާސީ އިންތިޚާބުގެ ވޯޓާސް ލިސްޓާ ގުޅޭ ގޮތުން ޝަކުވާ ހުށަހެޅުމަށް ދިން މުއްދަތުގައި 1778 ޝަކުވާ ހުށަހަޅާފައިވާ ކަމަށް އިލެކްޝަންސް ކޮމިޝަނުން ބުނެފިއެވެ.\nއީސީއިން ބުނީ، ވޯޓާސް ލިސްޓާއި ގުޅިގެން ހުށަހެޅި ޝަކުވާތަކުގެ ތެރޭގައި ގިނައިން ހިމެނެނީ، ވޯޓާސް ލިސްޓުގައި މަރުވެފައި މީހުންނާއި، 18 އަހަރުން ދަށުގެ ކުޑަކުދިންގެ ނަން ހިމެނޭ ކަމުގެ ޝަކުވާތައް ކަމަަށެވެ.\nޗެނަލް ތާރޓީން އަށް މަޢުލޫމާތު ދެއްވަމުން އިލެކްޝަންސް ކޮމިޝަންގެ މެންބަރު އަހުމަދު އަކުރަމް ވިދާޅުވީ ސެޕްޓެމްބަރު 23 ގައި ބާއްވާ މި އަހަރުގެ ރިޔާސީ އިންތިޚާބުގެ ވޯޓާސް ލިސްޓާ ގުޅޭ ގޮތުން ޝަކުވާ ހުށަހެޅުމަށް ދިން ވަގުތު ރޭ 10:30 އާ ހަމައަށް ހަމަވެފައިވާ ކަމަށެވެ.\nއަދި އެއީ ޤާނޫނުގައި ވާގޮތުން އިތުރު ވަގުތު ދެވެން އޮތް އެންމެ ދިގު ވަގުތު ކަމަށް އަކުރަމް ވިދާޅުވިއެވެ.\nއޭނާ ވިދާޅުވީ ލިސްޓާ ގުޅޭގޮތުން ޝަކުވާ ހުށަހެޅުމުގެ މުއްދަތު އިތުރުކުރީ، ވީހާ ވެސް ގިނަ ބަޔަކަށް އެ ފުރުސަތު ދިނުމުގެ ގޮތުން ކަމަށެވެ. އިލެކްޝަންސް ކޮމިޝަނުން ބުނެފައިވަނީ ލިބިފައިވާ ޝަކުވާތަކަށް ފަސް ދުވަހުގެ ތެރޭގައި ޖަވާބެއް ދޭނެ ކަމަށާ، ޖަވާބާ މެދު ހިތްހަމަނުޖެހޭ ނަމަ، ހައި ކޯޓަށް ދިއުމުގެ ފުރުސަތުވެސް އޮންނާނެ ކަމަށް އީސީއިން ވަނީ ބުނެފައެވެ.\nއަދި ރިޔާސީ އިންތިޚާބުގައި ވޯޓުލުމުގެ ހައްގު ލިބިގެންވާ މީހުންގެ ދާއިމީ ލިސްޓު އާންމު ކުރާއިރު، މިދިޔަ ލޯކަލް ކައުންސިލް އިންތިޚާބުގައި ނެރުނު ވޯޓާސް ލިސްޓަށް ވުރެ މި ފަހަރުގެ ލިސްޓް ފުރިހަމަވާނެ ކަމުގެ އުންމީދު އެބައޮތް ކަމަށް އިލެކްޝަން ކޮމިޝަނުން ބުނެއެވެ.


Einstein Ge City Eh 18.5 Million RF Ah Vikkaalaifi - Vaguthu\nއެއިންސްޓައިންގެ ސިޓީއެއް 18.5 މިލިއަން ރުފިޔާއަށް ވިއްކާލައިފި\nއެލްބާޓް އެއިންސްޓައިން އަމިއްލަ އަތުން ލިޔެފައިވާ ސިޓީއެއް 18.5 މިލިއަން ރުފިޔާއަށް ވިއްކާލައިފިއެވެ.\nއެއިންސްޓެއިންގެ މި ސިޓީ ވިއްކާލާފައި ވަނީ ނީލަމެއްގައެވެ. މި ސިޓީ ވިކުނީ އުންމީދުކޮށްގެން ހުރި އަގަށްވުރެ ތިންގުނަ ބޮޑު އަގަކަށް ކަމަށް މީޑިއާތަކުން ބުނެއެވެ.\nބޮޑު އަގުގައި އެއިންސްޓެއިންގެ އަމިއްލަ އަތުން ލިޔެފައިވާ ސިޓީއެއް ވިކިފައިވާ އިރު މި ސިޓީގެ އެންމެ ހާއްސަ ކަމަކީ އެއިންސްޓައިންގެ މަޝްހޫރު އީކުއޭޝަން E=mc2 ހިމެނިފައިވާތީއެވެ.\nކެލެފޯނިޔާ އިންސްޓިޓިއުޓް އޮފް ޓެކްނޮލޮޖީ އަދި ހިބްރޫ ޔުނިވަސިޓީ އޮފް ޖެރޫސަލަމްގެ އެއިންސްޓެއިން ޕޭޕާސް ޕްރޮޖެކްޓުގެ އެކްޓިވިސްޓުން ބުނާ ގޮތުގައި އެއިންސްޓެއިން އަތުން ލިޔެފައިވާ އޭނާގެ އީކުއޭޝަން ހިމެނޭ އެންމެ ތިން ލިޔުން ދުނިޔޭގައި އޮތް ކަމަށެވެ.\nއެއިންސްޓައިން އަކީ ސައިންސުގެ ދުނިޔޭގައި ދުނިޔެ ދުށް އެންމެ މޮޅު ސައިންޓިސްޓުންގެ ތެރޭގައި ހިމެނޭ އެއް ޝަހުސިއްޔަތެވެ. އޭނާ ވަނީ ސައިންސުގެ ގިނަ ހޯދުންތައް ހޯދައި ކާމިޔާބު އެތައް ރިސާޗުތައް ހަދައިފައެވެ.\nއެއިންސްޓައިންއަކީ ޖަރުމަންވިލާތަށް އުފަންވެ ވަޑައިގަތް ބޭފުޅެކެވެ. އޭނާ އުފަންވެފައި ވަނީ 1879 ގައެވެ. އަދި އެއިންސްޓެއިން އަވަހާރަވީ 1955 ގައިއެވެ. އޭނާ ދެ ކައިވެންޏެއް ކޮށްފައިވާއިރު އެއިންސްޓައިން އަށް ވަނީ ތިން ކުދިން ލިބިފައެވެ.\n1921 ވަނަ އަހަރު އެއިންސްޓައިން އަށް ފިޒިކްސްގެ ދާއިރާއިން ނޯބަލް ޕްރައިޒް އެވޯޑް އަދި އިތުރު އެތައް އެވޯޑެއް ވަނީ ލިބިފައެވެ.\nމެއި 28, 2021 16:56\nޑެން ތިވަރުގެ މީހަކަށް ހުންނާނީ މިގައުމުދެ ރައީސް\nމެއި 29, 2021 08:01\nކޮންތާނު މިގައުމުގެ ވެރިޔާ އެއުޅެނީ ދިވެ ހިން ލިޔެފަ ހުންނަ އެއްޗި ހި ވެސް ރަންގަޅަށް ކިޔަން ނޭގިގެން ވެދާނެ ލޯފުސްވީމަ ކަމަށްވެސް.


Miskitheh Gai Huri Fund Fotteh Falhaalaifi - Vaguthu\nރ. އުނގޫފާރުގެ މިސްކިތެއްގައި ހުރި ފަންޑް ފޮއްޓެއް ފަޅާލައިފިއެވެ.\nފުލުހުން ވިދާޅުވީ، މިއަދު 17:10 އެހާކަންހާއިރު ރ. އުނގޫފާރު "މަސްޖިދުލް ތަޤްވާ" މިސްކިތުގެ ފަންޑް ފޮށި ހަލާކު ކޮށްލައިގެން ވައްކަން ކޮށްފައިވާ މައްސަލަ ހުށަހަޅާފައިވާ ކަމަށެވެ.\nފަޅާލާފައިވާ ފަންޑް ފޮށި ބެލި ބެލުމުން އެއްވެސް އެއްޗެއް ގެއްލިފައި ނުވާ ކަމަށް ފުލުހުން ވަނީ ބުނެފައެވެ.\nމި ހާދިސާއާއި ގުޅިގެން އެއްވެސް މީހަކު މިހާތަނަށް ހައްޔަރު ކޮށްފައިވާ ކަމަށް ފުލުހުން ހާމަ ކޮށްފައެއް ނުވެއެވެ. އަދި އެފަދަ އަމަލެއް ހިންގާފައިވަނީ ކޮންބައެއް ކަމެއްވެސް ފުލުހުން ހާމަ ކޮށްފައެއް ނުވެއެވެ.\nމި މައްސަލަ މިހާރު އަންނަނީ އިތުރަށް ތަހުޤީގު ކުރަމުން ކަމަށް ފުލުހުން ވަނީ ވިދާޅުވެފައެވެ.\nއއއ އެޖެންޑާ19 ތަފާތުވާނެ.\nފެބުރުއަރީ 15, 2020 22:23\nފަންޑުފޮށި ފަޅައިލައި ވަންކަންނުކުރާކަން އެނގެނީ ކިހިނެއްބާ ހަމަގައިމުވެސް ފަންޑުފޮށީގަހުރީކިހާފައިސާއެއްކަން އެގޭނެމީހަކުނުހުންނާނެ އެހެންވީމަ ވަކަންނުކުރާކަންއެނގެނީކާކަށްބާ؟\nފެބުރުއަރީ 15, 2020 22:29\nނޫނޭވާ ދޮގުހެދުމާއި މަކަރާ އޮޅުވާލުމުގައި ވެސް ފުލުހުން ވަރަށް ބޮޑުތަނުން މިލާދީނީ ސަރުކާރު އައިފަހުންކު ކުރިއަރައިގޮފިކަން ވަރަށްބޮޑަށް ފާހަގަ ކުރެވޭ ހާދަބިޒީއޭދޯ އަ ބަދުވެސް މައްސަލަ ބަލާތަޤީގު ކުރުމުގައި ހަމަފަޅާލީތޯ ނޫނީ ފަޅާލައިފިޔޭ ބުނާށޭ ބުނީތޯ\nހަނދާނަށް އެބަ އާދޭ މީގެ ހައެއްކަ އަށެއްކަ އަހަރު ކުރިންވެސް އުނގޫފާރު މިސްކިތުގެ ޚައިރާތު ފޮށި ފަޅާލިވާހަކަ. އިސްލާމީ މަރުކަޒު ބިނާކޮށް ނިމނު އިރު އެތާންގެ މިސްކިތު ގައިވެސް ޚައިރާތު ފޮށިތަކެއްހުރި. އެފޮށިތަޢްވެސް ފަޅާލިފަހުން ދެން ފޮށިތައް ނަގާފި.\nއަމިއްލަ ގޭގައި ހުންނަ ފޮއްޓެއް ފެޅޭނީ ގޭގެ ވެރިމީހާއަށް ނޭނގި


Midhiya mahu 50 million rufiyaa ge mas beyrukohfi\nމިދިޔަ މަހު ރާއްޖޭން 50 މިލިއަން ރުފިޔާގެ ފިނިކުރި މަސް ބޭރުކޮށްފި\nފެލިވަރު ފެކްޓްރީގައި މަސް ކަނޑަނީ: މިދިޔަ މަހުގެ އެކްސްޕޯޓް ވަނީ ދަށްވެފައި-- ފޮޓޯ: އަވަސް އާކައިވް\nމިދިޔަ މަހު ރާއްޖޭން 50 މިލިއަން ރުފިޔާގެ މަސް އެކްސްޕޯޓް ކޮށްފައިވާ ކަމަށް މޯލްޑިވްސް ކަސްޓަމްސް ސާވިސަސް އިން ބުނެފި އެވެ.\nކަސްޓަމްސްގެ ތަފާސް ހިސާބުތައް ދައްކާ ގޮތުގައި މިދިޔަ މަހު ރާއްޖޭން 50 މިލިއަން ރުފިޔާގެ ރޯމަސް އެކްސްޕޯޓް ކުރިއިރު، މިދިޔަ ރާއްޖޭން 149 މިލިއަން ރުފިޔާގެ މުދާ ވަނީ ބޭރުކޮށްފަ އެވެ. ނަމަވެސް ބޭރުކުރި މުދަލުގެ އަދަދު ވަނީ 73 ޕަސެންޓް ވަނީ ދަަށްވެފަ އެވެ.\nތަފާސް ހިސާބުތައް ދައްކާ ގޮތުގައި ރާއްޖޭގެ އެކްސްޕޯޓުގެ ބޮޑުބައި ފޮނުވާފައިވަނީ ރާއްޖޭގެ ރޯމަހުގެ މައި މާކެޓު ކަމަށް ތައިލެންޑް އަށެވެ. އެ ގައުމަށް 51 މިލިއަން ރުފިޔާގެ (46 ޕަސެންޓް) މަސް އެކްސްޕޯޓްކުރި އެވެ. އަދި ދެވަނައަށް އެންމެ ގިނަ ބާވަތްތައް އެކްސްޕޯޓް ކޮށްފައިވަނީ ޖަރުމަނު ވިލާތަށެވެ. އެ ގައުމަށް 20 މިލިއަން ރުފިޔާގެ މަހުގެ ބާވަތްތައް އެކްސްޕޯޓް ކުރި އެވެ.\nމަހުގެ އެކްސްޕޯޓްގެ އަދަދުތައް:\nފިނިކުރި މަސް 50 މިލިއަން ރުފިޔާ\nކަޅުބިލަމަސް 11 މިލިއަން ރުފިޔާ\nބޮޑު ކަންނެލި 13 މިލިއަން ރުފިޔާ\nކަންނެލި މަސް 8 މިލިއަން ރުފިޔާ\nމަހުގެ އެހެން ބާވަތްތައް 18 މިލިއަން ރުފިޔާ\nމިދިޔަ މަހު ރާއްޖެ އަށް ތެޔޮ ހިމަނައިގެން 1.5 ބިލިއަން ރުފިޔާގެ މުދާ ވަނީ އިމްޕޯޓް ކޮށްފަ އެވެ. އަދި އިމްޕޯޓް/ އެކްސްޕޯޓުން ދައުލަތަށް އާމްދަނީގެ ގޮތުގައި 117 މިލިއަން ރުފިޔާ ލިބިފައިވެ އެވެ. ނަމަވެސް މިދިޔަ އަހަރާ އަޅާ ބަލާއިރު މި ދާއިރާ އިން ލިބުނު އާމްދަނީ ވަނީ 59 ޕަސެންޓް ދަށްވެފަ އެވެ.\nރާއްޖެ އަށް އެންމެ ގިނައިން މުދާ އިމްޕޯޓް ކޮށްފައިވަނީ އިންޑިއާ އިންނެވެ. އެ ގައުމުން 262 މިލިއަން ރުފިޔާގެ މުދާ އެތެރެކޮށްފައިވެ އެވެ. އަދި ދެވަނަ އަށް އެންމެ ގިނައިން މުދާ އެތެރެ ކުރި ޗައިނާ އިން 245 މިލިއަން ރުފިޔާގެ މުދާ އެތެރެކުރި އެވެ. އަދި ތިން ވަނަ އަށް އެންމެ ގިނައިން މުދާ އެތެރެކުރި ސިންގަޕޫރުން 117 މިލިއަން ރުފިޔާގެ މުދާ އެތެރެކޮށްފައިވެ އެވެ.\nއެތެރެކުރި މުދަލުގެ އަދަދު\nކެއުން ބުއިމަށް ބޭނުންވާ ސާމާނު 373 މިލިއަން ރުފިޔާ\nމެޝިނަރީ އާއި މެކޭނިކަލް އިކްއިޕްމަންޓް 295 މިލިއަން ރުފިޔާ\nކެމިކަލްގެ ބާވަތްތައް 179 މިލިއަން ރުފިޔާ\nތެލުގެ ބާވަތްތައް 95 މިލިއަން ރުފިޔާ\nމިދިޔަ އަހަރުގެ މެއި މަހު 76 އުޅަނދެއް މުދާ ހިފައިގެން ރާއްޖެ އައިސްފައިވެ އެވެ. ނަމަވެސް މި އަހަރުގެ މެއި މަހު މުދާ ހިފައިގެން އައިސްފައިވަނީ 38 އުޅަނދެވެ.\nމަސްވެރިން އިމްޕޯޓް އެކްސްޕޯޓް ދައުލަތުގެ އާމްދަނީ


ސެޓްފިކެޓް އެކެއް އިން ކަސްޓޯޑިއަލް ސްޕަވިޝަން ކޯސް މާފުށީޖަލުގައި ފަށައިފި\nސެޓްފިކެޓް އެކެއް އިން ކަސްޓޯޑިއަލް ސްޕަވިޝަން ކޯސް މާފުށީޖަލުގައި މިއަދު ފަށައިފިއެވެ.\nމިކޯހަކީ ޖަލުތަކުގައި މަސައްކަތްކުރާ ޖަލު އޮފިސަރުންގެ ތެރެއިން ކޯޕްރަލް ރޭންކްއިން ފެށިގެން ދަށުގެ ޖަލު އޮފިސަރުންނަށް އަމާޒުކޮށްގެން މޯލްޑިވްސް ކަރެކްޝަނަލް ސަރވިސް އިން ކުރިއަށް ގެންދާ ކޯހެކެވެ.\nމިކޯހުގައި، ޖަލުގެ މިނިމަމް އަދި މީޑިއަމް ސެކިއުރިޓީ ޔުނިޓްތައް އޮޕަރޭޓްކުރުމުގައި އަމަލުކުރަންވީ އެންމެ ފުރިހަމަ ގޮތްތަކާއި، ސެކިއުރިޓީ ނިޒާމް ދެމެހެއްޓުމުގައި އަމަލުކުރަންވީ ގޮތްތަކާއި، ޤައިދީންނަށް ދެވޭ އިނާޔަތްތަކާއި އަދި ޤައިދީންނަށް އިނާޔަތްތައް ދިނުމުގައި ޢަމަލުކުރައްޖެހޭ ގޮތްތަކާއި، ޤަނޫނީ ގޮތުން ޤައިދީންނަށް ލިބިދޭ ހައްޤުތައް ކިޔަވައިދެވޭނެއެވެ. އަދި ޤާނޫނީ ގޮތުން އޮފިސަރުންނަށް ލިބިދޭ ބާރުތަކާއި، ބާރުގެ ބޭނުންކުރާނެ ގޮތްތައްވެސް ކިޔަވައިދެވޭނެއެވެ.\nމާފުށީ ޖަލުގައި މިއަދު ފެށި ކޯސް ކުރިއަށް ގެންދަނީ ދެބެޗަކަށް ބަހާލައިގެންނެވެ. މިގޮތުން ބެޗް އެކެއް ގައި 32 އޮފިސަރުން އަދި ބެޗް ދޭއް ގައި 35 އޮފިސަރުން ބައިވެރިވެ ކިޔަވަމުންދެއެވެ. ފަސް ހަފުތާގެ މުއްދަތަށް ކުރިއަށްގެންދާ މިކޯހުގައި ކިޔަވައިދެއްވަނީ މޯލްޑިވްސް ކަރެކްޝަނަލް ސަރވިސް ގެ މުދައްރިބުންނެވެ.\nމީގެއިތުރުންވެސް އޮފިސަރުންނަށް އަމާޒުކޮށްގެން ތަފާތު ކޯސްތަކެއް މިއަހަރު ތެރޭގައި ކުރިއަށްގެންދިއުމަށް ވަނީ ރާވާފައެވެ. މިގޮތުން ޖަލު އޮފިސަރުންގެ ތެރެއިން ސާޖެންޓް އަދި ސްޓާފް ސާޖެންޓް ރޭންކްގެ އޮފިސަރުންނަށް އަމާޒުކޮށްގެން ސެޓްފިކެޓް2އިން ކަސްޓޯޑިއަލް ސްޕަވިޝަން ކޯސް ވަރަށް އަވަހަށް ފެށިގެން ދާނެއެވެ. އަދި އޮފިސަރުންނަށް އަމާޒުކޮށްގެން ޑިޕްލޮމާ ފެންވަރުގެ ކޯސްތަކެއް ހިންގުމަށް ތައްޔާރުވަމުންދާކަމަށް މޯލްޑިވްސް ކަރެކްޝަނަލް ސަރވިސް އިން މަޢުލޫމާތު ދެއްވައެވެ.


Raajje In Russia Ge Eheetheri Kamah Edhijje\nރާއްޖެއިން ރަޝިޔާގެ އެހީތެރިކަމަށް އެދިއްޖެ\nރަޝިޔާގެ ފޮރިން މިނިސްޓަރު އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދު --\nރާއްޖެއަށް ކޮވިޑް19 އިން ލިބޭނެ ގެއްލުންތަކުން އަރައިގަތުމަށް ކުރާ މަސައްކަތުގައި ރަޝިޔާގެ އެހީތެރިކަމަށް އެދިއްޖެއެވެ.\nމި އެހީތެރިކަމަށް ރާއްޖެއިން އެދުނީ ރަޝިޔާގެ ފޮރިން މިނިސްޓަރު ސަރްގޭ ލަވްރޯފް އަށް ފޮރިން މިނިސްޓަރު އަބްދުﷲ ޝާހިދު މިއަދު ފޯނުން ގުޅުއްވައި، ކޮވިޑް19 އާއި ގުޅޭ ގޮތުން ކުރެއްވި މަޝްވަރާތަކުގެ ތެރެއިންނެވެ.\nފޮރިން މިނިސްޓްރީން ބުނީ ދެބޭފުޅުން މިއަދު ދެއްކެވި ވާހަކަފުޅުގައި ކޮވިޑް19 އާ ދެކޮޅަށް ދެގައުމުން އަޅާފައިވާ ފިޔަވަޅުތަކާ ބެހޭ ގޮތުންނާއި، ދެގައުމަށް ދިމާވެފައިވާ ގޮންޖެހުންތަކާއި ބެހޭ ގޮތުން މަޝްވަރާކުރެއްވި ކަމަށެވެ. އަދި ކޮވިޑް19 ގެ ސަބަބުން ދެގައުމަށް މާލީ އަދި އިގްތިސޯދީ ގޮތުން ކުރިމަތިވާނެ ގޮންޖެހުންތަކާ ބެހޭ ގޮތުންވެސް ދެބޭފުޅުން މަޝްވަރާކުރެއްވި ކަމަށް ފޮރިން މިނިސްޓްރީން ބުންޏެވެ.\nއެ މިނިސްޓްރީން ބުނީ ކޮވިޑް19 ވައިރަސްއާ ދެކޮޅަށް ކުރެވޭ މަސައްކަތުގައި ދެގައުމު ގުޅިގެން މަސައްކަތްތަކެއް ކުރުމަށްވެސް ދެ ވަޒީރުން މަޝްވަރާކުރެއްވި ކަމަށެވެ. އަދި މިނިސްޓަރު ޝާހިދު ވަނީ ރާއްޖެއަށް ކޮވިޑް19 އިން ލިބޭނެ ގެއްލުންތަކުން އަރައިގަތުމަށް ކުރާ މަސައްކަތުގައި ރަޝިޔާގެ އެހީތެރިކަމަށް އެދިވަޑައިގެންފައި ކަމަށާއި މިވަގުތު ރަޝިޔާގައި ތިބި ދިވެހި ދަރިވަރުންގެ ހާލަތާ ބެހޭ ގޮތުން ދެ ވަޒީރުން ވަނީ މަޝްވަރާކުރައްވާފައިވާ ކަމަށް ފޮރިން މިނިސްޓްރީން ބުންޏެވެ.\nރަޝިޔާގެ އެހީތެރިކަމަށް މިނިސްޓަރު ޝާހިދު އެދިވަޑައިގެންނެވިއިރު ދާދިފަހުން ދެކުނު ކޮރެއާގެ އެހީތެރިކަމަށް ވެސް ރާއްޖެއިން ވަނީ އެދިފައެވެ.


LIVE: Covid Gai Maruvaa Meehunge Adhadhu Ves Mahchah - Vaguthu\nމިއަދު ވެސް ރެކޯޑް އަދަދެއް: އިތުރު 1209 މީހުން ފައްސިވެއްޖެ.\nBREAKING NEWS: Miadhuves Record Adhadheh: Ithuru 1209 Meehun Fassivejje https://t.co/yY4JC8PYGy\n— Vaguthu Online (@VaguthuOnline) January 16, 2022\nކޮވިޑް-19ގެ އާ ވޭރިއެންޓް ކަމަށްވާ އޮމިކްރޮން ޖެހުނު މީހަކު ފުރަތަމަ ފަހަރަށް ތައިލެންޑުން މަރުވެފައިވާ ކަމަށް އެގައުމުގެ ސިއްހީ އިދާރާއިން ބުނެފި.\nBREAKING | Omicron Jehunu Meehaku Furathama Faharah Thailand In Maruvejjehttps://t.co/gYDyH4P7ek\nޖޮކޮވިޗްގެ ވިސާ ކެންސަލް ކުރުމަށް ކޯޓުން ތާއިދުކޮށްފި.\nBREAKING NEWS: Djokovic Ge Visa Cancel Kurumah Court In Thaaidhu Koffi https://t.co/vD6QQz3e44\nކޮވިޑްގެ ކަންކަން ބަލަހައްޓާ އެމެރިކާގެ އިސްވެރިޔާ ވެސް ބޮޑު މުއްސަންޖަކަށްވެއްޖެ.\nCovid Ge Kankan Balahatta America Ge Isveriya Ves Bodu Mussanjakah Vejje https://t.co/xtTuh4vZwe\nކޮވިޑް-19 އޮމިކްރޮން ވޭރިއަންޓާއިއެކު ކޮވިޑަށް ދުވާލަކު ފައްސިވާ މީހުންގެ އަދަދު ވަނީ މިހާރު މިހާރު ތިން މިލިއަނަށް ވުރެ މައްޗަށް ގޮސްފައެވެ. ބައެއް ސައިންސްވެރިން ބުނަމުން އަންނަނީ އޮމިކްރޮން ވޭރިއަންޓްގެ ސަބަބުން ފުރާނައަށް ނުރައްކާ ވުމުގެ ފުރުސަތު ކުޑަ ކަމަށެވެ. ހާއްސަކޮށް ވެކްސިން ފުރިހަމަ ކޮށްފައިވާ މީހުން އޮމިކްރޮން ވޭރިއަންޓް ޖެހިގެން މަރުވާ އަދަދު މަދުކަމަށް ސައިންސްވެރިން ބުނެއެވެ.\nނަމަވެސް ފާއިތުވި ދެދުވަހުގެ ތަފާސް ހިސާބަށް ބަލާއިރު ކޮވިޑް ޖެހިގެން ކޮންމެ ދުވަހަކު ވެސް އަށްހާހަށް ވުރެ ގިނަ މީހުން ވަނީ މަރުވެފައެވެ. ކޮވިޑްގައި މީހުން މަރުވާ އަދަދު މިހާރު އަނެއްކާވެސް ވަނީ މީގެ ދޮޅުމަސް ދުވަސް ކުރިން ހުރި މިންވަރަށް އިތުރުވެފައެވެ.\nތަފާސް ހިސާބަށް ބަލާއިރު ފެންނަން އޮތީ ކޮވިޑް-19 އޮމިކްރޮން ވޭރިއަންޓްގެ ސަބަބުން ވެސް ހާލަތު ބަދަލުވެގެން ހިނގައިދާނެ ކަމެވެ. ހާއްސަކޮށް ވެކްސިން ފުރިހަމަ ނުކޮށް ތިބި މީހުންގެ ސަބަބުން އެތައް ބުރައެއް އެހެން މީހުން ވެސް އުފުލަން ޖެހިދާނެއެވެ.\nނަމަވެސް ކޮވިޑްގެ އަދަދުތައް އިތުރުވަމުންދާ ނިސްބަތައް ބަލާއިރު ފުރަބަންދުކޮށް، ވިޔަފާރިތައް ބަންދުކޮށްގެން ލިބެން އޮތް ގެއްލުންތައް ވެސް ވަކިކުޑައެއް ނޫނެވެ. އެހެންކަމުން މިއަދު އޮތް ހަމައެކަނި ގޮތަކީ ކޮވިޑާއިއެކު އުޅުމެވެ.\nޖެނުއަރީ 16, 2022 11:34\nއެހެނަސް ސްކޫލްތަށް މިވަނީ ހުޅުވާލާފަ\nމީ ވަރަށް ދެރަ ކަމެއް އަޅުގަނޑުމެންގެ ދަރިން ރައްކާތެރިކޮށް ތިބިއްޔާ އިންޝާﷲ ކިޔެވިދާނެ މިހާލަތުގަ ސްކޫލްތަކުގެ ކިޔެވުން އޮންލައިން ކޮށްދެއްވާ\nއަޅުގަނޑުމެންގެ ދަރިންގެ ހައްގެއް އެއީ


5 fan’diyaarunnah nisbaiykoh, Adhuray huthuru baheh beynunkuri massala fuluhah hushahalhaifi - One Online\nޕީއެންސީގެ ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ (އަދުރޭ) އިދިކޮޅު ޖަލްސާއެއްގައި ވާހަކަދައްކަވަނީ -- ވަން ފޮޓޯ: މުހައްމަދު އައުޒަމް\nފަސް ފަނޑިޔާރުންނަށް ނިސްބަތްކޮށް، އަދުރޭ ހުތުރު ބަހެއް ބޭނުންކުރި މައްސަލަ ފުލަހަށް ހުށަހަޅައިފި\nކުރީގެ ރައީސް ޔާމީން އަބްދުލްޤައްޔޫމަށް ހުކުމް ކުރި ފަސް ފަނޑިޔާރުންނަށް ނިސްބަތްކޮށް، ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ހުތުރު ބަހެއް ބޭނުންކުރި މައްސަލަ ފުލުހަށް ހުށަހަޅައިފިއެވެ.\nރައީސް ޔާމީންގެ މައްޗަށް ދައުލަތުން ކުރި މަނީ ލޯންޑަރިންގެ ދައުވާ ސާބިތުވެ، ފަސް އަހަރަށް ޖަލަށް ލައި ފަސް މިލިއަން ޑޮލަރުން ޖޫރިމަނާކުރުމަށް މިއަދު ކުރިމިނަލް ކޯޓުން ވަނީ ހުކުމްކޮށްފައެވެ. މިހާރު ރައީސް ޔާމީން ހުންނެވީ މާލޭ ޖަލުގައެވެ.\nފަސް ފަނޑިޔާރުންނަށް ނިސްބަތްކޮށް، އަދުރޭ ހުތުރު ބަހެއް ބޭނުންކުރި މައްސަލަ ފުލުހުންނަށް ހުށަހަޅާފައިވަނީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިންނެވެ.\nފަނޑިޔާރުންނަށް ނިސްބަތްކޮށް، އަދުރޭ ހުތުރު ބަހެއް ބޭނުންކޮށްފައިވަނީ ރައީސް ޔާމީންގެ ޝަރީއަތް ކުރިއަށްދަނިކޮށް ކުރިމިނަލް ކޯޓު ސަރަހައްދުގެ ބޭރުގައި އެއްވެ ތިބި މީހުންނާ ވާހަކަދައްކަވަމުންނެވެ. އެ ފަސް ފަނޑިޔާރުން ޖަލަށް ލާނެ ކަމަށް ވެސް އަދުރޭ ވިދާޅުވިއެވެ.\nއެ އެއްވުމުގައި އަދުރޭ ވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް އަބަދު އެ މަގާމުގައި ނުހުރެވޭނެ ކަމަށް ވިދާޅުވެ އެމަނިކުފާނަށް ވެސް އިންޒާރުދެއްވައިފައެވެ. އަދުރޭ ތުހުމަތުކުރައްވާފައިވާ ގޮތުގައި ރައީސް ޔާމީން ޖަލަށް ލާފައިވަނީ އިދިކޮޅު ކޯލިޝަނަށް ސަވާރުވާން ބަޔަކު ބޭނުންވެގެންނެވެ. އެކަމެއް އެގޮތަށް ވިޔަ ނުދޭނެ ކަމަށް ވެސް އޭނާ ވިދާޅުވިއެވެ.\nރައީސް ޔާމީންގެ މައްޗަށް ހުކުމް ކުރި ކުރިމިނަލް ކޯޓުގެ ފަނޑިޔާރުންގެ ބެންޗުގައި ހިމެނިވަޑައިގަންނަވަނީ އަލީ ރަޝީދު ހުސައިނާއި އަހްމަދު ޝަކީލާއި މުހައްމަދު ސަމީރާއި އަލީ އާދަމް އަދި ހުސައިން ފާއިޒް ރަޝާދެވެ.\nގުޅޭ ޓެގު ރައީސް ޔާމީން ޕީޕީއެމް އަބްދުއްރަހީމް އަބްދުﷲ (އަދުރޭ) ޕީޕަލްސް ނެޝަނަލް ކޮންގްރެސް ޖުޑިޝަލް އެޑްމިނިސްޓްރޭޝަން ކުރީގެ ރައީސް އަބްދުﷲ ޔާމީން\nސިޔާމުގެ ލޯނުގެ މައްސަލައާ ގުޅޭ ސުވާލުތައް ފިނޭންސް މިނިސްޓަރަށް ފޮނުވައިފި\nފުލުހުންގެ ތެރެއިން މިހާތަނަށް 93 ކޭސް ފެނިފައިވޭ: ސީޕީ ހަމީދު\nމިއީ ދުވަހަކު ވެސް ކުރިމަތިނުލާވަރުގެ އިގްތިސާދީ ދަތިކަމެއް، ޖީޑީޕީ މައިނަސް 11 ޕަސެންޓަށް ގޮސްދާނެ: ފައްޔާޒު\nމެޑަމް ނަސްރީނާ ހޮސްޕިޓަލުގައި އެޑްމިޓްކޮށްފި


މެންބަރުންގެ ޚިޔާލު: ޑީއާރުޕީ ” އައިސީޔޫ ” ގައި!!!!!!!!! – Maldivian Democratic Party\n29 ނޮވެމްބަރު 2010\nމެންބަރުންގެ ޚިޔާލު: ޑީއާރުޕީ ” އައިސީޔޫ ” ގައި!!!!!!!!!\nއެމްޑީޕީއިން ރާއްޖޭގެ ވެރިކަމަށް ކެންޑިޑޭޓަކު ނެރެން ކުރި މަސައްކަތުން ސިޔާސީ އެތަކެއް ހުރަސްތައް ފަހަނަޅައި މިއަދު މިވަނީ ރާއްޖޭގައި އެމްޑީޕީގެ ވެރިކަމެއް ހިންގަމުން ގެންދާތާ ފުރިހަމަ ދެއަހަރު ފާއިތުވެ ގޮސްފައެވެ.\nސިޔާސީގޮތުން ރާއްޖޭގައި ވެރިކަމަށް ތަސައްރަފުފުދޭ ބަޔަކީ ކޮބައިތޯ އަހާލައިފިނަމަ ހަމައެކަނި އެކަމަށް ކަމުދާނެ ބަޔަކީ އެމްޑިޕީއާއި ޑީއާރުޕީ ކަމުގައި ރާއްޖޭގެ ގިނަބަޔަކު އެއްބަސްވާނެއެވެ. މިދެޕާޓީގެ މެންބަރުންގެ އަދަދަށް އެކަނި ބަލާލިޔަސް މިހަޤީޤަތާ އިދިކޮޅު ހަދާނެ ޖާގައެއް ނެތެވެ.\nރާއްޖޭގެ ސިޔާސީ ޕާޓީތަކުގެ ޙަޔާތަށް ބަލާލާއިރު އެންމެ ގިނަދުވަހު އެންމެ މެންބަރުން ގިނަކަމަށް އިލެކްޝަންސްގެ ލިޔެކިޔުންތަކުން ފެންނަންއޮތީ ޑީއާރުޕީއެވެ. ހަމައެހެންމެ އެޕާޓީގައި ޢިލްމީ ޤާބިލް ފަރާތްތަކަކީވެސް މަދުބަޔެއްނޫނެވެ. މިއަދު ރާއްޖޭގައި ސިޔާސީ ޕާޓީއެއްގައި އެންމެ ގިނަ މެންބަރުން ރަޖިސްޓްރީވެފައިވާ ޕާޓީއަކީ ވެރިކަންކުރާ އެމްޑިޕީ ކަމުގައިވިޔަސް އެންމެ ކައިރީން ވާދަކުރަމުން ގެންދާ އިދިކޮޅު ޕާޓީއަކީވެސް ޑިއާރުޕީއެވެ.\nސިޔާސީގޮތުން ދެމިއޮތުމަށް ބޭނުންވާ ވިސްނުންތެރި ކޮންމެ ސިޔާސީ ޕާޓީއަކުންވެސް ވިސްނާނީ ތިމާމެންނާއި އެންމެ ކައިރީން ވާދަކުރާ އިދިކޮޅުބަޔަކާ ވީހާގާތްކޮށް ގުޅުންބަދަހި ކުރުމަށްކަމުގައި ވާއިރު އެމްޑިޕީއިން އަބަދުވެސް ޑިއާރުޕީއާއިއެކު ގާތްގުޅުމެއް ބޭއްވުމަށް މަސައްކަތް ކުރަމުންގެންދާކަން ވޭތުވެދިޔަތަނަށް ބަލާލާއިރު ފެންނާން އެބައޮތެވެ. އަދި ޑީއާރުޕީއިންވެސް މިކަމަށް ބައެއްފަހަރު އިސްކަންދީފައި ވާކަން ގަބޫލުކުރަން ޖެހެއެވެ.\nޑީއާރުޕީއާއި އެމްޑީޕީގެ ގުޅުމަކީ އެކަންދެކޭން ދެންއޮތް ކުދިޕާޓީތަކަށް އެއްގޮތަކަށްވެސް ހަޖަމު ކުރެވޭ ކަމަކަށް ނުވެއެވެ. އަދި ނުވެސް ވާނެއެވެ. ސިޔާސީ ޕާޓީ ހަދާތީވެ ކިތަންމެ މެންބަރުން މަދަސް ތިމާވެސް ޕާޓީއެއް ހެދީމޭ ބުނާންވެގެން ހެދި ކުދިޕާޓީތަކަށް މިވަނީ އަމިއްލަ ހާލައިގެން ނޫޅެވޭތީވެ ބޮޑުދެޕާޓީގެ ހިޔާވަހިކަމުގެ ދަށަށް ދާން މަޖުބޫރުވެ އެކަން އެގޮތަށް ކޮށްފައެވެ. ނަމަވެސް ކުދިޕާޓީތަކާ އެކުވެގެން ހެދިފައިވާ އިއްތިހާދަކީ މައިދެޕާޓީއަށްވެސް އެޅިފައިވާ ޅައެއްޗެއްކަން މިއަދުމިއޮތީ ސާބިތުވެފައެވެ. އެމްޑީޕީއިން އެކުވެ އުފެއްދި އިއްތިހާދުގެ ފުށުން ފިއްތުންތައް ކުރިމަތިވާންފެށުމުން މިހާރުވަނީ އިއްތިހާދުވި ބައެއް ޕާޓީތަކާ ރަސްމީގުޅުން ކަނޑާލާފައެވެ. މިގޮތށްް އެމްޑިޕީއަށް މިކަން ކުރެވިފައިއެވަނީ މިޕާޓީއަކީ ވެރިކަމުގައި އޮތްޕާޓީއަށް ވެފައި އަދި މެންބަރުންގެ ގޮތުންވެސް ތަސައްރަފު ފުދިފައިވާ ޕާޓީއަކަށް ވުމުންނެވެ. ނަމަވެސް ޑީއާރުޕީ އެމީހުންގެ ނަމުގައި ( ޤާނޫނީ ހައިސިއްޔަތެއްނެތި) ކުރަމުންގެންދިޔަ ވެރިކަމުން ބޭރުވެދިއުމުން މަޖުބޫރުވެ އިއްތިހާދުވެގެން އުޅޭ ޕާޓީތަކާ ވަކިނުވެވި ކުދިޕާޓީތަކުގެ ނުފޫޒުގެ ދަށުގައި މިއަދުއެވަނީ ފިތިބާރުވެފައެވެ. ކިތަންމެ ބޭނުމަސް ގައުމުގެ ތަރައްގީގެ މަގުގައި ވެރިކަންކުރާ ޕާޓީއާއި އަތާއަތް ގުޅާލައިގެން ކުރިޔައް ދިއުމަށް އެޕާޓީ މިއަދުއެވަނީ ނުކުޅެދިފައެވެ. ޕާޓީގެ ޙައްޤުގައި އެތަކެއް ޤުރުބާނީތަކެއް ވެފައިވާ މުހިންމު މެންބަރުން ގޮނޑިބަރީގެ އެންމެ ފަހަތުގައި ބައިތިއްބާފައި ކުރީސަފަށް ތަޖުރިބާއެއްނެތް ސިޔާސީގޮތުން އެއްވެސް އުރަތްޕެއްނެތް ބަޔަކު ނެރުމުގެ ނަތީޖާއެއްގެ ގޮތުން މިއަދު ޑީއާރުޕީ އެދަނީ ސިޔާސީގޮތުން ފިޔަވަޅަކަށްފަހު ފިޔަވަޅެއް ފަހަތައް އަޅަމުންނެވެ. ކެއްތެރިކަމެއްނެތް ޒުވާން ކަމުގެ ޖޯޝުގައި ތެޅިފޮޅޭ ޅަކުދީންނާއި ސިޔާސީގޮތުން ފުންނާބު ބިނދިފައިތިބި ބަޔަކު ކުރީސަފަށް ނެރުމުގެ ނަތީޖާއެއްގެ ގޮތުން މިއަދު އެޕާޓީގެ ލީޑަރަކީ ކޮބައިކަންވެސް މިވަނީ އޮޅިފައެވެ. ޕާޓީގެ ކައުންސިލުގެ އާރާބާރެއް ނެތްކަން ދޭތެރެ ދޭތެރެއިން ދަނީ ސާބިތުވެ އެނގެމުންނެވެ. ދާޚިލީ އަރާރުންވުންތައް ބޮޑުވެ ޕާޓީގެ އެތެރެ ގޭތެރެއިން ބޭރުވެ މީޑިޔާއަށް އެއްދުވަހުން އަނެއްދުވަހަށް ބޭޒާރުވަމުންދާ މިންވަރު ދަނީ އިތުރުވަމުންނެވެ. މީގެ ފައިދާ ނަގައިގެން މަޖްލީހުން އެންމެ ގޮނޑިޔެއް ކާމިޔާބުކުރި މީހުން މިއަދު އެދަނީ ގޮނޑިއިތުރު ކުރަމުންނެވެ. އިއްޔެ ޕީއޭއަށް ސަލާންޖެހި ގޮތައް މިއަދު ޑިއާރުޕީއަށް އެވަނީ ޖުމްހޫރީ ޕާޓީއަށްވެސް ސަލާންޖަހާން ޖެހިފައެވެ.\nސަރުކާރު ހިންގާ ޕާޓީއާއި ގުޅުމެއް ބާއްވާނަމަ ގުޅިފައިވާ ޕާޓީތަކުން އެޕާޓީއަށް އެއްބާރުލުން ނުދީފާނެ ކަމުގެ ބިރުގައި ފަހަރެއްގައިވެސް އެމްޑިޕީއާއި ގާތަށް ޖެހިލުމަކީ ޑީއާރުޕީއަށް މިއަދު ކުރެވޭންއޮތް ކަމެއް ނޫނެވެ. އެންމެބޮޑު ހުރަހަކީ ސަރުކާރު ޒިންމާދާރުކޮށް ޤައުމުގެ މަންފާއާއި ލާބަޔައް މަސައްކަތް ކުރުމަށްވުރެ ވީހާއަވަހަކަށް ވެރިކަން ވައްޓާލައި ވެރިކަމަށް އެނބުރި އައުމަކީ ޑީއާރުޕީގެ އެންމެ އިސް އަމާޒުކަމުގައި ވެފައި އޮތްއޮތުމެވެ. ވެރިކަން ހޯދުން މެނުވީ އެހެން އެއްވެސް ކަމެއްގެ ޚިޔާލު އެޕާޓީގައި ނެތިގެން މިއުޅެނީ ފަހަރެއްގައި އެމްޑީޕީގެ ސަރުކާރުން އެޕާޓީގެ އިސްފަރާތްތަކާމެދު ދިއްކުރަމުންގެންދާ ތުހުމަތުގެ އިނގިލި ތަކުގެ ސަބަބުން ގަންނަ ބިރަކުން ކަމުގައިވެސް ވެދާނެއެވެ. ނަމަވެސް ޑިއާރުޕީއިން ކަންކުރަމުން މިހާރު އެގެންދާ ގޮތުން މިކަންވެސް މިދަނީ އެއްދުވަހުން އަނެއްދުވަހަށް ބޮޑުވަމުންނެވެ. އަދި މައިދެޕާޓީ ގުޅިލާމެހިއްޖެނަމަ ތިމާމެންގެ ދައުރު ގެއްލުނީކަން ދަނެގެން އެފުރުސަތު ހޯދިޔަ ނުދިނުމަށް ޑީއާރުޕީޔާ ގުޅިގެންއުޅޭ ކުދިޕާޓީތަކުން ފިސާރިއެތިބީ އަރުވާ ޖަހައިގެންނެވެ.\nފޫގޮސް ހުސްވަމުންދާ ޑީއާރުޕީގެ މާލީހާލަތަކީވެސް މިހާރުދެން ބަޔަކަށް ފޮރުވޭކަށް އޮތްއެއްޗެއް ނޫނެވެ. މީގެ ކުރީން ކަނޑުވަދެފައި އޮތްއިރު ބޭނުންވަރަކަށް ނޫޓުދީގެން ހިފެހެއްޓި ފަރާތްތަކަށް މިހާރު އެމިންވަރު ނުދެވޭތީވެ މޫނުއަނބުރާލައި ޕާޓީއާއި ދުރުވަމުން ދާއިރު ޕާޓީގެ އިސްސަފުގެ ތެރޭން އެފެންނަ ލާޗާރު ބިޗާރު އަޚްލާގުންވެސް މުހިންމު ފަރާތްތަކެއް އެދަނީ ޕާޓީދޫކޮށް ފުރަގަސްދެމުންނެވެ. ޑީއާރުޕީއަށް ލިބޭ ކޮންމެ ގެއްލުމެއްގެ ނާޖާއިޒު ފައިދާ ފާޅުކަންބޮޑުގޮތެއްގައި އެދަނީ އެޕާޓީއަށް އައިވީ ގުޅާދީގެން އުޅޭ ކުދިޕާޓީތަކުން ނަގަމުންނެވެ. މިހާރުމިދާ ގޮތައްދާނަމަ ދާދިއަވަހަށް ޑީއާރުޕީ އެކަކުން ދޭކަށް ވެއްޓިފައި މިއޮތްއޮތުމުން ކައްސާލައިގެން ތިނަކަށް ވެއްޓި ދިޔުމަކީވެސް ނުވެނުދާނެ ކަމެކޭ މިހާރު ބުނެވޭކަށް ނެތެވެ. އަދި މިހާލަތަށް ހިނގައްޖެނަމަ މާގިނަދުވަހަކު ޑީއާރުޕީ ވުޖޫދުގައި އޮންނާނެ ކަމަކަށް ނުބެލެވެއެވެ.\nމިހާރު ރާއްޖޭގައި އެންމެ ހޫނުއެއް މައްސަލަ ކަމުގައިވާ އެއާޕޯޓުގެ މައްސަލާގައި ކުދިޕާޓީތަކުން ޕްރެޝަރުކޮށްގެން އެކަން ތާކުންތާކު ނުޖެހުމުން މިހާރު ޑީއާރުޕީގެ އިސްސަފުގައި ތިބި ފަރާތްތަކުން އެޕާޓީގެ އެންމެ އިސްސަފުގައި ތިބި ފަރާތްތަކުން މިކަމުގައި ޖީއެމްއާރުން ރިޝްވަތު ހިފިކަމުގައިވެސް އެދަނީ ތުހުމަތު ކުރަމުންނެވެ. އަދި ޕާޓީގެ އަތުގައިއޮތް އެންމެ އިސް މަޤާމުކަމުގައިވާ ރައްޔިތުންގެ މަޖްލީހުގެ ރައީސްގެ މަޤާމުވެސް އެހެން ޕާޓީއަކަށް ދިނުމުގެ ކުލަވަރު މިހާރުދަނީ ފެންނަމުންނެވެ. ޕާޓީގެ ލީޑަރަށްވުރެ މާބާރުގަދަ ކުޑަކުދީން އެޕާޓީގައި ތިބިކަން އެދަނީ ހާމަކޮށްދެމުންނެވެ. ޕާޓީއަށް މުހިންމު ކަންކަން ހުއްޓައި މަޖްބޫރުވެގެން ދުނިޔޭގައި ލެއްވިހާ ކަމެއް ކުރާން ތެޅިފޮޅޭން ހަދައިގެން ޕާޓީ ނޭވާހޮޅިޔަށްއެޅި މިހާރުއެވަނީ އައިސީޔޫގައި ބޭއްވިފަޔޭ ދަންނަވާލުމަކީ ދޮގަކަށް ނުވާނެއެވެ.


ވޯޓަރ ސްޕޯރޓްސް ސެންޓަރ އަކާއި ޑައިވިންގ ސްކޫލެއް ހިންގުމަށް ބިން ދޫކުރުމާއި ބެހޭ:\nޅ. ހިންނަވަރު ރީތި ބީޗް ސަރަޙައްދުގައި ވޯޓަރ ސްޕޯރޓްސް ސެންޓަރަކާއި ޑައިވިންގ ސްކޫލެއް ހިންގުމަށް ބިން ކުއްޔަށް ހިފުމަށް ފުރުޞަތު ހުޅުވާލައިފީމެވެ. މިގޮތުން މި ސަރަޙައްދުން ދޫކުރެވޭނީ ހިންނަވަރު ލޭންޑް ޔޫސް ޕްލޭންގައި ފާހަގަ ކޮށްފައިވާ ޓުއަރިޒަމް ޒޯނުގެ އިރުން އޮތް ހުސްބިމުން 2000 އަކަފޫޓްގެ2ބިމެވެ. މި ފުރުޞަތުގެ ދަށުން ބިން ކުއްޔަށް ހިފުމުގެ ފުރުޞަތު ދިވެހިރާއްޖޭގައި ވިޔަފާރި ރަޖިސްޓްރީކޮށްފައިވާ ކޮންމެ ފަރާތަކަށް އަދި ދިވެހިރާއްޖޭގައި ރަޖިސްޓަރީކުރެވިފައިވާ ކުންފުނިތަކަށް ވަނީ ހުޅުވާލެވިފައެވެ.\nބިން ކުއްޔަށް ދޫކުރުމާއި ބެހޭގޮތުން ކައުންސިލް އިދާރާއިން ތައްޔާރުކޮށްފައިވާ މަޢުލޫމާތު ކަރުދާސް 19 ޖެނުއަރީ 2020، ވާ އާދިއްތަ ދުވަހުން ފެށިގެން ރަސްމީ ބަންދުނޫން ކޮންމެ ދުވަހެއްގެ ހެނދުނު 10:00 ން މެންދުރުފަހު 14:00 އަށް ހިންނަވަރު ކައުންސިލް އިދާރާއިން ލިބެންހުންނާނެއެވެ.\nވީމާ، މި ބިންތައް ކުއްޔަށްހިފުމަށް ބޭނުންވާ ފަރާތްތަކުން 29 ޖެނުއަރީ 2019 ވާ ބުދަ ދުވަހުގެ 11:00 އަށް ހިންނަވަރު ކައުންސިލްގެ އިދާރާއަށް ޕްރޮޕޯސަލް ހުށަހެޅުއްވުމަށް ދެންނެވީމެވެ. ޕްރޮޕޯސަލް ހުށަހަޅުއްވާނީ ބަންދުކޮށްފައިވާ ސިޓީ އުރައެއްގައެވެ. ސިޓީ އުރައިގެ ބޭރުގައި " ވޯޓަރ ސްޕޯރޓްސް ސެންޓަރ / ޑައިވިންގ ސްކޫލް ހިންގުމަށް ބިން ކުއްޔަށް ހިފުމަށް އެދި " މިހެން ލިޔެފައި އޮންނަންވާނެއެވެ.


REPORT: Nuseedhaa subsidy bodhee kon falhiakah?\nނުސީދާ ސަބްސިޑީ ބޮޑުވަނީ ކޮން ފަޅިއަކަށް؟\nއެސްޓީއޯ ކާޑު ގުދަނަށް ކާޑު ވައްދަނީ: އަންނަ އަހަރުވެސް ކާޑުގެ ސަބްސިޑީ މަތިވާނެ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nސަބްސިޑީ އަށް ބުރަ ކުރުމަކީ އެންމެ ރަނގަޅު ގޮތް ނޫން ކަމަށް ބައެއް އިގްތިސޯދީ ގަބޫލު ކުރެ އެވެ. މީގެ އެއް ސަބަބުން އިގްތިސޯދު ހީނަރުވެ، އާމްދަނީ ދަތިވާ ވަގުތު ބަޖެޓަށް ބުރަ ބޮޑުވެ ހަމައިން ނައްޓާލުމުގެ ފުރުސަތު އޮތުމެވެ. ނަމަވެސް ދިވެހި ދައުލަތުގެ ސިސްޓަމްތައް އޮތް ގޮތުން އަހަރުން އަހަރަށް ދައުލަތުން ދޭ އެކި ބާވަތްތަކުގެ ސަބްސިޑީ މިދަނީ މަތިވަމުންނެވެ. ހާއްސަކޮށް ކޮވިޑް-19 ގެ ސަބަބުން ގިނަ ބަޔަކު ހާލަތުގައި ޖެހިފައިވުމާއެކު ސަބްސިޑީއަށް ބަޖެޓުން ހޭދަ ކުރަން މިވަނީ މަޖުބޫރު ހާލަތަކަށް ގައުމު ތިރިވެފައޭ ބުނެވިދާނެ އެވެ. އަންނަ އަހަރުވެސް "އިންޑިރެކްޓް ސަބްސިޑީ" ނުވަނަ ނުސީދާ ސަބްސިޑީއަށް ބޮޑު ހޭދައެއް ކުރާނެ އެވެ. އަންނަ އަހަރު ނުސީދާ ސަބްސިޑީ ބުރަވާނީ ކޮން ފަޅިއަކަށް ހެއްޔެވެ؟ އަންނަ އަހަރު ނުސީދާ ސަބްސިޑީތައް މަދު ވެދާނެ ހެއްޔެވެ؟\n"ބަޖެޓު އެކުލަވާލުމުގެ ސަބްސިޑީގެ ކަންކަން ހުންނާނީ ހާލަތަށް ބަލައިގެން އެކުލަވާލާފަ. ދައުލަތުން ދޭ އެއްވެސް ސަބްސިޑީއެއް އުނިވެގެން އަސަރު ނުކުރާނެ ގޮތަކަށް ބަދަލު ގެނެވިފައިވާނެ،" ފިނޭންސް މިނިސްޓްރީގެ ޗީފް ފައިނޭންޝަލް ބަޖެޓް އެގްޒެކެޓިވް އަހުމަދު ޝަރުވަޝް އާދަމް ވިދާޅުވި އެވެ.\nވަކި ޓާގެޓް ފަރުދެއް ނުވަތަ ކުންފުންޏެއް ނެތި، ހިދުމަތް ބޭނުން ކުރާ ނުވަތަ ތަކެތި ގަންނަ ހުރިހާ ފަރާތްތަކަށް ދޭ "އިންޑެކްޓް ސަބްސިޑީ" ބައިގައި ހިމަނައިގެން އަންނަ އަހަރު ކަރަންޓު އަގު ހެޔޮ ކުރަން 427.7 މިލިއަން ރުފިޔާ ބަޖެޓުކޮށްފައިވެ އެވެ. އަދި ކާބޯ ތަކެތީގެ އަގު ހެޔޮ ކުރަން ސަބްސިޑީގެ ގޮތުގައި 365.2 މިލިއަން ރުފިޔާ ދޭނެ އެވެ. މީގެ އިތުރުން ޕަބްލިކް ފެރީ ނިޒާމަށް އަންނަ އަހަރު 94 މިލިއަން ރުފިޔާ ހޭދަ ކުރަން ހިމަނާފައިވެ އެވެ. އަދި ކުނި މެނޭޖު ކުރަން ސަރުކާރުން އުފެއްދި ކުންފުނި، ވެމްކޯ އަށް 30 މިލިއަން ރުފިޔާ ސަބްސިޑައިޒް ކުރާނެ އެވެ. މި ހުރިހާ އަދަދުތަކާއެކު އަންނަ އަހަރުގެ ބަޖެޓުން ނުސީދާކޮށް ދޭ ސަބްސިޑީ ތަކަށް އެކަނި 1.5 ބިލިއަން ރުފިޔާ ހޭދަ ކުރާނެ އެވެ.\nދައުލަތުން ދޭ ނުސީދާ ސަބްސިޑީތައް\nކާބޯތަކެތީގެ އަގު ހެޔޮކުރަން ދޭ ސަބްސިޑީ\nކަރަންޓުގެ އަގު ހެޔޮކުރަން ދޭ ސަބްސިޑީތައް\nކަރަންޓު އުފައްދާ ކުންފުނިތަކުން ބޭނުން ކުރާ ތެޔޮ އަގު ހެޔޮ ކުރަން ދޭ ސަބްސިޑި\nކަރަންޓުގެ ޓެރިފް ރޭޓު ތަކަށް ވުރެ ޔުނިޓެއް އުފައްދަން ހިނގާ ހަރަދު މަތިވުމުން ރެވެނިއު ލޮސް ރިކަވަރީގެ ގޮތުގައި ކަރަންޓު އުފައްދާ\nކުންފުނިތަކަށް ދޭ ފައިސާ\nވެކޯ އިން ފޯރުކޮށްދޭ ކުނި އުކާލުމުގެ ހިދުމަތުގެ އަގު ހެޔޮ ކުރަން ދޭ ސަބްސިޑީ\nޕަބްލިކް ފެރީ ނިޒާމު ހިންގަން ދޭ ސަބްސިޑީ\nބަޖެޓުން ކާބޯތަކެތީގެ އަގު ހެޔޮ ކުރަން ދޫކުރާ ފައިސާގެ 99.9 ދެނީ، ސަރުކާރުގެ ކުންފުނި، އެސްޓީއޯ އަށެވެ. އެ ކުންފުނިން ވިއްކާ ކާޑުގެ ބާވަތްތައް ކަމަށްވާ ހަނޑޫ، ހަކުރު، ފުށް، މާކެޓު އަގަށް ވުރެ ދަށުން، ކޮންޓްރޯލް އަގުގައި ވިއްކައިގެން ލިބޭ ގެއްލުން ފޫބައްދާށެވެ. ބާކީ ކުޑަ އަދަދެއް ދޫކުރުވެނީ އެންސްޕާ މެދުވެރިކޮށް ފޯރުންތެރިކަން ކުޑަ ފަރާތްތަކަށް ދޭ ފައިސާ އެހީގެ ގޮތުގަ އެވެ.\nދައުލަތުން ދޭ އިންޑިރެކްޓް ސަބްސިޑީތައް: -- އިންފޮގްރެފިކްސް: އައިމިނަތު އިޒުވީނާ\nވޭތުވެދިޔަ ފަސް އަހަރު ދުވަހަށް ބަލާއިރު، ކާބޯތަކެތީގެ ސަބްސިޑީ އެވަރެޖްކޮށް ހުރީ 300 މިލިއަން ރުފިޔާއާ ގާތް ކުރާ އަދަދެއްގަ އެވެ. އަދި ރައީސް އަބްﷲ ޔާމީންގެ ވެރިކަމުގައި 2016 ވަނަ އަހަރު އޮކްޓޫބަރު މަހު ކާޑުގެ ބާވަތްތަކުގެ ކޮންޓްރޯލް އަގު މަތިކުރުމާ ގުޅިގެން އެސްޓީއޯ އަށް ގެއްލުމުގެ ދޭން ޖެހުނު ފައިސާ ސަބްސިޑީ އަށް ހޭދަކުރާ މިންވަރު 41 ޕަސެންޓަށް ދަށްވި އެވެ. ނަމަވެސް 2018 ވަނަ އަހަރު ކޮންޓްރޯލް އަގު އަލުން ދޫކޮށްލުމާއެކު، ކާބޯތަކެތީގެ ސަބްސިޑީ އަށް ހޭދަކުރާ މިންވަރު ވަނީ އިތުރުވެފަ އެވެ.\nމިދިޔަ އަހަރު ކާބޯތަކެތީގެ ސަބްސިޑީ އަށް ވަނީ 321 މިލިއަން ރުފިޔާ ހޭދަކުރި އެވެ. އަދި މި އަހަރުގެ ބަޖެޓުގައި ސަބްސިޑީ އަށް 254 މިލިއަން ބަޖެޓް ކުރި ނަމަވެސް އަހަރުގެ ސެޕްޓެމްބަރުގެ ނިޔަލަށް 268 މިލިއަން ރުފިޔާ ހޭދަވެފައިވެ އެވެ. އަދި އަހަރުގެ ނިޔަލަށް 338.1 މިލިއަން ރުފިޔާ ހަރަދުވާނެ ކަމަށް ސަރުކާރުން ވަނީ އަންދާޒާ ކޮށްފައިވެ އެވެ. އަންނަ އަހަރަށް 365.6 މިލިއަން ރުފިޔާގެ ބަޖެޓެއް ވަނީ ކާބޯތަކެތި އަގު ހެޔޮކުރުމަށް ކަނޑައަޅާފަ އެވެ.\nއެންމެ ބޮޑު ސަބްސިޑީއެއް ހަކުރަށް!\nރާއްޖޭގައި ކާޑުގެ ބާވަތްތަކަށް ދޭ ސަބްސިޑީއަކީ ވެސް އިންޑިރެކްޓް އެއްޗެކެވެ. ނަމަވެސް އެހެން ގައުމުތަކުގައި މި ސަބްސިޑީ ދޭނީ އެންމެ ބޭނުންވާ މީހާއަށެވެ. ރާއްޖޭގައި މި ސަބްސިޑީ ބިދޭސީންނާއި އެންމެ މުއްސަނދި މީހާއަށްވެސް ދެ އެވެ. ނަތީޖާއަކަށްވަނީ މި ސަބްސިޑީއަށް ކުރަން ޖެހޭ ހޭދަ އިންތިހާއަށް މަތިވުމެވެ،\nރާއްޖޭގައި ދޭ ކާބޯތަކެތީގެ ސަބްސިޑީގެ ދެބައިކުޅަ އެއްބައި ހޭދަވަނީ ހަނޑުލަށެވެ. ނުވަތަ ހަނޑޫ އަގުހެޔޮ ކުރަން ހޭދަ ކުރާ ފައިސާ އަށެވެ. އަދި ފުށާއި ހަކުރަށް ކޮންމެ ބާވަތެއްގެ ނިސްބަތަކީ ހަތަރު ބައިކުޅަ އެއް ބައިވަރެވެ. ދުނިޔޭގެ މާކެޓުގައި ކޮންމެ އަގައި ހަނޑޫ އަދި ހަކުރު ހުއްޓަސް ރާއްޖެ ގެނެސް އެއަށް ސަބްސިޑީއެއްކޮށް ރައްޔިތުންނަށް ފޯރުކޮށްދޭން ޖެހެ އެވެ.\nމިދިޔަ އަހަރު މާކެޓުގައި ހަނޑޫ ކިލޯއެއް 15ރ. އަށް ހުރިނަމަވެސް ސަރުކާރުން އެސްޓީއޯ އަށް ދިން 11.1ރ. ގެ ސަބްސިޑީގެ ސަބަބުން ހަނޑޫ ކިލޯއެއް ވިއްކަނީ ހަތަރު ރުފިޔާ އަށެވެ. އަދި ފުއް ކިލޯއެއް މާކެޓުގައި 11.2ރ. އަށް ހުރިއިރު، ސަބްސިޑީގެ ގޮތުގައި ދިން 8.2ރ. ގެ ސަބަބުން ފުއް ކިލޯއެއް ވިއްކީ ތިން ރުފިޔާ އަށެވެ. އަދި ހަކުރު ކިލޯއެއް 17ރ. އަށް ހުރިއިރު ސަބްސީޑީ އަށް ދޫކުރި 13ރ. ގެ ސަބަބުން ހަކުރު ކިލޯއެއް ވިއްކަން ލިިބެނީ ހަތަރު ރުފިޔާ އަށެވެ. ކާޑުގެ ބާވަތްތަކުގެ ކޮންޓްރޯލް އަގާއި މާކެޓު އަގުގެ ފަރަގު މިދިޔަ އަހަރު ހުރި މިންވަރަކަށް ބަލާއިރު، އެންމެ ބޮޑު ފަރަގެއް ހުރީ ހަކުރުގަ އެވެ. ވިއްކާ ހަކުރު ކޮންމެ ކިލޯ އަކަށް 8.99 ރުފިޔާގެ ގެއްލުން ސަބްސިޑީގެ ގޮތުގައި އެސްޓީއޯ އަށް ދޭން ޖެހެ އެވެ. ކާޑުގެ އަގުން ބަލާނަމަ ހަކުރު ވިއްކަނީ 69 ޕަސެންޓު ސަބްސިޑައިޒް ކޮށްގެންނެވެ. އަދި ހަނޑުލާއި ފުށް ވިއްކާ ވިއްކަނީ 64 ޕަސެންޓަކީ ސަބްސިޑީގަ އެވެ.\nކަރަންޓު އަގު ހެޔޮ ކުރަން ދައުލަތުގެ ބަޖެޓުން ދެ ގޮތަކަށް ސަބްސިޑީ ދޫކުރެ އެވެ. އެއް ގޮތަކީ ކަރަންޓުގެ ޓެރިފް ރޭޓުތަކުގެ ގޮތުގައި މިހާރު ކަނޑައަޅައިފައިހުރި ރޭޓު ތަކަށް ވުރެ ޔުނިޓެއް އުފައްދަން ހިނގާ ހަރަދު މަތިވުމުން، "ރެވެނިއު ލޮސް\nރިކަވަރީ" ގެ ގޮތުގައި ކަރަންޓު އުފައްދާ ކުންފުނިތަކަށް ދޭ ފައިސާ އެވެ. އަނެއް ގޮތަކީ ކަރަންޓު އުފައްދާ ކުންފުނިތަކުން ސްޓެލްކޯ އާއި ފެނަކަ އަދި އެމްޑަބްލިއުއެސްސީ އިން ކަރަންޓު އުފައްދަން ބޭނުން ކުރާ ތެޔޮ އެސްޓީއޯ އިން ގަންނަ އަގު ވަކި މިންވަރަކަށްވުރެ ބޮޑުވިޔަނުދީ ހިފެހެއްޓުމަށް އެސްޓީއޯ އަށް ދޭ ސަބްސިޑީ އެކެވެ.\nކާޑުގެ ބާވަތްތަކަށް ބަޖެޓުން ކުރާ ހޭދަ -- އިންފޮގްރެފިކްސް: އައިމިނަތު އިޒުވީނާ\nކަރަންޓުގެ ޓެރިފް ރޭޓުތަކުގެ ގޮތުގައި މޯލްޑިވްސް އެނާޖީ އޮތޯރިޓީން ކަނޑައަޅާފައިވާ ރޭޓުތަކަކީ ކަރަންޓު ޔުނިޓެއް އުފައްދަން ހިނގާ ހަރަދަށް ވުރެ ދަށް ރޭޓު ތަކެކެވެ. މީގެ ސަބަބުން ކަރަންޓު އުފައްދާ ކުންފުނިތަކަށްވާ ގެއްލުމުގެ ބަދަލު، ރެވެނިއު ލޮސް ރިކަވަރީގެ ނަމުގައި ސަރުކާރުން ސްޓެލްކޯ، ފެނަކަ އަދި އެމްޑަބްލިއުއެސްސީ އަށް ދަނީ ސަބްސިޑީ ފޯރުކޮށްދެމުންނެވެ.\nފާއިތުވި އަހަރުތަކުގައި ކަރަންޓު ޓެރިފް ރޭޓަށް ގެނެވުނު ބަދަލުތަކާއެކު ކަރަންޓު ސަބްސިޑީ އަށް ހަރަދު ކުރާ މިންވަރު ވަނީ އަހަރަކުން އަހަރަކަށް ބޮޑެތި ބަދަލު ތަކެއް އައިސްފަ އެވެ. މިގޮތުން 2016 ވަނަ އަހަރު ޓެރިފް ރޭޓުތައް މަތިކުރުމުން ކުންފުނިތަކަށްވާ ގެއްލުމުގެ ބަދަލުގައި ދޭ ސަބްސިޑީ އަށް ކުރާ ހަރަދު ބޮޑުތަނުން ކުޑަވި އެވެ. އަދި 2018 ވަނަ އަހަރު ޓެރިފްރޭޓުތައް އަލުން ދަށްކޮށް ކަރަންޓު ސަބްސިޑީ އިއާދަކުރުމާއެކު ސަބްސިޑީ ހަރަދު އިތުރުވި އެވެ. އަދި މިދިޔަ އަހަރު ކަރަންޓުގެ އަގު މުޅި ރާއްޖޭގައި ހާމަނައިޒްކުރުމާއެކު ސަބްސިޑީ އަށް ކުރާ ހޭދަ ވަނީ މަތިވެފަ އެވެ. މި އަހަރަށް ފާސް ކުރި ބަޖެޓުގައި ވެސް ކަރަންޓުގެ ސަބްސިޑީއަށް 350 މިލިއަން ރުފިޔާ ހިމަނާފައިވެ އެވެ.\nކަރަންޓުގެ ސަބްސިޑީ، ބަޖެޓުން ބޭރުގައި!\nމި އަހަރުގެ މާޗް މަހު ރާއްޖެ އިން ކޮވިޑް-19 ގެ ބަލި ފެނުމާއެކު އިގްތިސޯދު ހީނަރުވުމުން ބިލުގެ 40 ޕަސެންޓުގެ ޑިސްކައުންޓެއް ވަނީ ދީފަ އެވެ. މި ސަބްސިޑީއާއެކު މި އަހަރުގެ ތެރޭގައި ހަރަދު ކުޑަކުރުމަށް ރޭވިފައިވާ ގޮތަށް ހަރަދު ކުޑަ ނުކުރެވުމާއެކު އަހަރުގެ ނިޔަލަށް ކަރަންޓުގެ ސަބްސިޑީގެ ބަޖެޓު ވަނީ 624.6 މިލިއަން ރުފިޔާއަށް މަތިވެގެން ގޮސްފަ އެވެ. އަދި އަންނަ އަހަރުގެ ބަޖެޓުގައި ކަރަންޓު ސަބްސިޑީ އަށް ހަރަދުވާނެ ކަމަށް އަންދާޒާކޮށްފައިވަނީ 424.7 މިލިއަން ރުފިޔާ އެވެ.\nފަސް އަހަރު ކަރަންޓުގެ ސަބްސިޑީއަށް ހޭދަ ކުރި މިންވަރު -- އިންފޮގްރެފިކްސް: އައިމިނަތު އިޒުވީނާ\nމިދިޔަ އަހަރު ކަރަންޓު ސަބްސިޑީ އަށް ކުރި ހޭދައިގެ ބޮޑު ބައެއް ގޮސްފައިވަނީ ފެނަކަ އަށް ރެވެނިއު ލޮސްގެ ގޮތުގަ އެވެ. މިގޮތުން 2019 ވަނަ އަހަރު 435 މިލިއަން ރުފިޔާ ވަނީ ފެނަކަ އަށް ދޭ ރެވެނިއު ލޮސްގެ ގޮތުގައި ހަރަދުކޮށްފަ އެވެ. މިއީ ކަރަންޓް ސަބްސިޑީއަށް މުޅި އަހަރު ހޭދަކުރި މިންވަރުގެ 93 ޕަސެންޓެވެ.\nކަރަންޓު އުފައްދާ ކުންފުނި ތަކުން ތެޔޮ ގަންނަމުން ދަނީ އެސްޓީއޯ އިން ކަމަށް ވުމުން ތެލުގެ އަގު ބޮޑުވުމާ ގުޅިގެން ކަރަންޓުގެ އަގު މައްޗަށް ދިޔަ ނުދިމަށްޓަކައި އެސްޓީއޯ އިން ވިއްކާ ޑީސަލްގެ އަގަށް ސަރުކާރުން މި އަހަރުވެސް ސަބްސިޑީ ދިނެވެ. ޑީސަލްގެ މާކެޓު އަގު ކޮންޓްރޯލް އަގަށް ވުރެ މަތިނަމަ މާކެޓު އަގާއި ކޮންޓްރޯލް އަގުގެ ފަރަގު ސަބްސިޑީގެ ގޮތުގައި އެސްޓީއޯ އަށް ދެމުން ގެންދިޔަ އެވެ. އެގޮތުން 1، މާޗް 2019 އިން ފެށިގެން ޔުޓިލިޓީ ކުންފުނިތަކަށް އެސްޓީއޯ އިން ވިއްކާ ޑީސަލްގެ ކޮންޓްރޯލް އަގު ވަނީ 8.00ރ. ރުފިޔާ އިން 7.60 ރުފިޔާ އަށް ކުޑަކޮށްފައިވެ އެވެ.\nމިހާރު ފިއުލް ސަބްސިޑީ ދޭން ޖެހޭ ތަ؟\nވޭތުވެދިޔަ ދެ އަހަރު ބޭރުގެ ބާޒާރުތަކުގައި ތެލުގެ އަގު ހުރީ މަތީގަ އެވެ. އެހެންވެ ކަރަންޓު އުފައްދާ ކުންފުނިތަކަށް ވިއްކާ ތެލުގެ ސަބްސިޑީގެ ގޮތުގައި އަހަރަކު އެވަރެޖްކޮށް 518.7 މިލިއަން ރުފިޔާ ސަރުކާރުން ދިޔައީ އެސްޓީއޯ އަށް ދެމުންނެވެ. އަދި މި އަހަރުގެ ޖުލައި މަހުގެ ނިޔަލަށް މި ސަބްސިޑީގެ ގޮތުގައި 92.8 މިލިއަން ރުފިޔާ ދޫކޮށްފައިވެ އެވެ. މި އަހަރަކީ ދުނިޔޭގެ ބާޒާރުގައި ތެލުގެ އަގު ވަރަށް ބޮޑުތަން ހެޔޮވެފައިވާ އަހަރަށް ވާތީ އަންނަ އަހަރަށް ވެސް ހަކަތައިގެ އަގުތައް ދުނިޔޭގެ ބާޒާރުގައި މިހާރު ހުރި މިންވަރުގައި ހިފެހެއްޓޭނެކަމަށް ވަނީ ބެލިފަ އެވެ. އެހެންވެ އަންނަ އަހަރު ފިއުލް ސަބްސިޑީއެއް ނުހިމެނެ އެވެ.\nއެސްޓީއޯއަށް ތެޔޮ ވިއްކަން ދޭ ސަބްސިޑީގެ މިންވަރު --- އިންފޮގްރެފިކްސް: އައިމިނަތު އިޒުވީނާ\nސަރުކާރުގެ ބޮލުގައި އެންމެ ފަހުން އެޅުނު ސަބްސިޑީގެ "ބުރަ" އަކީ ކުނި މެނޭޖު ކުރަން އުފެއްދި ކުންފުނި ވެމްކޯ އެވެ. ސަރުކާރުގެ ކުނި މެނޭޖު ކުރާ ކުންފުނި ވެމްކޯ އަށް އަންނަ އަހަރުގެ ބަޖެޓުން 30 މިލިއަން ރުފިޔާ ދޭނެ އެވެ. މިއީ ވެމްކޯ އިން ބަލަހައްޓާ ވަންދޫގެ އޮޕަރޭޝަނުންވާ ގެއްލުންވަމުންދާތީ ސަރުކާރުން ފައިސާ ދެއްކުމަށް އެންމެ ފުރަތަމަ ވީ އެއްބަސްވުމުގައި ވުމާއެކު ދައްކަންޖެހޭ ފައިސާ އެވެ. މީގެ އިތުރުން އެ ކުންފުނީގެ ކުނި އުކުމުގެ ހިދުމަތުން އައްޑޫ އަދި ފުވައްމުލަކުގައި ވެސް ގެއްލުން ވަމުންދާތީ ދޫކުރާ ފައިސާ އެވެ.\nއަންނަ އަހަރަކީ ވެސް ދައުލަތުން ނުސީދާކޮށް ދޭ ސަބްސިޑީގެ އިންތިހާ އަށް މަތިވާނެ އަހަރެކެވެ. އަންނަ އަހަރުގެ ބަޖެޓުން ނުސީދާ ސަބްސީޑީއަށް ގާތްގަނޑަކަށް 1.5 ބިލިއަން ރުފިޔާވަރު ހޭދަކުރާނެ އެވެ. މި ސަބްސިޑީއަށް ބަލާއިރު އެންމެ ބޮޑު ހޭދައެއް އަންނަ އަހަރުވެސް ކުރާނީ ކަރަންޓުގެ އަގު ހެޔޮ ކުރުމާއި ކާޑުގެ ބާވަތްތަކުގެ އަގު ހެޔޮ ކުރާށެވެ. އަދި މީގެ އިތުރުން ސީދާކޮށް އެހީތެރިކަން ދޭން ވެސް ސަބްސިޑީ އަށް ބަޖެޓުން ބޮޑު ހޭދައެއް ކުރާނެ އެވެ.\nދައުލަތުގެ ބަޖެޓް މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފިނޭންސް މިނިސްޓްރީ + އިގްތިސޯދު\n2021: ބަޖެޓަށް އާމްދަނީ ހޯދާނީ ކިހިނެއް؟


ރަންވޭ ކައިރިން ޑްރޯންތަކެއް ފެނިގެން ގެޓްވިކް އެއަރޕޯޓް ހުއްޓުމަކަށް! | Jazeera\tރަންވޭ ކައިރިން ޑްރޯންތަކެއް ފެނިގެން ގެޓްވިކް އެއަރޕޯޓް ހުއްޓުމަކަށް! - Jazeera\nރަންވޭ ކައިރިން ޑްރޯންތަކެއް ފެނިގެން ގެޓްވިކް އެއަރޕޯޓް ހުއްޓުމަކަށް!\nއަހްމަދު ރަޝީދު December 22, 2018 58 views0\nލަންޑަންގެ ގެޓްވިކް އެއަރޕޯޓް ރަންވޭ ކައިރިން ޑްރޯން އުދުއްސަނިކޮށް ފެނިގެން ދެމީހަކު ހައްޔަރުކޮށް އެއަރޕޯޓް ގެ މަސައްކަތް ހުއްޓުމަކަށް އަތުވެއްޖެ އެވެ.\nއިނގިރޭސިވިލާތުގެ ކްރޯލޭ އަށް ނިސްބަތްވާ އުމުރުން 47 އަހަރުގެ ފިރިހެނަކާއި 54 އަހަރުގެ އަންހެނެއް މިދިޔަ ހުކުރުދުވަހު ޖީއެމްޓީ ގަޑިން 22:00 ގައި ވަނީ ހައްޔަރުކޮށްފައެވެ.\nމި ހާދިސާއާއި ގުޅިގެން ފްލައިޓްތަކުގެ އުދުހުން ހުއްޓާލައި އެއަރޕޯޓް ހުއްޓުމަކަށް ގެނެސްފައި އެއްދުވަސް ވާންދެން ބާއްވަން ޖެހުނެވެ. ރަންވޭ ކައިރިން ޑްރޯން ފެނުނު މި ހާދިސާގެ ސަބަބުން 140،000 ފަސިންޖަރުންނަށް ދަތިތަކަކާއި ކުރިމަތިލާން ޖެހުނެވެ. އެއްދުވަހުގެ ހުއްޓުމަކަށްފަހު މިހާރުވަނީ ގެޓްވިކް އެއަރޕޯޓް އަލުން ހުޅުވައި ޝެޑިއުލްތަކާއި އެއްގޮތަށް ފްލައިޓްތައް އުދުހެން ފަށާފައެވެ.\nސަސެކްސް ގެ ފުލުހުން އަންނަނީ މި މައްސަލަ ތަހްޤީޤް ކުރަމުންނެވެ. އެއަރޕޯޓުން ބުނީ މިއަދު ޝެޑިއުލް ފްލައިޓްތައް ފުލްކޮށް ދަތުރުކުރާނެކަމަށާއި 124،482 ފަސިންޖަރުން އެމީހުން ދާންބޭނުންވާ މަންޒިލްތަކަށް އުފުލައިދޭނެ ކަމަށެވެ.\nއެއަރޕޯޓުން މިހެން ބުނިނަމަވެސް އަރާގިމަތަ ސަރަހައްދުން ފެންނަނީ ތަފާތު މަންޒަރެކެވެ. ތޮއްޖެހިފައިވާ ފަސިންޖަރުންތައް ތިބީ ރުންކުރުވެފައެވެ. ފްލައިޓްތައް ލަސްވެގެން އެކަމުގެ ޝަކުވާ އާއި ހިތްހަމަނުޖެހުމުގެ އަޑުތަކުން މާހައުލުވަނީ ގުގުމާލާފައެވެ.\nޑްރޯން އެރުވުމުގެ މި ހާދިސާއާއި ގުޅިގެން އެއަރޕޯޓްގެ މަސައްކަތް ހުއްޓިފައި އޮތް 36 ގަޑިއެއްހާއިރު 1،000 އަށްވުރެން ގިނަ ފްލައިޓް ކެންސަލްކުރެވި ނުވަތަ ޑައިވަރޓްކުރެވިގެން ދިޔައެވެ.\nގެޓްވިކް އެއަރޕޯޓް ބަންދުކޮށްފައި ބޭއްވުމަށްފު ހުކުރުދުވަހު ހަވީރު ހުޅުވިނަމަވެސް އޭގެފަހުންވެސް އެއަރޕޯޓް ސަރަހައްދުގައި ޑްރޯން އުދުއްސާތަން ފެނިގެން ހަވީރު 17:10 ގައި އިރުކޮޅެއް ވާންދެން އެއަރޕޯޓް ބަންދުކުރަން ޖެހުނެވެ.\nއެއަރޕޯޓް ހިމެނޭ ސަރަހައްދު ތަކުގައި ޑްރޯން އެރުވުމަކީ ނުރައްކާތެރިކަމެއް ނަމަވެސް އިނގިރޭސި ވިލާތުގައި މިއީ ޤައުމީފެންވަރުގައި ހައްލުކުރަން ޖެހިފައިވާ ބޮޑު މައްސަލައެކެވެ.\nމީގެ އިތުރުން ޔޫއޭއީގައި އުދުއްސާ ޑްރޯންތައް ގިނަވެ، އެއާޕޯޓްތަކަށް މުޞީބާތަކަށްވެ ގަޑިއަކު އެތައް މިލިއަން ޑޮލަރަކުން ގެންލުންވަމުން އަންނާތީ އެތަނުގެ ސިވިލްއެވިއޭޝަން އޮތޯރިޓީން ވެސް ވަނީ ކަންބޮޑުވުން ފާޅުކޮށްފައެވެ.


Maleygai eh geakun 30 ah vure gina meehun positive vehje – Iru\nއެޗްއާރުސީއެމް މެންބަރުކަމަށް އައިޝަތު ލީޒާ އައްޔަނުކުރުމަށް ނަން ދިރާސާކުރުމަށް ކޮމިޓީއަށް\n50 އަހަރާއި 55 އަހަރާ ދެމެދުގެ މީހުންނަށް ވެކްސިން ދޭން ފަށަނީ\nފުލުހުން 200 ބެރިކޭޑް ހޯދަނީ\nމާލޭގައި އެއް ގެއަކުން 30 އަށް ވުރެ ގިނަ މީހުން ޕޮޒިޓިވް ވެއްޖެ\nމާލޭގައި އެއް ގެއެއްގައި ދިރިއުޅޭ އެއް އާއިލާއެއްގެ 30 އަށް ވުރެ ގިނަ މީހުން ކޮވިޑަށް ޕޮޒިޓިވް ވެއްޖެއެވެ.\nއެއް އާއިލާގެ 30 މީހުން ކޮވިޑް-19 އަށް ޕޮޒިޓިވްވިކަން ހާމަކޮށް އާއިލާއިން ވާހަކަ ދެއްކި އައިޝަތު އިޔާދު މީސް މީޑިއާގައި ލިޔެފައި ވަނީ، އެގޭގެ ދެ މީހުން ކޮވިޑް-19 އަށް ޕޮޒިޓިވްވެގެން، އެޗްޕީއޭ އާއި އަދި ފުލުހުންނަށް އެންގި ނަމަވެސް، އެގެ މޮނީޓަރިންގ އަށް ލާފައި ނުވާ ކަމަށެވެ. އަދި އެކަމާއި އޭނާ އެތައް ފަހަރަކު ފުލުހުންނާއި އެޗްޕީއޭއަށް ގުޅި ނަމަވެސް ޖަވާބެއް ލިބިފައި ނުވާ ކަމަށް ބުނެފައި ވެއެވެ.\nއެގެެއިން ޕޮޒިޓިވްވި ބައެއް މީހުން ފަހުން އައިސޮލޭޝަން ފެސިލިޓީއަށް ގެންދިޔަ ކަމަށާއި ނަމަވެސް ޕޮޒިޓިވްވި ހައި ރިސްކު މީހުން އެއްވެސް އިރުޝާދެއް ވެސް ދިނުމެއް ނެތި ގޭގައި ބައިތިއްބާފައި ތިބި ކަމަށް އިޔާދު ބުންޏެވެ. އެ ގެއިން ތިން ވަނައަށް ޕޮޒިޓިވް ވި 67 އަހަރުގެ މީހަކު ވަނީ މަރުވެފަ އެވެ. އޭނާ އައިސޮލޭޝަނަށް ގެންދަން އެޗުޕީއޭ އިން ގުޅީ ޖަނާޒާގެ ކަންކަން ކުރިއަށް ދަނިކޮށެވެ. އޭރު ގާތްގަނޑަކަށް 20 މީހުން އެ ގެއިން މި ބައްޔަށް ޕޮޒިޓިވް ވެފައިވާ ކަމަށް އިޔާދު ބުންޏެވެ.\nޕޮޒިޓިވްވި މީހުންނާ ޑައިރެކްޓް ކޮންޓެކްޓްވި މީހުން ވެސް ގޭގައި ތިބުމުން އެ މީހުންގެ ޓެސްޓު ހަދައިދޭން ތަކުރާރުކޮށް އެދުނު ކަމަށާއި ނަމަވެސް އެ މީހުންގެ ޓެސްޓު ހަދާނީ އަލާމާތެއް ފެންނަނަމަ ކަމަށް އެޗްޕީއޭ އިން ބުނެފައިވާ ކަމަށް އިޔާދު ބުންޏެވެ.\nއަދި މިހާތަނަށް އެގެއިން 30 އަށް ވުރެ ގިނަ މީހުން މި ބައްޔަށް ޕޮޒިޓިވް ވެފައިވާ ކަމަށާއި އޭގެތެރޭގައި 60 އަހަރުން މަތީގެ މީހުންނާއި ކުޑަކުދިންނާއި ހިތުގެ ބަލި އާއި އަދިވެސް އެހެނިހެން ބަލިތަކަށް ފަރުވާ ހޯދަމުންދާ މީހުން ހިމެނޭ ކަމަށްވެސް އިޔާދު ބުންޏެވެ.\n149 ކިލޯ ޑްރަގު މައްސަލާގައި ފުލުހުން ހެކި ހޯދީ ގާނޫނާ ހިލާފަށް: ޕީޖީ\nއޭނާ ބުނެފައިވާގޮތުން، މިކަންތައް އެޗްޕީއޭއަށް އިނގޭނެއެވެ. އެހެން ނަމަވެސް އަދިވެސް އެޗްޕީއޭ އިން އެ މީހުން ބައިތިއްްބާފައި ތިބީ ގޭގައި ކަމަށް އޭނާ ބުނެފައި ވެއެވެ.\nއެޗްއީއޯސީން އެންމެ ފަހުން އާއްމުކުރި ގޮތުގައި ބަލި ޖެހިފައި ތިބި 300 އަށް ވުރެން ގިނަ މީހުން ގޭގޭގައި އެބަތިއްބެވެ.


ރާއްޖެއިސްލާމް | ސަޢޫދީޢަރަބިއްޔާގެ ވަލީ ޢަހްދު ނާއިފް ބިން ޢަބްދުލްޢަޒީޒު އަވަހާރަވެއްޖެ\nލިޔުނީ: އިނާޒު އަދްނާނު\nސަޢޫދީއަރަބިއްޔާގެ ވަލީޢަހްދު އަމީރު ނާއިފް ބިން ޢަބްދުލްޢަޒީޒު އާލްސަޢޫދު ޢުމުރުފުޅުން 78 އަހަރުގައި އަވަހާރަވެއްޖެއެވެ.\nސަޢޫދީ ޢަރަބިއްޔާގެ ދައުލަތުގެ މީޑިއާ އިން ހާމަކޮށްފައިވާ ގޮތުގައި ނާއިފް އަވަހާރަވެފައިވަނީ ޖެނީވާގައެވެ. އަމީރު ނާއިފްގެ ޖަނާޒާ އޮންނާނީ އަންނަ އާދިއްތަ ދުވަހު މަޣްރިބްނަމާދަށް ފަހު މައްކާގެ ޙަރަމްފުޅުގައެވެ.\nއަމީރު ނާއިފް އަވަހާރަވުމުން ހުސްވެފައިވާ ވަލީޢަހްދުގެ މަޤާމަށް އައު ބޭފުޅަކު ޢައްޔަންކުރެއްވުމަށް ރަސްގެފާނު ޢަބްދުﷲ ބިން ޢަބްދުލްޢަޒީޒު އައްޔަންކުރައްވާނެކަމަށް ބެލެވިފައިވަނީ މިހާރުގެ ޑިފެންސް މިނިސްޓަރ ސަލްމާން ބިން ޢަބްދުލްޢަޒީޒެވެ.\nމިއީ ނުވަ މަސްދުވަހުގެ ތެރޭގައި ވަލީޢަހްދުގެ މަޤާމަށް ބޭފުޅަކު އައްޔަންކުރައްވަން ރަސްގެފާނު އަބްދުﷲ އަށް ޖެހިވަޑައިގަންނަވާ ދެވަނަ ފަހަރެވެ.\nއަމީރު ނާއިފަށް ދާޚިލީ ވަޒީރުކަން ލިބިވަޑައިގަތީ 1975 ވަނަ އަހަރު އެވެ. އަދި 2009 ވަނަ އަހަރު ބޮޑުވަޒީރުގެ ނައިބުކަންވެސް ލިބިވަޑައިގެންނެވިއެވެ.\nޖޫން 18, 2012 ދުވަހު 2:18 ޕމ ގައި


Enme fahun Alifuthu balan dhaulathun havaaluvejje\nއަލިފުތު، ގުރައިދޫ މަރުކަޒަށް ގެންދަނީ--\nއެންމެ ފަހުން ދައުލަތުން އަލިފުތާ ހަވާލުވެއްޖެ\n14 ޖެނުއަރީ 2021 - 12:30:45\nގއ. މާމެންދޫގައި މަގުމަތިވި އުމުރުން ދުވަސްވީ އަލިފުތު ބަލައިދޭނެ މީހަކު ނުވުމުން އެންމެ ފަހުން ދައުލަތުން އޭނާއާ ހަވާލުވެއްޖެ އެވެ.\nއުމުރުން 80 އަހަރުން މަތީގެ އަލިފުތު ބަލައިދޭނެ މީހަކު ހޯދުމަށް މާމެންދޫ ކައުންސިލުން ވެސް އިއުލާންކުރި އެވެ. އެހެންނަމަވެސް އޭނާ ބަލައިދޭނެ އެއްވެސް މީހަކު ނުވުމުން، މިއަދާ ހަމައަށް ވެސް އަލިފުތު ބަހައްޓާފައި ވަނީ ކައުންސިލްގެ ބެލުމުގެ ދަށުގަ އެވެ.\nއެރަށު ކައުންސިލްގެ ރައީސް މުހައްމަދު ޒައީމް ސީއެންއެމްއަށް ވިދާޅުވި ގޮތުގައި މިިދިޔަ ސެޕްޓެމްބަރު މަހުގެ 11 ވަނަ ދުވަހުން ފެށިގެން އަލިފުތު ހުރީ ކައުންސިލްގެ ބެލުމުގެ ދަށުގަ އެވެ. އެގޮތުން އޭނާ ބެލެހެއްޓުމުގެ ކަންކަން ކައުންސިލުގެ މުވައްޒަފަކާ ހަވާލުކުރެވުނުކަން ފާހަގަކުރައްވާ ވިދާޅުވީ އަލިފުތަށް ކެއުމުގެ އިންތިޒާމު ހަމަޖައްސާފައި ވަނީ ރަށުގެ ހެޔޮ އެދޭ ފަރާތެއް ކަމަށެވެ.\nޒައީމް ވިދާޅުވި ގޮތުގައި އެމީހާއަށް ހުރިހާ ވަގުތެއްގައި ވެސް ކެއުން ވަނީ އެ ފަރާތުން ފޯރުކޮށްދީފަ އެވެ.\nމާމެންދޫއަށް ނިސްބަތްވާ އަލިފުތުގެ އެރަށުގައި ގޯއްޗެއް އޮތް ނަމަވެސް އެތަނުގައި އަޅާފައި ހުރި ގެއަކީ އުޅެން އެކަށީގެންވާ ތަނެއް ނޫން ކަމަށް ވެސް ޒައީމް ވިދާޅުވި އެވެ.\nމިދިޔަ އަހަރުގެ ތެރޭގައި އަލިފުތު، މަގުމަތިވީ އޭނާ ބަލަހައްޓަމުން އައީ ދޮން ދަރިއަކު އޭނާ ބެލުމަށް ނުކުޅެދުމުންނެވެ. އޭރު އޭނާ ބަލަހައްޓަމުން އަައީ މިހާރު މަރުވެފައިވާ އޭނާގެ އަންހެނުންގެ ދޮން ދަރިއެކެވެ. އޭނާގެ އުމުރުން މިހާރު 65 އަަހަރުން މަތިވުމުގެ ސަބަބުން އަލިފުތު ބެލެހެއްޓުމަށް ނުކުޅެދުނުއިރު އެ ހިސާބުން ވެސް އަލިފުތުގެ ވާރިސުން ވަނީ އޭނާއާ ހަވާލުވާން ދެކޮޅު ހަދާފަ އެވެ. އަލިފުތަކީ އުފަން ދަރިއަކު ހުރި މީހެއް ނޫނަަސް އޭނާގެ ވާރިސުން އެ ރަށުގައި އެބަ ތިއްބެވެ.\nއޭގެ ގާތްގަނޑަކަށް ހަތަރު މަސް ފަހުން ދައުލަތުން، އަލިފުތުއާ ހަވާލުވެ އޭނާ މިވަނީ ކ. ގުރައިދޫގައި ހުންނަ މަރުކަޒަށް ގެންގޮސްފަ އެވެ.\nގެއްލުނު އަންހެން މީހާގެ ފޯނު ރިންގުވޭ، ފޯނެއް ނުނަގާ!\nޖެޓްސްކީއެއްގައި ފުރި ދެ ދިވެއްސަކު ގެއްލިއްޖެ\nޑަބްލިއުއެޗްއޯގެ ވެރިޔާ އިންޑިއާއަށް ޝުކުރު އަދާކޮށްފި\nފަނޑިޔާރު ހައިލަމްގެ ހިސާބު ދިމަލެއް ނުވޭ!


vnews - Walcott hoadhumah Everton in masaikai kuranee\nއާސެނަލް އަށް ކުޅެމުން އަންނަ ތިއޯ ވޮލްކޮޓް - ފޮޓޯ: އޭއެފްޕީ\nއާސެނަލް އަށް ކުޅެމުން އަންނަ ތިއޯ ވޮލްކޮޓް ހޯދުމަށް އެވަޓަން އިން މަސައްކަތްކުރަމުން އަންނަ ކަމަށް ރިޕޯޓްތައް ބުނެފިއެވެ.\nރިޕޯޓްތައް ބުނާގޮތުން ސައުތްހެމްޕްޓަން އިން 2006 ވަނަ އަހަރު ހަ މިލިއަން ޕައުންޑަށް އާސެނަލް އަށް ބަދަލުވި ވޮލްކޮޓް ހޯދުމަށް އެވަޓަން އިން އަންނަނީ މަސައްކަތްކުރަމުންނެވެ.\nއެގޮތުން އެ ކްލަބުން ވަނީ ވޮލްކޮޓް ހޯދުމަށް އާސެނަލް ބިޑެއް ހުށަހަޅާފައިކަމަށްވެސް ރިޕޯޓްތައް އަންނަނީ ބުނަމުންނެވެ. އެހެންނަމަވެސް މިކަމާ ގުޅޭގޮތުން ވޮލްކޮޓް އެއްވެސް އެއްޗެއް އަދި ނުބުނެއެވެ.\nނޫސްވެރިންނަށް މައުލޫމާތު ދެމުން އާސެނަލްގެ ކޯޗު އާސެން ވެންގާ ބުނީ އޭނާ އުންމީދުކުރަނީ އެއްބަސްވުން ހަމަވަންދެން ވޮލްކޮޓް އާސެނަލްގައި މަޑުކުރަން ކަމަށާއި، އެހެންނަމަވެސް ކުޅެން ލިބޭ ވަގުތު ޔަގީންކޮށްނުދެވޭނެ ކަމަށެވެ.\nއާސެނަލްއާއެކު ވޮލްކޮޓް ހަދާފައިވާ އެއްބަސްވުމުގައި ބާކީ 18 މަސް އޮތްއިރު، އޭނާ ހޯދުމަށް ގިނަ ކްލަބްތަކުން އަންނަނީ މަސައްކަތްކުރަމުންނެވެ. އޭގެ ތެރޭގައި ސްޕެއިން އަދި ޖަރުމަންގެ ކްލަބްތައްވެސް ހިމެނެއެވެ.\nރިޕޯޓްތައް ބުނާގޮތުން އާސެނަލްގެ ފުރަތަމަ އެގާރައިން ފުރުސަތު ނުލިބޭތީ ވޮލްކޮޓް ހުރީ ހިތްހަމަނުޖެހިފައެވެ. އެގޮތުން މި އަހަރު ރަޝިއާގައި ބާއްވާ ވޯލްޑްކަޕުގައި އިންގްލޭންޑް ޓީމުން ފުރުސަތު ހޯދަން ބޭނުންވެފައިހުރި ވޮލްކޮޓް ބޭނުންވަނީ ފުރަތަމަ އެގާރައިން ފުރުސަތު ލިބޭ ކްލަބަކަށް ބަދަލުވުމަށް ކަމަށްވެސް ރިޕޯޓްތައް ބުނެއެވެ.\nއުމުރުން 28 އަހަރުގެ ވޮލްކޮޓް ވަނީ އާސެނަލްގައި ހޭދަކުރި 13 ސީޒަނުގައި އެޓީމަށް ކުޅުނު 395 މެޗުގައި 108 ލަނޑު ކާމިޔާބުކޮށްފައެވެ. އޭނާ ވަނީ އެ ކްލަބާއެކު އެފްއޭކަޕް ދެފަހަރު އަދި އެފްއޭ ކޮމިއުނިޓީ ޝިލްޑް ދެފަހަރު ކާމިޔާބުކޮށްފައެވެ.\nވޮލްކޮޓް ވަނީ އިންގްލޭންޑް ގައުމީ ޓީމަށް ކުޅުނު 47 މެޗުގައި 8 ލަނޑު ކާމިޔާބުކޮށްފައެވެ. އޭނާ މިދިޔަ އަހަރު ގައުމީ ޓީމަށް އެންމެ މެޗެއްވެސް ކުޅެފައެއް ނުވެއެވެ.


Mathiveri Ge Bimuge Jaagaige Dhathikamuge Shakuvaa Aaeku, Raees Dhevvee Ufaaveri Habareh! - Vaguthu\nރައީސް މަތިވެރި ރައްޔިތުންނާއި ބައްދަލުކުރައްވަނީ\nއއ. މަތިވެރީގެ ބިމުގެ ޖާގައިގެ ދަތިކަމުގެ ޝަކުވާތައް ރައްޔިތުން ފަރާތުން އައްސަވައި، ރައީސް އިބްރާހިމް މުހައްމަދު ސޯލިހް އެރަށު ރައްޔިތުންނަށް އުފާވެރި ހަބަރެއް ދެއްވައިފިއެވެ.\nރައީސް އއ. އަތޮޅަށް ކުރައްވަމުން ގެންދަވާ ދަތުރުފުޅުގައި މަތިވެރި ރައްޔިތުންނާއި، ކައުންސިލާއި އަންހެނުންގެ ތަރައްގީއަށް މަސައްކަތްކުރާ ކޮމިޓީއާ ބައްދަލުކުރައްވާފައެވެ.\nއެ ބައްދަލުވުމުގައި ރަށުގެ ރައްޔިތުންނާއި ކައުންސިލާއި، އަދި އަންހެނުންގެ ތަރައްގީއަށް މަސައްކަތް ކުރާ ކޮމެޓީގެވެސް އެންމެ ބޮޑު ޝަކުވާއަކަށްވީ ރަށުގެ ބިމުގެޖާގައިގެ ދަތިކަމާއި ބޯހިޔާވަހިކަން ފޯރުކޮށްދިނުމަށް މިހާރު އޮތް ދަތިކަމުގެ ވާހަކައެވެ. އަދި ރައްޔިތުން އެންމެ ބޮޑަށް ފާހަގަކުރައްވާފައިވަނީ ބިމުގެ ޖާގައިގެ ދަތިކަމުގެ ވާހަކައެވެ.\nމި ވާހަކަތަކާއި ގުޅިގެން ރައީސް ވިދާޅުވީ، އަންނަ އަހަރުގެ ބަޖެޓުގައި މަތިވެރީގެ ބިން ހިއްކުމުގެ މަޝްރޫއު ހިމަނައިދެއްވާނެ ކަމަށެވެ. އަދި، އެމްޓީސީސީއަށް ރާއްޖޭގެ ރަށްރަށުގެ ބިން ހިއްކުމުގެ މަޝްރޫޢުތައް ކުރިޔަށް ގެންދިޔުމުގައި ދިމާވާ ދަތިތައް ޙައްލުކުރުމަށް ސަރުކާރުން ބޭނުންވާ އެހީތެރިކަން ދެއްވައިގެން މަސައްކަތް ކުރިޔަށް ގެންދަވާނެކަމުގައި ވެސް އެމަނިކުފާނު ވަނީ ވިދާޅުވެފައެވެ.\nމީގެ އިތުރުން ކައުންސިލުން ވަނީ،ރަށުގެ ސިއްހީ ހިދުމަތުގެ ފެންވަރު ރަނގަޅުކޮށް، ސިއްހީ ހިދުމަތް ދޭ ވަގުތު އިތުރުކުރުމާއި، ސްކޫލްގައި 11 އަދި 12 އަށް ކިޔަވައިދިނުމުގެ ކަންކަން ހަމަޖެއްސުމަށް އެދިފައެވެ.\nއަދި ރަށުގެ ކައިރީގައި އޮތް މަތިވެރި ފިނޮޅު ރަށުގެ އިހްތިސޯސްގެ ތެރޭގައި ހިމެނުމަށް ދެންނެވިއެވެ. ރަށުގެ ޒުވާނުންނަށް ބޭނުންވާ ކުޅިވަރު އިންފްރާސްޓްރަކްޗަރތަކާއި، ރަށުގެ ކަރަންޓްގެ ހާލަތު ވަނީ ކައުންސިލުން ހިއްސާކުރައްވާފައެވެ.\nއޮކްޓޯބަރ 21, 2021 17:59\nއިތުރު ކަމެއްކޮންދޭނެ ކަމެއްނެތް އަލަން އުފަންވާ ކުއްޖާގެ ހަނދިޔާފޮށިދީ ، ލަދުހަޔާތްނެތިގެން ނޫޅޭ ސޯލިބޭ\nއޮކްޓޯބަރ 22, 2021 00:47\nޑޮކްޓަރުން ނާއި ނަރުހުންގެ މުސާރަބޮޑުކުރާނެކަމަށް ތިޔަ ތިބީ އުފާވެފައިތަ؟ ނުވާނެ އިރު އަރާތަ އިރު އޮއްސޭތަ ތިކަމެއް ނުވާނެ ޔަޤީން. ކޮބާ ވިލިމާލެ ބުރިޖް ކިތަށް ކިތަށް ތާރީޚް ރައްޔިތުންނަށް ދީފިތަ ވެއްޖެތަ ނުވާނެ ސެލްފީ ނެގިދާނެ އެކަން ވާނެ ޔަގީން މިވަގު ސަރުކާރަށް ބުރީޖް ނޭޅޭނެ އެގޭނީ މިއަންނަ އަހަރު މިއަންނަ މަހު އަމަލީ މަސައްކަތް ފެށެވަރުވާނެ މިގޮތަށް ދޮގުހަދަން.\nއޮކްޓޯބަރ 22, 2021 01:27\nމަތިވެރީގެ ބިމުގެ ޖާގައިގެ ދަތިކަމުގެ ޝަކުވާތަކާއެކު، ރައީސް ދެއްވީ އުފާވެރި ހަބަރެއް! މާލޭގެ ރައްޔިތުންނައް ތިއުފާވެރި ޙަބަރދީގެން ވެރިކަމައް ވަޑައިގެންނެވުނީވެސް ދެން މަތިވެރިމީހުންނައް ކޮންއުފާވެރިޙަބަރެއތޯ މިހާރު އެދަނީ 2023ގެ ކެންޕޭންވައުދު ނުފުއްދުނަސް ހެޔޮ ބަލަނެކަމެއްނެތް ހީވާކަހަލަ ރައްޔިތުންވޯޓްދޭނޭ އަދިވެސް މިކަހަލަ ކަރާތައްފެޅިވަރަކައް


Dhe dhareen maakandah dhamaigane maru, madhu sikunthukolhehgge therey rashuge hurihaa imaaraatheh bimaa hama! - One Online\nދެ ދަރީން މާކަނޑަށް ދަމައިގަނެ މަރު! މަދު ސިކުންތުކޮޅެއްގެ ތެރޭ ރަށުގެ ހުރިހާ އިމާރާތެއް ބިމާ ހަމަ!\nލ. މުންޑުއަށް އުފަން އަބްދުލް ޖަލީލު އަބްދުލްޤަފޫރުގެ ދެމަފިރިން -- ވަން ފޮޓޯ\nލ. ގަމުން: އަލީ ރިފްޝާން - ވަން އޮންލައިން\nޑިސެމްބަރު 26, 2004 ގެ ސުނާމީއާއެކު މުޅި މުންޑޫ ދޮވެލިއެވެ. ލ. އަތޮޅުން އެންމެ ބޮޑު ގެއްލުމެއްވީ އެއް ރަށަކީ ވެސް މުންޑޫއެވެ. ރަށު ތެރެޔަށް އެރި އުސް، ބިޔަ ރާޅުތައް ދިޔައީ ޖެހުނު އެއްޗެއް ހިފައިގެންނެވެ. އިމާރާތެއް ވިއްޔާ ބިމާ ހަމަކޮށްފަ އެވެ. މުންޑޫން ހަތް މީހަކު މަރުވިއެވެ. އެތައް ބަޔަކަށް އަނިޔާވިއެވެ.\nމުންޑޫން މަރުވި ހަތް މީހުންގެ ތެރެއިން ދެ ކުދިންނަކީ އެ ރަށު އަބްދުލް ޖަލީލު އަބްދުލްޤަފޫރުގެ ދެ ދަރިންނެވެ. އެއީ ހަ އަހަރުގެ އަންހެން ކުއްޖަކާއި ފަސް އަހަރުގެ ފިރިހެން ކުއްޖެކެވެ. އެ ކާރިސާގައި އެންމެ ބޮޑު ހިތާމައަކާ ކުރިމަތިލާން ޖެހުނު އެއް އާއިލާއަކީ ވެސް ޖަލީލުގެ އާއިލާއެވެ. އެ ކާރިސާއިން މުޅި އާއިލާއަށް ނިކަމެތިކަމާއި އަނދިރިކަން ގެނުވިއެވެ. ހެމުން ސަކަރާތް ޖަހަމުން މުޅި އާއިލާއަށް އުފާވެރިކަން ގެނެސްދެމުން ދިޔަ ލޯބި ލޯބި ދެ ދަރީން، ރަށުތެރެޔަށް އެރި ބިޔަ ރާޅުތަކުގެ ތެރޭގައި ބެހި، މަރުވީއެވެ. އެކަމަށް ނެގީ މަދު ސިކުންތުކޮޅެކެވެ.\nޖަލީލު ވެސް އެ ދުވަސް ފެށީ އާދައިގެ ދުވަހެއްގެ ގޮތުގައެވެ. އެހާ ބޮޑު ކަމެއް ވާން އުޅޭކަމުގެ ކުޑަ ވެސް އިހުސާސެއް ނުކުރެވެއެވެ. އެ ދުވަހު "ބޮޑު ރާޅު" އަރައިގެން އައީ, މަހަށް ގޮސް އައުމަށްފަހު, ޖަލީލު އެހެން މަސައްކަތެއް ކުރަން އުޅެނިކޮށެވެ.\nރާޅާއެކު ގިނަ ބަޔަކު ދަމައިގަތް\nސުނާމީއަށްފަހު މިހާރު ލ. ގަމުގައި ދިރިއުޅެމުން އަންނަ ޖަލީލުގެ އެ ހަނދާންތައް "ވަން"ގެ ޓީމާ ހިއްސާކުރަމުން ކިޔައިދިން ގޮތުގައި އޭނާ ގެންގުޅުނު ކުޑަ ބައްތެއްޔެއްގައި ވެލި ނަގަން ދާން އުޅެނިކޮށް, ރާޅެއް އަރާކަމުގެ ހަބަރު ދިނީ ވަރަށް ބާރަށް ސައިކަލުގައި އައި މީހެކެވެ.\n"ރަށަށް ބޮޑު ރާޅެއް އެބަ އަރައޭ ބުނީ. އެހެން ބުނީމަ ވެސް މާބޮޑަކަށް ހިތަކަށް ނާރާ މިކަހަލަ ކަމެއް މެދުވެރިވެދާނެއެކޭ. އެހެން ބުނިތަނާ ކުޑަކުޑަ އިރުކޮޅެއް ވެސް ނުވެ, ކުއްލިއަކަށް ގަދަ އަޑުފައްގަނޑެއް އިވިއްޖެ," އޭނާ ބުންޏެވެ.\nއޭނާ އެ ހަބަރު ދިންތާ މާގިނަރުތަކެއް ނުވެ ޖަލީލަށް ފެނުނީ ގަދަ އަޑުފައްގަނޑާއެކު މަގުން 2500 ލީޓަރުގެ ކަޅުހަމެއް ފުންމައިގެން ގޮސް މޫދުގައި ޖެހުނު ތަނެވެ. މޫދުގައި އެ ކަޅުހަން ޖެހުމާއެކު ދެން ލޮނުގަނޑު ބައިފައިގެން ދިޔައެވެ.\n"ފެންގަނޑު ފައިބައިގެން ދިޔަ އިރު, މީހުންނާއި ގޭގޭގެ ފަރުނީޗަރާއި އަހަރެމެން އާންމުކޮށް ބޭނުންކުރާ ހުރިހާ އެއްޗެއްހެން އެ މަގުން ފައިބައިގެން ދިޔަ. ގޭގޭގެ ޓިނުތަކާއި ދޮރުތަކާއި ހުރިހާ އެއްޗެއް. ލޮނުގަނޑުގެ އުސްމިން ގާތްގަނޑަކަށް އިސްކޮޅާ ހަމައަށް ހުރި," އޭނާ ކިޔައިދިނެވެ.\nޖަލީލު އެވަގުތު އަވަހަށް މިސްރާބު ޖެހީ އޭނާގެ އާއިލާ ހޯދުމަށެވެ. ދަރީންކޮޅު ހޯދުމަށް ގެއާ ދިމާއަށް ދިއުމަށެވެ. އެކަމަކު އާދައިގެ މަތީން ކުރީން ހަމަފަސް މަތީގައި ބާރަށް ހިނގާފައި، ނުވަތަ ދުވެފައި ދާ ގޮތަށް ދެވޭނެ ގޮތެއް މިވަގުތަކު ނެތެވެ. ހިކިފަސްތަނެއް ނެތެވެ. ރަށުތެރެއެކޭ ފުން މޫދެކޭ އެއްގޮތެވެ. އެއަށްވުރެވެސް ހާލަތު ގޯހެވެ. ރަށު ތެރެޔަށް ބިންދާލި ބާރުގަދަ ބިޔަ ރާޅުތަކާ އެކު މުޅި ރަށު ތެރެ އޮތީ އެކި ކަހަލަ ކުނިބުނީން ފުރި ބާރުވެފައެވެ. އެތަކެތީން ސަލާމަތް ވެވޭނެ ގޮތެއްވެސް ނެތެވެ. ލޮނުގަނޑުގެ ތެރެއަށް ފުންމާލުމާއެކު އޮއިގަދަކަމުން ޖަލީލު ދަމައިގަތީ މޫދަށެވެ. ލޮނުގަނޑުތެރޭގައި އެނބުރެމުން އެނބުރެމުން ގޮސް ބޯ ހިއްލައިލެވުނީ މޫދުތެރެއިން އެ ބާރުގަނޑު ކެނޑުނީމަ އެވެ. އެވަގުތު ވަރުބަލިކަން އިހުސާސްކުރެވިފައިވީ ނަމަވެސް, ހިތްވަރުކޮށްފައި ޖަލީލު އަނެއްކާވެސް މިސްރާބު ޖެހީ އޭނާގެ ގެއާ ދިމާއަށެވެ. ދަރީންކޮޅާއި އަނބިމީހާ ކޮބައިތޯ ބެލުމަށެވެ. މިފަހަރު ރަށު ތެރެއަށް އެރި އިރު, ރާޅުގެ އަސަރެއް ނެތެވެ.\nހުރިހާ ގެތަކެއް ބިމާ ހަމަވެފައި, ދެ ދަރީންނަށް ވީނުވީއެއް ނޭނގޭ\nޖަލީލު ރަށު ތެރެއަށް އަރައިގެން ދުވެފައި ދިޔަ އިރު, ފެނުނީ މުޅީން ތަފާތު މަންޒަރެކެވެ. މަދު ސިކުންތުކޮޅެއްގެ ތެރޭގައި ރަށުގެ ހުރިހާ ގެއެއް އެހުރީ ބިމާ ހަމަވެފައެވެ. އޭގެ ތެރޭގައި މަންޑޫގައި އެންމެ ވަރުގަދައަށް ހަދާފައި ހުރި ޖަލީލުގެ ގެ ވެސް ހިމެނެއެވެ. ޖަލީލުގެ އަމިއްލަ ގެ ހުރި ތަނުގައި ވެސް މިހާރު ހުރީ ބިމާ ހަމަވެފައި ހުރި ގާ ފުންޏެކެވެ. އާއިލާ ހޯދަމުން ދަނިކޮށް, ޖަލީލަށް އޭނާގެ އަންހެނުންނާ ދިމާވިއެވެ.\n"ތަންކޮޅަކަށް ދިޔަތަނާ އެއްބަނޑު އެއްފަބާ މީހަކާ އިނދެގެން އުޅޭ މީހަކާ ދިމާވެއްޖެ. ދިމާވިތަނާ ބުނެފި އޭނާގެ ދަރި އައިމަން ކޮބައިހޭ. މަ ބުނެފިން އައިމަން ވީ ތަނެއް ނޭނގެއޭ. ދެން އަހަރެންގެ އަންހެނުންނާ ދިމާވެގެން އަހައިފިން ކޮބައިހޭ ކުދީންކޮޅު. އެހިތަނާ ބުނެފި އައިމަން އާއި މަރިޔަމްއާ ދެމީހުން ގޭތެރެއަށް ވަންތަން ދެކުނީމޭ. ދެން ސުނާމީ އައިތަނާ ތިމަންނައަކަށް ނޭނގުނޭ ވީގޮތެއް," ޖަލީލު ބުންޏެވެ.\nއަންހެން ގައުމީ ފުޓުބޯޅަ ޓީމަށް ކުޅޭ މަރިޔަމް ރިފާއަކީ ޖަލީލުގެ ދަރިއެކެވެ. ފުޓުސަލުގައި ވެސް ފާހަގަކޮށްލެވޭ ރިފާއަކީ އޭރު ގޭތެރެއަށް ވަން ކަމަށް ޖަލީލުގެ އަންހެނުން އެ ބުނާ ދަރިއެވެ. އެ ކާރިސާގެ ތެރޭގައި ރިފާގެ ފައިގެ ފުންނާބަށް ވަނީ ބޮޑު އަނިޔާއެއް ލިބިފައެވެ. ޖަލީލުގެ ތިން ދަރީންގެ ތެރެއިން ސަލާމަތްވީ މަރިޔަމް ރިޔާ އެކަންޏެވެ.\nޖަލީލު މަސައްކަތް ފެށީ ދެން ތިބި ދެ ކުދިން ހޯދާށެވެ. ގަލެއްގެ ދަށުވެފައި އޮތްތޯ ވެސް ޖަލީލު ބެލިއެވެ. ނަމަވެސް އެކުދިންގެ ހަބަރެއް ނުވުމުން ޖަލީލު ދެން ދިޔައީ މޫދާ ދިމާއަށެވެ. ކަނޑުތެރެއިން ވެސް އެކުދިން ފެނޭތޯ ޖަލީލު އެރީ ބައްތެއްޔަށެވެ.\nމޫދުން ތިން މީހަކު ނެގި, ގޮނޑުދޮށުގައި މީހުން ރާޅާ ތަޅަތަޅައި ތިބި\nލ. މުންޑޫ: މިހާރު އެ ރަށުގައި ދިރިއުޅެނީ މަދު ބަޔަކު، ސުނާމީއަށްފަހު އެ ރަށުގެ ގިނަ ބަޔަކު ބަދަލުވީ ލ. ގަމަށް -- ފޮޓޯ/ ތޯހިރާ އަޒްހާރު\nގެއްލުނު ދެ ކުދީން ހޯދަމުން ދިޔަ ދިއުމުގެ ތެރޭގައި މޫދުން ޖަލީލަށް ފުރަތަމަ ފެނުނީ މީހެއްގެ އިސްތަށިގަނޑެކެވެ. ފެނުމާއެކު އެމީހާ މޫދުން ނެގިއެވެ. އޭނާގެ ހަރަކާތެއް ނެތެވެ. އެމީހާއަށް ފަހު ދެ ކުއްޖަކު ފެނިގެން ވެސް ބައްތެއްޔަށް އެ ކުދިން ވެސް ނެގިއެވެ. އޭގެ ތެރޭގައި ވެސް ޖަލީލުގެ ދަރީންނެއް ނެތެވެ.\n"ބައްތެލި ސްޓާޓުކޮށްލައިގެން ދިޔަ ދިއުމުގެ ތެރޭގައި ކުންޏާއި ހުރިހާ އެއްޗެއް ހުރީމަ ނޭނގޭ ތަނެއް ދޮރެއް. އޭރު ވެސް ރަށަށް ދިޔައީ ރާޅު އަރަމުން. އެ ދިޔަ ދިއުމުގެ ތެރޭގައި އަހަރެން ނަގައިފިން ގެއާ ޖެހިގެން ހުންނަ ގޭގައި އުޅޭ މީހަކު. ބޮލުގެ އިސްތަށިގަނޑު ފެނިގެން, އެއީ އިންސާނެއްހެން ހީވެގެން ފުރަތަމަ ބަލައިލީ. އޭނާގެ އެއްވެސް ހަރަކާތެއް ނެތް. އެހެން ދަމުން ނެގިން ތިން މީހުން. ދެ ކުދިންނާއި އަންހެނަކު ނެގިން," އޭނާ ކިޔައިދިނެވެ.\nއޮއިގަދަވުމުގެ ސަބަބުންނާއި ކުނިބުނީގެ ސަބަބުން އެއްވެސް ވަރަކަށް ބައްތެލި ދުއްވޭ ގޮތް ނުވުމުން, އެ ތިން މީހުން ގެންދިިޔައީ ދޯންޏަކަށެވެ. ދޯޯންޏަށް އެކުދިން އަރުވާފައި ގޮނޑުދޮށާ ގާތްކުރި ތަނާ ފެނުނީ މީހުންނެވެ. އެމީހުންގެ ގައިން ލެޔާއެކު ގިނަ އަނިޔާތަކެއް ވެސް ފެންނާން ހުއްޓެވެ.\n"ގޮނޑުދޮށަށް ގާތްކުރި އިރު ގޮނޑުދޮށުގައި މީހުން ރާޅާ ތަޅަތަޅާ ތިބި. ބޮޑެތި މީހުންގެ ގައިންވެސް ލޭ ފައިބަނީ. ދެން ބައްތެލި ބާއްވާފައި އެރީ ރަށަށް،"\nލޯބިވާ ދެ ދަރިންގެ ހަށިގަނޑު ފެނުނީ ސުނާމީއަށް ދެ ދުވަސް ފަހުން\nޖަލީލުގެ ކުޑަ ދެ ދަރިން ހޯދުމަށް އޭނާއަށް ކުރެވެން ހުރި ހުރިހާ މަސައްކަތެއް ކުރިއެވެ. ގަމަށް އައުމަށްފަހު 15 މީހުންގެ ގްރޫޕަކާއެކު ކުދިން ހޯދުމަށް އެނބުރި މުންޑުއަށް ވެސް ދިޔައެވެ. ނަމަވެސް އެއްގޮތަކަށް ވެސް ރަށު ތެރެއިން އެކުދިން ފެންނަ ގޮތެއް ނުވިއެވެ.\nޖަލީލުގެ ފިރިހެން ދަރީގެ ހަށިގަނޑު ފެނުނީ ލ. ފޮނަދޫ އާއި އެ އަތޮޅު ގާދޫއާ ދޭތެރޭ ކަނޑުތެރެއިންނެވެ. އަދި އަންހެން ދަރީގެ ހަށިގަނޑު ފެނުނީ ތިންވަނަ ދުވަހުގެ ހެނދުނުގެ ވަގުތެއްގައި ފޮނަދޫ ގޮނޑުދޮށަށް ލައްގާފައި އޮއްވައެވެ.\n"ދެވަނަ ދުވަހުގެ ހަވީރު ފޮނަދޫ އާއި ގާދޫއާ ދޭތެރެއިން ފިރިހެން ކުއްޖާ ފެނުނު ހަބަރު ލިބިއްޖެ. އޭރު ސުނާމީ އަރައިގެން ކައްދޫ އާއި ފޮނަދޫއާ ދޭތެރޭ އޮތް މަގު ވެސް އޮތީ ހަލާކުވެފައި. ދެން ވަރަށް އުނދަގުލުން ފޮނަދުއަށް ދިޔައީ. އެކުއްޖާ ނަގައިގެން ގޮސް, ފޮނަދޫގައި ވަޅުލީ," އަސަރާއެކު ޖަލީލު ކިޔައިދިނެވެ.\n"އަނެއް ދުވަހު ހެނދުނު ހައެއް ޖެހިއިރު ފެނިއްޖެ އަންހެން ކުއްޖާ ފޮނަދޫ ގޮނޑުދޮށުގައި ލައްގާފައި އޮއްވައި. ފަތިސް ނަމާދުކޮށްގެން އަތިރިމައްޗަށް ދިޔަ މީހަކަށް ފެނުނީ. އެ ހަބަރު ލިބިގެން އަނެއްކާ ދިޔައީ ފޮނަދުއަށް. ފޮނަދުއަށް ގޮސް, އެކުއްޖާ ނަގައިގެން އައިސް, މަތިމަރަދޫ އަތިރިމަތީގައި ހިނަވާފައި, މަތިމަރަދޫ ޒިޔާރަތްދަށުގައި ވަޅުލީ،"\nމުޅި ދިރިއުޅުން ނިކަމެތިވި, ލޮލުން ކަރުނަ ނުހިކޭ ހަނދާންތަކެއް\nދަ ދަރިން ވަކިވެގެންދިޔަ ހަނދާން އާކުރާ ކޮންމެ ފަހަރަކު ޖަލީލުގެ ދެލޮލުން ކަރުނަ ނުހިލެއެވެ. އެ ކާރިސާއަކީ ޖަލީލުގެ ހުރިހާ އެއްޗެއް ބީވެގެންދިޔަ ކާރިސާއެވެ. ސުނާމީގެ ކުރިން ރަނގަޅު ދިރިއުޅުމެއް އުޅެމުންދިޔަ އާއިލާއަށް, އެ ކާރިސާއިން ލިބުނީ ނިކަމެތިކަމެވެ.\n"ސުނާމީގެ ކުރިން އުޅުނީ ވަރަށް ރަނގަޅު ދިރިއުޅުމެއް. އެކަމަކު ސުނާމީއަށް ފަހު ނުހުންނާނެ އަހަރެންނަށް ވުރެ ނިކަމެތި މީހެއް. ގެދޮރު ވެސް ދިޔައީ, ދަރިންކޮޅު ވެސް ދިޔައީ. ހުރިހާ އެއްޗެއް ވެސް ދިޔައީ. ވަރަށް ފަހަކާ ޖެހެންދެން ވެސް ކުދިންގެ މަހާނަ ދޮށަށް ދިޔައިން. އެ ހަނދާންތައް ފިލައިގެންނެއް ނުދޭ. އެތައް ދުވަހެއް ވަންދެން އެކަމުގެ ހިތާމައިގައި އުޅުނިން," އެ ހަނދާންތައް އާކުރަމުން ޖަލީލު ބުންޏެވެ.\nޖަލީލުގެ އާއިލާއެކޭ އެއްގޮތަށް މުންޑޫގެ ގިނަ މީހުން މިހާރު ދިރިއުޅެމުން އަންނަނީ ގަމުގައެވެ. ނަމަވެސް މުންޑޫ ދޫކޮށް ދާން ބޭނުން ނުވާ މީހުން އަދިވެސް ދިރިއުޅެމުން އަންނަނީ އަމިއްލަ ރަށުގައެވެ. ސުނާމީގައި ސަރުކާރުން އެހީތެރިވި މީހުންގެ ތެރޭގައި މުންޑޫގެ ރައްޔިތުން ވެސް ހިމެނެއެވެ. މުންޑޫގެ ރައްޔިތުންގެ ހިތްތަކުން އަދިވެސް ނުފިލާ ހަނދާނަކީ އެ ބިރުވެރި ދުވަހެވެ. އެ ވަގުތުކޮޅެވެ. މީގެ 17 އަހަރު ކުރިން މުޅި ރަށް ދޮވެލި ސުނާމީ ކާރިސާގެ ހަނދާންތަކެވެ.\nގުޅޭ ޓެގު ސުނާމީ ލ. މުންޑޫ ލ. އަތޮޅު ސުނާމީއަށް 17 އަހަރު


ދުނިޔޭގައި އެންމެ ގިނައިން ކިޔެވޭ ފޮތް | ޤުރުއާން | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޤުރުއާން ދުނިޔޭގައި އެންމެ ގިނައިން ކިޔެވޭ ފޮތް\nކީރިތި ޤުރުއާނަކީ 23 އަހަރުގެ މުއްދަތެއްގެ ތެރޭގައި، ޖިބްރީލްގެފާނު މެދުވެރިކޮށް، މުޙައްމަދުގެފާނަށް މާތްﷲ ބާއްވައިލެއްވި ފޮތެވެ. ޢާލަމްތަކަށް ރަޙުމަތެއްގެ ގޮތުގައި، އަބަދަށް ދެމިއޮންނިވި، ތެދުމަގު ދައްކައިދޭ ފޮތެކެވެ. އެންމެފުރަތަމަ ސުރަތުލް ޢަލަޤް ބާއްވައިލެއްވުނު ކީރިތި ޤުރުއާން ރަސޫލާއަށް ވަޙީ ބާއްވައިލެވުމުން ރަސޫލާގެންދެވީ، އަޞްޙާބު ބޭކަލުންނަށް އެ ދަސްކޮށްދެއްވަމުންނެވެ. ގިނަ ސަޙާބީން ވަނީ ވަގުތުން ވަގުތަށް ޤުރުއާން ހިތުދަސް ކުރައްވާފައެވެ.\nކީރިތި ޤުރުއާންގައި އެކުލެވިގެންވަނީ މުޅިއެކު 114 ސޫރަތެވެ. އެކިސޫރަތްތަކުގެ ދިގުމިންއެކިމިނެވެ. ކައުޘަރު ސޫރަތުގައި3އާޔަތް ހިމެނޭއިރު ބަޤަރާ ސޫރަތުގައި 286 އާޔަތް ހިމެނެއެވެ. ޤުރުއާން ބާއްވައިލެއްވުނުއިރު ސޫރަތްތައް ބާއްވައިލެއްވުނީ، މިހާރު އަޅުގަނޑުމެންނަށް މިފެންނަން ހުރިގޮތަކަށް ނޫނެވެ. ބާއްވައިލެއްވުނީ އެކި ސޫރަތްތަށް އެކި ވަގުތު، އެއްސޫރަތެއްގެ އާޔަތްތައްވެސް އެކިފަހަރު ފަހަރުއެވެ. ނަމަވެސް ފަހުން ކީރިތި ރަސޫލާ، ﷲގެ އަމުރުފުޅާއި އެއްގޮތަށް، އާޔަތްތަކާއި ސޫރަތްތައް ތަރުތީބު ކުރެއްވީއެވެ.\nއަބޫބަކުރުގެ ފާނުގެ ޚިލާފަތުގައި މުރުތައްދުވި މީހުންނާއި ދެކޮޅަށް ކުރި ހަނގުރާމައިގައި 450 އާއި ގާތްކުރާ އަދަދަކަށް، ޤުރުއާން ހިތުދަސް ބޭކަލުން ޝަހީދުވެގެން ދިޔައެވެ. މިހިސާބުން ޢުމަރުގެފާނު ޤުރުއާން އެއްފޮތެއްގައި ލިޔެ ރައްކާ ކުރުމުގެ ޚިޔާލު، އަބޫބަކުރުގެފާނަށް ދެއްވިއެވެ. ޤުރުއާން ރައްކާތެރިކުރުމުގެ ގޮތުން އަބޫބަކުރުގެފާނު ޒައިދުބިން ޘާބިތު ގެންނަވައި، ޤުރުއާން އެއްފޮތެއްގައި ޖަމަޢު ކުރައްވަން އެންގެވިއެވެ. އެތައް ސަތޭކަ، ޤުރުއާން ހިތުދަސްބޭކަލުންގެ އެހީއާއި އެކު، އެއްވެސް ކުށެއް ނޯނާނެފަދައަކުން، ޒައިދުބިން ޘާބިތު މި ބުރަ މަސްއޫލިއްޔަތު ފުރިހަމަ ކުރެއްވިއެވެ. ޤުރުއާން މުޞްޙަފެއްގެ ގޮތުގައި ލިޔެވި އަބޫބަކުރު އަވަހާރަވަންދެން އަބޫބަކުރު އަތްޕުޅުގައި، މި މުޞްޙަފު އޮތެވެ. އެއަށްފަހު ދެވަނަ ޚަލީފާ ޢުމަރުގެ އަތްޕުޅުގައެވެ. ތިންވަނަ ޚަލީފާ ޢުޘްމާން ބިން ޢައްފާނުގެ ދުވަސްވަރު ، މީހުން ޤުރުއާން ކިޔެވުމުގައި، ތަފާތު ކުށްތައް ކިޔައި، އެކި މީހުން އެކި ގޮތަށް ކިޔަވަން ފެށުމުން ، ޢުޘްމާންގެފާނު، އުއްމުލްމުއުމިނީން ޙާފްޞާ ބިންތު ޢުމަރު (އުމަރުގެފާނުގެ ދަރިކަބަލުން)އަތްޕުޅުގައި އޮތް، ޤުރުއާނުގެ މުޞްޙަފު ގެނުއްވައި، އެއިން ހަތަރު ކޮޕީ ހައްދަވައި އެއްކޮޕީ އަތްޕުޅުގައި ބޭއްވުމަށްފަހު އަނެއް ތިން ކޮޕީ، ކޫފާ، ބަޞަރާ އަދި ޝާމުކަރައަށް (ދިމިޝްގު) ފޮނުއްވިއެވެ. އަދި ޙަފްޞާ ގެ އަތްޕުޅުން ގެނައި ކޮޕީ އަބުރަ ދެއްވިއެވެ.\nޤުރުއާން ބާއްވައިލެއްވުނުތޭ 1400 އަހަރަށްވުރެ ގިނަ ދުވަސްވީއިރުވެސް އެއްވެސް އުނިއިތުރެއް ، ބަދަލެއް ގެނެވިފެއެއްނުވެއެވެ. ކީރިތި ޤުރުއާނުގައި މާތްﷲ ވަޙީ ކުރައްވަނީ:\nމާނައަކީ: ''ހަމަކަށަވަރުން ޤުރުއާން ބާއްވައިލެއްވީ ތިމަން ރަސްކަލާނގެއެވެ. އަދި ހަމަކަށަވަރުން ތިމަންރަސްކަލާނގެ އެޤުރުއާން ރައްކާތެރި ކުރައްވާހުށީމެވެ.''\nމިއަދާ ޖެހެންދެންވެސް ހިޖުރައިން ފުރަތަމަ ޤަރުނުގެ ޤުރުއާނުގެ ކޮޕީތައް ލައިބރަރީ ތަކުގައި އެބަ ހުއްޓެވެ. އެއްވެސް ބަދަލެއް ޤުރުއާނަށް އައިސްފައި ނުވާކަން މި އެއްޗެހި ބެލުމުން ޔަޤީންވެއެވެ. ބާއްވައިލެއްވުނު އެހެން ފޮތްފޮތާއި ޚިލާފަށް ޤުރުއާން ބާއްވައިލެއްވުނު ޢަރަބި ބަހަކީ މިއަދުވެސް ދިރި އޮތް ބަހެކެވެ. ބަސް ދެމިއޮތުމުގެ އެއްސަބަބަކަށް ޤުރުއާން ވި ފަދައިން، ޤުރުއާނަށް ބަދަލެއް ނައިސް އޮތުމަށް ބަސްވެސް އެހީތެރިވިއެވެ.\nދުނިޔޭގައި އެންމެ ގިނައިން ކިޔެވޭފޮތަކީ ކޮބައިތޯ ބަލައިފި ނަމަ ޔަޤީނުންވެސް، އެ ވާނީ ކީރިތި ޤުރުއާން ކަމުގެއެވެ. 1.3 ބިލިއަން މުސްލިމުން އުޅެއެވެ. މީގެ ތެރެއިން ބޮޑު އިންސައްތައެއް ޤުރުއާން ކިޔަވާ ބަޔަކު ކަމުގައި ނޫނީ ނުވާނެއެވެ. އެންމެ ގިނައިން އެފޮތެއް އެއްކޮށް ހިތުން ދަސްކުރެވުނު ފޮތަކީ ވެސް ޤުރުއާނެވެ. ޤުރުއާނާއި އެއް އަދަދެއްގެ ޞަފްޙާތަކެއް ހުރި އިގިރޭސި ފޮތެއް، މި ބަސް ނުދަންނަ މީހަކަށް، އެއްކޮށް ހިތުދަސްކުރެވިދާނެ ކަމަކަށް ޤަބޫލު ނުކުރެވެއެވެ. ނަމަވެސް ކީރިތި ޤުރުއާން ހިތުދަސްކުރި، ޢަރަބި ނުދަންނަ ކިތެއްމީހުން މި ދުނިޔެއަށް އުފަންވި ހެއްޔެވެ. މިކަން މިހެން ވަނީ ކީރިތި ޤުރުއާނަކީ މުޢުޖިޒާތަކަށް ވީމައެވެ. ކީރިތި ޤުރުއާނުން ކިޔެވާ ކޮންމެ އަކުރަކީ ދިހަ ހެޔޮކަން ކަމުގައި ކީރިތި ރަސޫލާ ހަދީޘް ކުރައްވާފައިވެއެވެ. އެއީ މީސްތަކުންގެ މެޔަށް ލިބޭ ހިތް ހަމަޖެހުމެކެވެ. އަޚިރަތް ދުވަހު ނޫރެއްކަމުގައިވެ އެހީ ވެދޭނެ އެއްޗެކެވެ.


vnews - Fai dhigu makunu maran ulhenikoh geygai roavejje\nފައިދިގުމަކުނު މަރަން އުޅެނިކޮށް ގޭގައި ރޯވެއްޖެ\nބިރުވެރި ނުވަތަ ފަކުރު އެއްޗެއް ފެނުމުން އެ އެއްޗެއްގައި ރޯކޮށްލައި އަންދާލަން ބުނުމަކީ މީސްމީޑިޔާގައި އާއްމުކޮށް ފެންނަ ބުނުމެކެވެ. އެހެންނަމަވެސް، މިއީ އާއްމު ދިރިއުޅުމުގައި އަމަލުކުރަން އެންމެ ރަނގަޅު ގޮތެއް ނޫންކަން އެމެރިކާގެ ކެލިފޯނިއާގެ ފްރެސްނޯގެ ރައްޔިތަކު މިވަނީ ވަރަށް ހިތި ގޮތަކަށް ދަސްކޮށްފަ އެވެ.\nއުމުރުން 23 އަހަރުގެ މި މީހާ، އޭނާގެ މައިންބަފައިންގެ ގޭގައި ފައިދިގުމަކުނުތަކެއް އަންދާލުމަށް އުޅެނިކޮށް މިވަނީ މުޅި ގޭގައި ރޯވެ ގެޔަށް ބޮޑެތި ގެއްލުންތަކެއް ލިބިފަ އެވެ. އެ މީހާއާ ޙަވާލާދީ ރިޕޯޓުތައް ބުނާ ގޮތުގައި ގޭގައި ރޯވީ، ބްލޯޓޯޗެއް ބޭނުންކޮށްގެން ބްލެކްވިޑޯ ސްޕައިޑާތަކެއް މަރާލުމަށް މަސައްކަތްކުރަނިކޮށެވެ. މިޙާދިސާ ހިނގާފައިވަނީ އޭނާ، އޭނާގެ މައިންބަފައިން ގޭގައި ނެތުމުން ގެ ބެލެހެއްޓުމާ ޙަވާލުވެގެން ހުއްޓަ އެވެ.\nމި ޙާދިސާގައި އެ މީހާ އަށް އެއްވެސް ގެއްލުމެއް ނުލިބި ސަލާމަތްވެފަައިވާއިރު އެހެން މީހަކަށް ވެސް ގެއްލުމެއް ލިބިފައެއް ނުވެ އެވެ. ފްރެސްނޯ ފަޔަރ ޑިޕާޓްމަންޓުން ބުނާ ގޮތުގައި މި ޙާދިސާ ހިނގާފައިވަނީ ނިމިދިޔަ އަންގާރަ ދުވަހު އެވެ.\nލޮސް އެންޖެލިސް ޓައިމްސްއާ ވާހަކަ ދައްކަވަމުން، ފްރެސްނޯ ފަޔަރ ޑިޕާޓްމަންޓުގެ ކެޕްޓަން ރޮބަޓް ކަސްޓިޔޯ ވިދާޅުވީ މި ޙާދިސާގައި ގެއްލުން ލިބުނު ގޭގެ ބޭރު ފާރުގައި ހުރި ގަލެއްގައި ރެނދެއް ލާފައި ހުރުމުން، އަލިފާން ރޯކޮށްލި ވަގުތު ގޭތެރޭގައި ހުރި އަލިފާން ހިފާ ޒާތުގެ އެއްޗެހީގައި ރޯވެ ކުއްލިއަކަށް ހުޅުގަނޑު ފެތުރިގެން ދިޔައީ އެވެ. މި ޙާދިސާގައި އަލިފާން ނިއްވާލުމަށް 26 ފަޔަރ ފައިޓަރުން ހަރަކާތްތެރިވެފައިވާއިރު އަލިފާނުގެ ސަބަބުން 10،000 ޑޮލަރުގެ ގެއްލުން ލިބިފައިވެ އެވެ.\n"މިއީ ގޭތެރޭގައްޔާއި ގޭ ބޭރުގައި ވެސް ފައިދިގުމަކުނު މެރުމަށް އެންމެ ރަނގަޅު ގޮތެއް ނޫން" ކެޕްޓަން ކަސްޓިޔޯ ވިދާޅުވި އެވެ.


Criminal Court Ge Adu Ehun Thakah Noosverin Nuvehddhun Aamu Vejje - Vaguthu\nކްރިމިނަލް ކޯޓުގެ އަޑުއެހުންތަކަށް ނޫސްވެރިން ނުވެއްދުން އާއްމުވެއްޖެ\nދިވެހިރާއްޖޭގެ ކްރިމިނަލް ކޯޓުގައި ކުރިއަށް ގެންދާ ޝަރީއަތްތަކުގެ އަޑުއެހުންތަކަށް ނޫސްވެރިން ނުވެއްދުން އާއްމު ކަމަކަށް ވެއްޖެއެވެ.\nކޯޓުން ކަނޑައަޅާފައިވާ އުޞޫލާ އެއްގޮތަށް، ކަނޑައެޅީފައިވާ ގަޑީގައި ނަން ނޯޓުކޮށް، ޝަރީއަތުގެ އަޑުއެހުމަށް ވަނުމަށް ކްރިމިނަލް ކޯޓަށް ހާޒިރުވެ، އެ ކޯޓުގެ ރިސެޕްޝަން އޭރިއާގައި މަޑުކޮށްގެން ތިބޭއިރުވެސް ދިވެހިރާއްޖޭގެ ކޯޓުތަކުގައި އަމަލު ކުރަމުންދާ އާއްމު އުސޫލާ ހިލާފަށް "ހަނދާން ނެތިގެން" ނޫސްވެރިން ނުވައްދާ ކްރިމިނަލް ކޯޓުގެ ޝަރީއަތްތަކުގެ އަޑުއެހުންތައް ކުރިއަށް ގެންދިއުން މިވަނީ ޢާއްމު ކަމަކަށް ވެފައެވެ.\nމިއަދު ހެނދުނު 11:00 ގައި ކްރިމިނަލް ކޯޓުގެ "K" ސެކްޝަނުގައި ބެލި މިދިޔަ އަހަރު ޖޫން މަހު ލ. ގަމު ގެއެއްގެ ތެރޭގައި މަރާލާފައި އޮއްވައި ފެނުނު ބަންގްލަދޭޝް ރައްޔިތެއް ކަމަށްވާ ބާންދް ޝަހުމިޔާގެ މައްސަލައިގައި ލ. ގަން ރެޑްފިޝް އަލީ ހަމްޒާގެ މައްޗަށް ދައުލަތުން އުފުލާފައިވާ ގަސްތުގައި މީހަކު މެރުމުގެ ދައުވާގެ އަޑުއެހުމަށް 10:45 އިން ފެށިގެން ކްރިމިނަލް ކޯޓަށް މި ނޫހުގެ ނޫސްވެރިން ހާޒިރުވެ ތިބި ނަމަވެސް 12:30 ހާއިރު އެންގީ "ސެކްޝަނުން ހަނދާން ނެތިގެން ނުވެއްދީ" ކަމަށެވެ.\nވޭތުވެދިޔަ ދުވަސްތަކުގައި މިގޮތަށް ނޫސްވެރިން ނުވައްދާ ޝަރިއަތުގެ އަޑުއެހުންތައް ކުރިއަށް ގެންދިއުމުން، އެކަމާ މެދު ސުވާލު ކުރުމުން ކްރިމިނަލް ކޯޓުން ބުނެފައިވަނީ، "މައްސަލަ ބަލާ ސެކްޝަނުން ހަނދާން ނެތިގެން" ނޫސްވެރިން ނުވެއްދީ ކަމަށެވެ. ނަމަވެސް "ހަނދާން ނެތިގެން" ނުވެއްދުނީ ކަމަށް ކޯޓުން ބުނާއިރު، ނޫސްވެރިން ޝަރީއަތުގެ އަޑުއެހުމަށް ވަނުމަށް އައިސް އެތައް އިރަކު ތިބެނީ އެ ކޯޓުގައި ނަން ނޯޓު ކުރުމަށް ފަހުގައެވެ.\nކްރިމިނަލް ކޯޓުން މިފަދަ ގޮތްތަކަށް އަމަލު ކުރުމުން ޢާއްމުކޮށް ހުޅުވާލެވިގެން ބާއްވާ ޝަރީއަތްތަކުގެ ޙަބަރުތައް ޢާއްމު ރައްޔިތުންނާ ހަމައަށް ފޯރުކޮށްދިނުމަށް ނޫސްވެރިން ކުރާ މަސައްކަތްތަކަށް ވަރަށް ބޮޑަށް ހުރަސްއެޅި ދަތިވެގެންދާއިރު، މި މައްސަލައަށް އަވަސް ހައްލެއް ބޭނުންވެއެވެ.\nއޭޕްރީލް 29, 2018 17:33\nމިދިވެހިރާއްޖޭގައި މިހާރު ހުރީ އިސްލާމީ ޝަރީއަތް ކުރާ ކޯޓުތަކެއް ނޫނެވެ.އެހެންވީމަ ތިކަހަލަ ހުރިހާކަމެއްވެސް ކުރިމަތި ވާނެއެވެ. މިރާއްޖެ ދުހަކުން ދުވަހަކުން މިދަނީ ގެއްލި ހަލާކުވަމުންނެވެ.\nއޭޕްރީލް 29, 2018 19:43\n"ހަނދާން ނެތިގެން" ވަރަށް ސާފް، ޕޮލިހުން އެއްފަހަރު މިވެނިވަރެއް، ފަހުން އެއީ އޮލިގެން ބުނެވުނު ވަރެއް، ސަރުއީ ދާއިރާ އިން "ހަނދާން ނެތިގެން" ދެން މިވަރުން ފުދޭ. ސުކުރިއްޔާ ވަގުތު


galehiri: އެޓޯލްސްގެ ބެންޗު ޓީމް\nއެޓޯލްސްގެ ބެންޗު ޓީމް\nބެންޗަކީ ބައެއްކަހަލަ ކުޅިވަރުތަކުގައި އެކަކަށްވުރެ ގިނަމީހުން ނުވަތަ ޓީމެއްކުޅޭނަމަ، އެޓީމެއްގައި ހިމެނޭ ބަދަލު ކުޅުންތެރިންނާއި އެޓީމެއްގެ ކަންތައް ބަލަހައްޓާމީހުން ދަނޑުންބޭރުގައި ނުވަތަ ކުޅެން ހަމަޖެހިފައިވާ އިމުގެ ބޭރުގައި އިށީނދެގެން ތިބޭ ގޮނޑި، ދިގުގޮނޑި ފަދަ އެއްޗެހިކަމަށް ބުނެވެއެވެ.\nބޮޑުއޮޑީގެ އެކި ދިމާލުން އެކި ކަންކަން ކުރައްވާގޮތުން ރައްޔިތުންގެ ފައިސާއިންކުރެވޭ ޚަރަދުތައް އެތައް ގުނަޔަކަށް ބޮޑުވެ އޭގެ ހިސާބުބަލާ މެޝިންތަކަށް ނުކުޅަދާނަވެގެން ގޮސް ރައްޔިތުމީހާގެ އަނގަޔާއި އަތާއި ދެމެދަށް އެކަމުގެ ދަތިތައް ވަދެގެންއުޅޭ ވާހަކަ އިވެމުންދިޔައެވެ. އޭގެ އެއްއަޑަކީ އެޓޯލްސްގެ ބެންޗްޓީމުގެ ކުޅުންތެރިންގެ މަހުމުސާރައާއި ޖޯޒީއާއި ފަރސްޓް އެއިޑާއި މެޗު ޕްރެކްޓިހާއި ކުޅުންއޮންނަ ގަޑީގެ ފެންފުޅިއާއި ޖޫހާއި ބިސްކޯދާއި މިކަންކަމަށް ފައިސާގެ ޚަރަދުތަކެއް ހިނގަމުންދާތީ ރައްޔިތުމީހާގެ އަނގަޔާއި އަތާއި ދެމެދަށް މިތަކެތި ވަދަގެންއުޅޭ އަޑެވެ. އެޓޯލްސްގެ ބެންޗުގައި ތިބޭ ގިނަ ކުޅުންތެރިންނަކީ ގިނަ މެޗަށް ދަނޑަށްއަރުވައި ކުޅުވާ ބަޔެއްނޫންކަމަށް ވެސް އަޑުތައް އިވެމުން ދިޔައެވެ. މެޗަށް ނާރުވަނީ އެކުޅުންތެރިންގެ ފިޓްނެސް ނެތީމާކަމަށްވެސް ވެދާނެއެވެ.\nބުނެވެނީ އެޓޯލްސްގެ ބެންޗުޓީމުން ފެންނަމުން ދިޔަ ގިނަ ކުޅުންތެރިން ކުޅެއުޅުނީ ރާއްޖޭގައި ބޯޅަދަނޑުތައް ހަދައި އެތަންތާނގައި އިންސާނުން ކުޅެއުޅެމުގެ މާކުރިން ކަމަށެވެ. މިހެންމެ، ކުޅެއުޅުނު ބަޔަކު ކުޅެއުޅުނީވެސް ދަނޑުބިންތަކާއި ރާޅުޖަހާފަށުން ގޮނޑުދޮށުގައެވެ. އެހެންވީމާ އެޓޯލްސްގެ ބެންޗުޓީމު ދަނޑަށް އެރުވިއެއްކަމަކު މިހާރުގެ ކުޅުންތެރިންނާ އެކީ ހިފަހައްޓާލެވެންވެސް ނޯންނާނެތާއެވެ. މިހެން މިކަންއޮތްއިރު އެއްވެސްޓީމެއްގެ ބެންޗުގައި ބަޔަކު ބައިތިއްބައިގެން އެބައިމީހުންނަށް ރައްޔިތުންގެ ފައިސާތަކެއް ޚަރަދުކުރުންވާނީ ކޮންކަހަލަ ކަމަކަށްހެއްޔެވެ. އެއީ ރައްޔިތުންގެ ގިނަމީހުން ރުހޭކަމަކަށް ވާނެހެއްޔެވެ. ނުވާނެއެވެ.\nއެޓޯލްސްގެ ބެންޗްޓީމަށް އެންމެބޮޑަށް ފާޑުވިދާޅުވި ބޭފުޅުންވެސް ވިދާޅުވަމުންގެންދެވީ ބަޔަކަށް ފައިސާތަކެއް ދިނުމުގެ ބޭނުމުގައި ބަޔަކު ހަމަ ގެންގުޅެނީކަމަށެވެ. އެބަޔަކީ ކަމަށްޤާބިލް އަދި ކަމަކަށްވާ ކަމެއްކުރެވޭނޭ ބަޔެއްނޫން ނަމަވެސް ކަމެއްނެތް ނަމެއްގައި ގިނަ ފައިސާތަކެއް އިސްރާފުކުރަނީ ކަމަށެވެ. ވެރިކަމުގެފަރާތަށް ބޯގިނަކޮށް ވެރިކަމުގެ ބާރުގަދަކޮށް ވެރިކަމުގެ ބޮޑުންނަށް ސަނާކިޔައި އަދަބު ތަޢުޡީމުގައި ބަޔަކު ގެންގުޅެނީ ކަމަށެވެ. އެއީ އެއްގޮތަކަށް ވެސް ރައްޔިތުންގެ ފައިސާތަކެއް ހޭދަކޮށްގެން ކޮށްގެންވާނޭ ކަމެއްނޫން ކަމަށެވެ. ރައްޔިތުންގެ އެހާގިނަ ފައިސާތަކެއް ވެރިން ހިތުހުރިކަމަކަށް ހިތުހުރިގޮތަކަށް ޚަރަދުކޮށްގެން ނުވާނޭކަމަށެވެ.\nއެޓޯލްސްގެ ބެންޗުޓީމުގައި ތިބި ފޯވާޑުންނާއި މިޑްފީލްޑަރުންނާއި ޑިފެންޑަރުންނާއި ކީޕަރުންނާއި ކައްޕީންގެ ތެރެއިން އޭރު އެންމެގިނަ ދިމާލުން އަޑުއިވުނު ނަންތަކަކީ ސްޕެޝަލް ޑިއުޓީ އޮފިސަރުންނާއި ރާއްޖެތެރޭގެ ވަކީލުންނާއި ރާއްޖެތެރޭގެ ޚާއްޞަ އެހީތެރިންނާއި އަތޮޅުއޮފީހުގެ އެހީތެރިންނާއި އޮފީސް އެސިސްޓެންޓުންގެ ނަމެވެ. މިއީ ރައްޔިތުންގެ ފައިސާ ބޭކާރުގޮތުގައި ޚަރަދުކުރާ ފައިސާގެ އިސްރާފުބޮޑު ފަރާތްތައްކަމަށް އަޑުއިވެމުން ދިޔައެވެ.\nއޮނަތިރީހުގެ ފަހަތަށް އޮންނަ ތިރީހުގެ އަހަރުތައް ނިމުމުން ދެން ގުނަންފެށުނު އަހަރުތަކާއެކީ ބޮޑުއޮޑީގެ ހަފޮޅުން އެތެރޭގެ ބާރުގަދަ ހިސާބުގައި ތިއްބެވި ރައްޔިތުންގެ ފައިސާ އިސްރާފުކުރުމަށް ބޭނުންފުޅުނުވާ ބައެއް ފަރާތްޕުޅުތަކުން ރައްޔިތުންގެފައިސާ އިސްރާފުކުރެވޭ ދިމަދިމާލަކީ ކޮބައިތޯ ބެއްލެވިއެވެ. އޭރު އެޓޮލްސްގެ އިސްރާފު ބެންޗުޓީމުވަނީ އެކުޅުންތެރިއެއްގެ އައިޑީގައިއޮތް އަތޮޅެއްގެ އަތޮޅު އެސޯސިއޭޝަންގެ ބެންޗަށް ބަދަލުކޮށްފައި ކަމުގެ އަޑުއިވެމުން ދިޔައެވެ. އަދި ކޮންމެ ފޮޔެއްގެ ހުކުރު ހޮނިހިރު ފިޔަވައި ޢާއްމުކޮށް ކޮންމެ ދުވަހަކުމެ ކުޅެންޖެހޭ މެޗުގެ ކޮންމެވެސް ހިސާބަކުން ނުކުޅެ ބެންޗުގައި އެއްވެސް ކުޅުންތެރިއަކު އިށީނދެގެން ނުތިބެވޭ ގޮތަށެވެ.\nރައްޔިތުންގެ ފައިސާ އިސްރާފުކުރާ ބެންޗުޓީމުގެ ކުޅުންތެރިން މެޗަށް ނާރުވައި ދޫކޮށްލުމުގެ މަސައްކަތްފެށުނީ ޤައުމަށްޓަކައެވެ. ރައްޔިތުންނަށްޓަކައެވެ. ކަމެއްނެތް ނަމެއްގައި ރައްޔިތުންގެ ފައިސާއިން ބޮޑެތިބޮޑެތި މުސާރަދީފައި ބަޔަކު ބައިތިއްބުމަކީ ހެޔޮވާވަރުގެ ކަމަކަށް ނުވުމުންނެވެ. މިހެންވުމުން އެކަމަށްޓަކައި ވިސްނަންޖެހޭ ބަޔަކު އެކަމަށް ވިސްނުމަކީވެސް ނެތްކަމެއް ނޫނެވެ. އޮތް ކަމެކެވެ. ވިސްނަންޖެހޭ ބަޔަކު އެކަމަށް ވިސްނަންޖެހޭވެސް މެއެވެ. ކޮޅުނެތްކޮޅަށް ރައްޔިތުންގެ ފައިސާ އިސްރާފުވާތީއެވެ. ފުރަތަމަބެލީ ބެންޗުޓީމުގެ ކުޅުންތެރިންނާ ބެހޭ ޑިސިޕްލިންގެ ނުވަތަ ކޮރަޕްޝަންގެ މައްސަލައެއް ކުޅުމުގެ އިދާރާއަށް ހުށަހެޅި ނުނިމި އޮތްތޯއެވެ. އަތޮޅު އެސޯސިއޭޝަންގެ ބޮޑުމީހާއާއި ފޯނުން ގުޅައިގެންނެވެ. ބޮޑުމީހާ އެކަން ބެއްލެވިއެވެ. ބެއްލެވި ގޮތަކަށެވެ. އެގޮތަކީ ކޮބައިކަމެއް ނޭނގެ އެވެ. ބޮޑުމީހާ އޭނާ ޖަވާބުދެއްވަން ޖެހިވަޑައިގަންނަވާ ފަރާތަށް ޖަވާބުދެއްވިކަމަށް ވަނީ ކުޅުންތެރިއަކާ ބެހޭ އެފަދަ ކަމެއް ހުށަހެޅި މިހާތަނަށް ނުނިމިނެތް ކަމަށެވެ.\nމިހާވަރަކުން އަދި ނުނިމުނެވެ. ދެން ބޮޑުމީހާއަށް ޖެހިވަޑައިގަތީ އެސޯސިއޭޝަންގެ ޢާއްމު ފެކްސް މެޝިނާއި ވަކިން ބޮޑުމީހާގެ މޭޒުމަތީ އޭނާއަށް ޚާއްޞަ ފެކްސް މެޝިނެއްގެކައިރީ އިންނަވައިގެން އޭގެތެރެއިން ނުކުތް އަމުރުމަޢުރޫފުގެ ހޫނުކަން އަލިފާނަށްވުރެ ގަދަ ބޮޑުއޮޑީގެ އިސްފަޑީގެ ބޮޑުވެރިޔަކު ސޮއިކުރެއްވި ލިޔުމަކަށް އަވަސް މަގަކުން ޖަވާބެއް ދެއްވާށެވެ. އޭގައިވަނީ އާދަކޮށް ފުލްޓީމަށް ކުޅުނު ނަމަވެސް އެލިޔުމުގައި ފާހަގަކުރާ ބެންޗު ކުޅުންތެރިންގެ އެއްވެސް މައްސަލައެއް ހުށަހެޅިފައިވާ ނަމަވެސް، ނުނިމިވާ ނަމަވެސް، އަދި އެކުޅުންތެރިންނާ މެދު ހިތްހަމަ ނުޖެހުމެއްވާ ނަމަވެސް، ލަސްނުކޮށް އަވަހަށް އެންގުމަށެވެ.\nމޫސަބޭ ކުޅެއުޅުނު އަތޮޅު އެސޯސިއޭޝަންގެ ބޮޑުމީހަކަށް އޭރު ހުންނެވީ ތަންކޮޅެއް ލަފާދާރު ބޭކަލެކެވެ. ކުޅުންތެރިންނަށާއި މޫސަބެއަށްވެސް ކުލުނުހުރި ވަރަށްހެޔޮ މީހެއްކަމަށް މޫސަބޭ ދެކެއެވެ.\nއެއްދުވަހަކު ބޮޑުމީހާގެ ޖަގަހައަށް ވަންނަންޖެހޭ ކަމެއް ދިމާވެ މޫސަބޭ އެޖަގަހައަށް ވަނުމުން ވަރަށް ދެރަވެލައްވާފައި އެއްކަލަ ލިޔުން ދައްކަވަމުން ބޮޑުމީހާ ބުނުއްވީ މިލިޔުމަށް ޖަވާބުދޭން ޖެހިއްޖެއެވެ. ކަން އޮތްގޮތަށް ކަމުގެ ޙަޤީޤަތާއި އެއްގޮތަށެވެ. ޙަޤީޤަތާއި އެއްގޮތް ޖަވާބަކީ ކުރިންވެސް ބޮޑުމީހާ ދެއްވަމުން ގެންދެވި ޖަވާބެވެ. ހުރިހާ ވާހަކައަކާއި ހުރިހާ ކަމަކާއި އެއްކޮށް ކަނޑައި ގުނަ ގެއްލީމާވެސް ނުކުންނަ ޖަވާބެވެ. "ކުޅުންތެރިންގެ ކަމެއް ނެތޭ" މިހެންނެވެ.\nދިޔަތާކަށް އަތޮޅު އެސޯސިއޭޝަންގެ ބޮޑުމީހާގެ ޖަވާބު ހިނގައްޖެއެވެ. އެއްކަލަ އިސްރާފު ބޮޑު އެޓޯލްސްގެ ބެންޗް ޓީމް ކޮންމެ ދުވަހަކުމެ ފުލްމެޗަށް އެބަ ކުޅެއެވެ. ނަމަވެސް ބޮޑުއޮޑީގެ އިސްފަޑީގެ ބައެއް ދިމަދިމާލުން އެމީހުން ކުޅުމަކަށް ބޭނުމެއް ނުވެއެވެ. މާބޮޑުކަމެއްނެތި ކަނޑައެޅިގެން ބަޔަކަށް މުސާރައެއް ދިނުމުގެ ބޭނުމުގައި މަޤާމްތަކެއް ހަދަހަދައިގެން ބަޔަކު ލައްވައިގެން ރައްޔިތުންގެ ފައިސާއިން އެމީހުންނަށް މުސާރަދިނުމަކީ އިންސާނުންނޭ ކިޔާ ބަޔަކު ކުރަން ހެޔޮވެގެންވާ ކަމަކަށްނުވާތީއެވެ. އެއީ ތެދެކެވެ. އެއްގޮތަކަށްވެސް އެހެންވެގެން ނުވާނެއެވެ.\nދެންއައީ ހަރުދަނާ އީމާންތެރި ކަމަށް ކަމޭހީކުރާ އުޞޫލެވެ. މިއުޞޫލުން ނޫން އެއްވެސްގޮތަކުން އެކަން ހަމަޖެހެން ނެތީމައެވެ. ބެންޗުޓީމަށް ރައްޔިތުމީހާމެންގެ އިސްރާފު ފައިސާ ކޮންމެހެން ހޭދަކުރަން ބޭނުންނުވާތީ ޑިސިޕްލިނަކުން ކޮރަޕްޝަނަކުން އީމާނަކުން އިޙުސާނަކުން އެކަން ހުއްޓުވޭނޭ އެއްވެސްމަގެއް ނުފެނުމުން އެންމެފަހުން ހެދިގޮތަކީ ބެންޗުޓީމުގެ ކުޅުންތެރިން ދަނޑުގައި ކުޅޭ މަޤާމްތައް އުވާލީއެވެ. އޭގެ އިތުރަށް ބެންޗުވެސް ރޫޅާލީއެވެ. ފޯވާޑުންނާއި މިޑްފީލްޑަރުންނާއި ޑިފެންޑަރުންނާއި ކީޕަރުންނާއި ކައްޕީން ނެތި ފުޓްބޯޅަ ކުޅެވޭނެގޮތެއް ނޯންނާނެތާއެވެ. އެބައި ނިންމާލީ ޤައުމަށްޓަކައެވެ. އެނަމުގައެވެ. ރައްޔިތުންނަށްޓަކައެވެ. އެނަމުގައެވެ. ރައްޔިތު މީހާމެންނަށް ހެވަކަށެވެ. އެނަމުގައެވެ. ހެޔޮ ވިސްނުމުގައެވެ. އެނަމުގައެވެ. އެބައިމީހުންގެ ފައިސާއިން އިސްރާފު ނުކުރަންވެގެންނެވެ. މިހުރިހާކަމެއް ކުރީ ހަމަ ނަމެއްގައެވެ.\nރަނގަޅު ނިންމުމެކެވެ. އެއީ ރައްޔިތުންގެ ފައިސާ ރައްކާތެރިކޮށް ބެލެހެއްޓުމާއި ބޭކާރުގޮތުގައި އެފައިސާ އިސްރާފުގެ މަގުން ހޭދަ ނުކުރުމަށެވެ. މިހެނީ ކަމެއްނެތް ހަމައެކަނި ނަމެއްގައި ކަނޑައެޅިގެން ބަޔަކަށް މުސާރަދިނުމުގެ ބޭނުމުގައި އޮފީސްތަކާއި މުއައްސަސާތަކާއި އެކި ތަންތަނާއި މަޤާމްތަކެއް ހަދަހަދައިގެން ބަޔަކު ލައްވައިގެން ރައްޔިތުންގެ ފައިސާއިން އެމީހުންނަށް މުސާރަދިނުމަކީ އެއްވެސްމީހަކު ކޮށްގެންނުވާނޭ ކަމެކެވެ. އެއީ ހަމަ ރަނގަޅު ގޮތެކެވެ. އެހެންވެގެން ނުވާނެއެވެ. އެއީ އެއްވެސްޒަމާނެއްގައި ދިވެހިރައްޔިތުންގެ ގިނަމީހުން މަރުޙަބާ ކިޔާނޭ ކަމެއްނޫނެވެ. އެމީހުން އެދޭނޭ ކަމެއްނޫނެވެ. އަދި އިންޞާފެއްވެސް ނޫނެވެ.\n15 އޮކްޓޫބަރ 2009މ.


"ބާރަށް ލަވަ ޖެހީމާ ޙިތާނު ކުރިތަން އަވަހަށް ރަނގަޅުވަނީ ހެއްޔެވެ؟" | Jazeera\t"ބާރަށް ލަވަ ޖެހީމާ ޙިތާނު ކުރިތަން އަވަހަށް ރަނގަޅުވަނީ ހެއްޔެވެ؟" - Jazeera\nހަމްދޫން ރަޝީދު November 24, 2019 679 views0\nއެހެން އަހަރު ތަކެކޭ އެއްފަދައިން މި އަހަރުގެވެސް ބޮޑު ބަންދު ފެށުނީއެވެ. ކޮންމެ އަހަރެއްގެ ބޮޑު ޗުއްޓީ ވެގެންދަނީ ޙިތާނީތަކަށް ޚާއްޞަ ދުވަސްކޮޅެއްގެ ގޮތުގައެވެ. އެގޮތުން އަދަކީ ހޮސްޕިޓަލްތަކުގައި ރަސްމީކޮށް ޙިތާނީ ކޭމްޕް ފަށާ ދުވަހެވެ. ނަމަވެސް މިހާރުވެސް ގޭގޭގައި ޙިތާނީތައް ދަނީ ބާއްވަމުންނެވެ. އެއާއެކު ބޮލު ތެރޭގައި އުފެދެނީ މި ސުވާލެވެ. ބާރަށް ލަވަ ޖެހީމާ ޙިތާނު ކުރިތަން ހަމަ އަވަހަށް ފަސޭހަ ވަނީބާވައޭ ކުރެވޭ ސުވާލެވެ. މީގެ ފުންމިނަށް ދިޔުމުގެ ކުރިން ދެތިން ކަމަކަށް ވިސްނާލަން ޖެހެއެވެ.\nދިވެހިންނަކީ ސައްތައިން ސައްތަ މުސްލިމު ގައުމަކަށްވީ ހިނދު ފިރިހެން ކުއްޖާގެ އުމުރުން7އަަހަރު ވުމުން ޙިތާނުކުރުމަކީ ދިވެހިންގެ އާދަކާދައިގެ ތެރެއިން ކުރަމުން އަންނަ ކަމެކެވެ. އެކަމަށް ބޮޑު އިންތިޒާރެއްވެސް ކުރާ ކަމެކެވެ. ޙިތާނު ކުރުމަށްފަހު ދީނުގެ ކަންކަމަށް ކުއްޖާ ހޭނުވުމަށް އިހުނަށްވުރެ ބޮޑު ސަމާލުކަމެއްވެސް ދެއެވެ. ފަރުޟު އަޅުކަންތައް ކުރުމަށް ބާރު އަޅަން ފެށެނީ ކުއްޖާ ޙިތާނު ކުރާ ހިސާބުންނެވެ. އެހެންކަމުން ރާއްޖޭގެ ބައެއް ސަރަހައްދުތަކުގެ މީހުން ޙިތާނު ކުރުމަށް 'އިސްލާމްދީނަށް ވެއްދުމޭ' ވެސް ކިޔާ އުޅެއެވެ. އަދި އާދަކާދައިގެ ތެރެއިން އެކަން ފާހަގަ ކުރުމަށް ކޭން ހަދާ ރައްޔިތުންނަށް ދަޢުވަތުދީ ހަދަތެވެ.\nނަމަވެސް މިއަދު ތޯއެވެ؟ ޒަމާން ބަދަލުވެ، ކުއްޖާގެ އެންމެ މުހިންމު އެއް މުނާޞަބާވެސް މިވަނީ އޮޅުން ބޮޅުންވެފައެވެ. އިސްލާމްދީނާ ނުބައްދަލު އެތައްކަމެއް އަދުގެ ޙިތާނީތަކުން ދަނީ ފެންނަމުންނެވެ. ނެތް ފެންވަރު ދެއްކުމަށް ލޭންދޭނަށް ރުފިޔާ ނަގައިގެންވިޔަސް ބޮޑު ޚަރަދެއް ކުރެއެވެ. އެންމެ މޮޅު އެންމެ ރީތި ޙިތާނީއަކީ އެއީ ކަމުގައި ދެއްކުުމަށެވެ. ދެއްކުންތެރިކަމަކީ ދީނުގައި ނަހީ ކުރައްވާފައިވާ ކަމެއްކަން އެނގި ހުރެއެވެ. ޙިތާނީތަކުގައި ބާރަށް ލަވަޖެހުމާއި ތަފާތު ބޭންޑުތަކާއި މިއުޒިކް ގުރޫޕްތަކާއި ނަށާ ގުރޫޕްތައް ބޮޑު އަގު ދީގެން ގެނެސް ނާޗަރަންގީ ކުޅުން މިވަނީ އާންމު ވެފައެވެ. ބާރަށް ލަވަ ޖެހުމުގެ ސަބަބުން އަވަށްޓެރިންނަށް އުނދަގޫވެ، އެމީހުންނާ މޫނު ކެނޑޭ ހިސާބަށް ކަންތައްތައް ދަނީ މަދެއްކޮށެއް ނޫނެވެ.\nބާރަށް ލަވަޖަހާ ޑީޖޭ ޖައްސާއިރު އަވަށްޓެރިންގެ ހައްޤުތަކަށް ކުޑަކޮށް ނަމަވެސް ވިސްނާލިން ހެއްޔެވެ؟ ކުޑަ ކުޑަ ކަމެކޭ ހީކޮށް ކޮށްލެވޭ މިކަމުގެ ސަބަބުން އުމުރު ދުވަހަށް މިކަމުގެ އަސަރު ކުރުމަކީ ވެދާނޭ ކަމެކެވެ. އިސްލާމްދީނަށް ކުއްޖާ އަހުލުވެރިކުރަން ފެށުން ލާދީނީ ކަންކަމުން ޖަރީކުރުމަށްފަހު އެ ދަރިފުޅުގެ ފަރާތުން އިސްލާމްދީނުގެ ރިވެތި އަހުލާގަށް އުއްމީދު ކުރުމަކީ އާފަލު ފަޅިއަކުން އޮރެންޖް ދިޔަ ފެލުމުގެ އުއްމީދުގައި ފެލުން ނޫން ހެއްޔެވެ؟ ދިވެހިންގެ ތެރެއިން ފަނޑުވަމުންދާ އިސްލާމީ ރީތި އާދަކާދަތަކާއި ދީނުގެ އަސާސްތައް ރަނގަޅުކޮށް އަންނާން އޮތް ޖީލުތަކަށް ފޯރުކޮށްދިނުމަށް މި ކަންކަން ހެޔޮ މަގަށް އަޅުވަން ކޮންމެހެންވެސް ޖެހިއްޖެކަން ކަށަވަރެވެ.


ތަޢުލީމީ ބިލަށް ތަފާތު ގިނަ ޚިޔާލުތަކެއް! ތަޢުލީމީ ބިލަށް ތަފާތު ގިނަ ޚިޔާލުތަކެއް!\nތަޢުލީމީ ބިލަށް އާއްމުންނާއި ދާއިރާގެ ޚިޔާލު ހޯދުން. ފޮޓޯ:ރައްޔިތުންގެ މަޖިލިސް\nތަޢުލީމީ ދާއިރާގެ ބިލަށް ޢާއްމުންގެ ޚިޔާލު ހޯދުމަށް ބޭއްވި ބައްދަލުވުމުގައި ޓީޗަރުންނާ ގުޅުންހުރި ކަންކަން ހަރުދަނާވާގޮތަށް ބިލްގައި ބާރުއެޅުމަށް ތަޢުލީމީ ދާއިރާގެ ފަރާތްތަކާއި ޢާއްމުން ޚިޔާލު ހުށައަޅައިފިއެވެ.\nމިވަގުތު މަޖިލީހުގެ ކޮމިޓީ މަރުޙަލާގައި އޮތް ތަޢުލީމީ ބިލަށް އާއްމުންގެ ޚިޔާލު ހޯދުމަށްވަނީ މަޝްވަރާ ބައްދަލުވުމެއް ބާއްވާފައެވެ. މި ބައްދަލުވުމުގައިވަނީ ބިލުގައި ހުރި ކަންކަން އިތުރަށް ރަނގަޅުކުރެވޭނެ ގޮތްތަކާއި، އިތުރު ކަންކަމުގެ ގޮތުގައި ބިލުގައި ހިމެނާނެ ކަންކަމާގުޅޭގޮތުން ޚިޔާލު ހުށަހަޅާފައެވެ.\nމިބިލަށް ޚިޔާލު ހުށައެޅުމާއި މަޝްވަރާތަކުގައި އެންމެ ބޮޑަށް ބައިވެރިން އަލިއަޅުއްވާލައްވާފައިވަނީ ޓީޗަރުންނާ ގުޅުންހުރި ކަންކަމަށެވެ. ކުދިންނަށް ކިޔަވައިދޭ މުދައްރިސުންގެ ފެންވަރު ހުންނަންޖެހޭނެ މިންގަނޑުތަކާއި، ތައުލީމީ ކޯސްތަކުގެ މުއްދަތު އިތުރުކޮށް މޮޑިއުލްތައް ފުޅާކުރުމާއި، ބްލޮކްމޯޑަށް ހިންގާ ކޯސްތަކުގެ ބަދަލުގައި ޓީޗިންގ ހަދާ މީހުންނާއި ލެކްޗަރާއިންނާއެކު ވީހާވެސް ގިނަ ވަގުތު ހޭދަކޮށްގެން ކިޔަވައިދޭނެ ގޮތްތައް ބައްޓަންކުރުމަށްވަނީ ޚިޔާލު ހުށައަޅާފައެވެ. އަދި އާ ޤާނުނުގެދަށުން ޓީޗަރުންގެ ލައިސަންސް ދޭއިރު ތަޢުލީމާ އެއްގޮތަށް މުދައްރިސުންގެ ހުނަރުތަކަށް ބަލައިގެން ލައިސަންގެ ލެވެލްތައް ކަނޑައެޅުމަށްވެސްވަނީ ޚިޔާލު ހުށަހަޅާފައެވެ.\nގްރޭޑް ސްކޫލްތައް ނިންމައި ދަރިވަރުންގެތެރެއިން މޮޅެތި ކުދިން މިހާރު ޓީޗިންގ ދާއިރާއަށް ޝަޢުގުވެރިކަން ނުހުންނަކަމަށާ، މި ދާއިރާއަށް މޮޅެތި ކުދިން ނުނިކުންނަކަން ބައިވެރިން ފާހަގަކޮށްފައިވެއެވެ.\nކިޔަވައިދިނުމުގެ ދާއިރާއަށް ކުދިންގެ ޝަޢުގުވެރިކަން އިރުތުވާނެގޮތަކަށް ކަންކަން ބައްޓަންކޮށް، ވަޒީފާއަކަށްވުރެ ބޮޑަށް އުނގަންނައިދޭ ބަޔަކަށް ޓީޗަރުން ހެދުމަށް މަސައްކަތްކުރެވޭނެ ގޮތްތަކެއް ހޯދަންޖެހޭކަމަށްވެސް މިބައްދަލުވުމުގައިވަނީ ޚިޔާލު ހުށަހަޅާފައެވެ. އަދި ޓީޗަރަކަށް އެންމެ ގިނަވެގެން އެއްފަހަރާ ކްލާސްރޫމެއްގައި ކިޔަވައިދޭނެ ކުދިންގެ ޢަދަދާއި ސްކޫލްތަކުގައި ދަރިވަރުންގެ އާބާދީ އޮންނަންވާ މިންވަރުގެ މައްޗަށްވެސް ޚިޔާލު ބަދަލުކޮށްފައިވެއެވެ.\nމީގެ އިތުރުން ކުދިންގެ ޖިސްމާނީ ދުޅަހެޔޮކަމާއި ކުޅިވަރުފަދަ ދާއިރާތަކުން ކުރިއަށްދެވޭނެ ގޮތްތައް އިތުރުކުރުމާއި، ފަންނީ ކަންކަން ކުރިއެރުވުމަށް ސްކޫލްތަކުގައި ދޭ ވަގުތު އިތުރުކުރުމަށްވެސް ޚިޔާލު ބަދަލުކުރިއެވެ. އަދި ކުދިންގެ ޢުމުރާ ގުޅޭގޮތުން އިޖުތިމާޢީ އަގު ދަސްކޮށްދީ އެފަދަ ކަންކަމަށް ތަޢުލީމީ ދާރާގެ ތެރެއިން ދަރިވަރުން ހޭލުންތެރިކުރުވުމުގެ މުހިންމުކަމުގެ މައްޗަށް ވަނީ އަލިއަޅުވާލާފައެވެ.\nޚިޔާލު ހޯދުމަށް ބޭއްވި މިބައްދަލުވުމުގެ ޕެނަލްގައި އެޑިއުކޭޝަން މިނިސްޓްރީގެފަރާތުން ވާހަކަދައްކަވަމުން އެޑިއުކޭޝަން މިނިސްޓްރީގެ ސްޓޭޓް މިނިސްޓަރ ޑރ.އަބްދުﷲ ރަޝީދު ވިދާޅުވީ މިބިލާ ގުޅިގެން މިހާތަނަށް ހިމަނާފައި ހުރި ކަންކަމާއިމެދު ހިތްހަމަޖެހޭކަމަށެވެ.\n"އަތޮޅުތަކުގައި މަތީސާނަވީއަށް ކިޔެވޭ ސްކޫލްތައް އިތުރުކުރުމާއި، ޓީޗަރސް ލައިސަންސް މިންގަނޑުތައް ކަނޑައެޅުންފަދަ ކަންކަމަކީ ފާހަގަކުރެވޭ މުހިންމު ކަންކަން." ޑރ.އަބްދުﷲ ރަޝީދު ވިދާޅުވިއެވެ.\nމި ބައްދަލުވުމުގައި ހުށައެޅި ޚިޔާލުތަށް ކޮމިޓީ މަރުޙަލާގައި އިތުރަށް މަޝްވަރާކުރައްވާނެކަމަށް ކޮމިޓީގައި ހިމެނިވަޑައިގަންނަވާ މެންބަރުން ވަނީ ވިދާޅުވެފައެވެ. މިބިލްގައި ޖުމުލަ 10 ބާބު، އަދި 46 މާއްދާ ހިމެނެއެވެ.


ޕަބްލިޝްކުރި ތާރީޚް: 10 ޖޫން 2021\nސުންގަޑި: 28 ޖޫން 2021 1300\nސާރފް ޝެކެއް ތަރައްޤީކުރުން\nމިކައުންސިލުން ދޭ ކުރެހުމާއި އެއްގޮތަށް މިއިދާރާއިން ދައްކާ ބިމުގައި ސާރފްޝެކެއް އެޅުމަށް ބޭނުންވެއްޖެއެވެ.\nވީމާ މިމަސައްކަތް އަމިއްލަ ތަކެތީގައި ކޮށްދިނުމަށް ޝަޢުޤުވެރިވެލައްވާ ފަރާތްތަކުން 2021 ޖޫން 21ވާ ހޯމަ ދުވަހު 13:00އަށް މިއިދާރާއަށް ދުރުވެ މަޢުލޫމާތު ސާފުކުރެއްވުމަށްފަހު، 2021 ޖޫން 28ވަނަ ދުވަހުގެ 13:00އަށް އަގުހުށައެޅުއްވުން އެދެމެވެ. ބިޑް ހުޅުވުން އޮންނާނީ، ބިޑް ހުށަހަޅުއްވާ ދުވަހު، 13:05ގައި ހުށައެޅުއްވި ފަރާތްތަކުގެ ހާޟިރުގައި އެގަޑީގައެވެ.\nއަންދާސީ ހިސާބު ހުށަހަޅުއްވަންވާނީ ބަންދުކޮށްފައިވާ ސިޓީ އުރައެއްގައެވެ. ސިޓީއުރައިގެ ބޭރުގައި، އިޢުލާނު ނަންބަރު އަދި " ތުލުސްދޫ ސާރފް ޝެކް ތަރައްޤީކުރުން " މިހެން ލިޔެފައި އޮންނަން ވާނެއެވެ. މަޢުލޫމާތު ދިނުމުގެ ބައްދަލުވުމަށާއި އަންދާސީ ހިސާބު ހުށަހެޅުމުގެ ބައްދަލުވުމަށް ބަދަލުގައި އެހެންފަރާތަކުން ވަޑައިގަންނަވާނަމަ، އެކަން ބަޔާންކޮށް ސިޓީއެއް ހުށަހަޅަން ވާނެއެވެ. މިފަދަ ލިޔުމެއްނެތި ހުށަހެޅޭ އަންދާސީ ހިސާބުތައް ބަލައި ނުގަނެވޭނެ ވާހަކަ ދެންނެވީމެވެ.


ބުނާށެ ލޯބި ނުވަނީހޭ…17 | Esfiya - Dhivehi Vaahaka Site\nބުނާށެ ލޯބި ނުވަނީހޭ…17\nހަވީރު ދުނިޔެ ބަނަވެފައި އޮތްވަރުން ރޭގަނޑެކޭ އެއްވެސް ތަފާތެއް ނެތެވެ. ވާރޭ ނުވެހުނެއް ކަމަކު ވައިގަދަވެފައި ވިދާ ގުގުރައެވެ. ކަޅުވިލާތައް ބޯކޮށްފައި ހުރިއިރު ދެންމެ ދެންމެ އޮއްސާލަފާނެހެން ހީވިއެވެ.\nސޯލްޓް ކެފޭގެ މޭޒެއް ދޮށުގައި އިން ހަމްޒާ އިންތިޒާރު ކުރަމުން ދިޔައީ ވިޝާހް އަންނާނެ އިރަކަށެވެ. އަސްރުން ފައިބައިގެން އަންނަން ބުނި މީހާ ހަތަރު ގަޑި ބައިވި އިރުވެސް ނާދެއެވެ.\n“ސަރ ސޮރީ ކުޑަ ކަމެއް ދިމާވެގެން ލަސްވީ!” ވިޝާހް އައިސް އިށީންނަމުން ބުންޏެވެ. ވިޝާހް އައުމުން ހަމްޒާ ވެއިޓަރަކަށް ގޮވައި ދެލަވާޒާ ކޮފީ ގެނެސް ދިނުމަށް އެދުނެވެ.\nކަންތައްވީ ގޮތް ވިޝާހް ހަމްޒާއަށް ކިޔާދިނެވެ. އަންހެން ކުއްޖެއްގެ ލޯބި ނުލިބުމުން މާޔޫސްވީ ކަމަށް ބުންޏެވެ. އެކުއްޖާއަކީ އަންޖަލް ކަމެއް ހަމްޒާ ގާތު ވިޝާހްއެއް ނުބުނެއެވެ. ވިޝާހްގެ ވާހަކަ އަޑު އަހާފާ ހަމްޒާ ޒާތަކަށް ހީލިއެވެ. އެހިނިތުންވުމުގައި ފޮރުވިފައިވީ ހިތްދަތިކަމެވެ. “އަންހެން ކުއްޖަކު ނުލިބުނީއޭ ކިޔާފަ ތިގޮތަށް އަމިއްލަ ދިރިއުޅުން ހަލާކު ކުރުމަކީ ވަރަށް ނުވިސްނޭ މީހުން ކުރާ ކަމެއް. ވިޝާހް ތީ ނުލާހިކު ވިސްނުން ތޫނު ތޫނިފިލި ކުއްޖެއް. އެކަހަލަ ފިޔަވަޅެއް އެޅުމުގެ ކުރިން އަމިއްލަ ނަފްސާ މެދު ވެސް ވިސްނަން ޖެހެއެއްނު. އެންމެ ކުއްޖަކު ނޫނެކޭ ބުނުމުގެ މާނައެއް ނޫންދޯ ދެން ދުވަހަކުވެސް އިންނާނެ މީހެއް ނުލިބުނީއޭ. އަސްލު އަދި ނުވޭނު އެކަހަލަ ކަންތަކާ ވިސްނާ ވަރެއްވެސް. ްައަދި އެހަށް ކިޔަވާ. ކިޔަވާއިގެން މޮޅުވެގެން އާދޭ. ހަމަ ޔަގީނުންވެސް އެކުއްޖާ އަމިއްލައަށްވެސް އަންނާނެ ވިޝާހް ގާތަށް އައިސް ގުޅެން ބުނާނެ.” ހަމްޒާ ދެއްކި ވާހަކަތައް ކަނުލައި ވިޝާހް އަޑުއެހިއެވެ. ހަމްޒާ އެދެއްކީ ތެދުވާހަކަ ތަކެއްކަން ހިތުގެ އަޑިން ވިޝާހް ގަބޫލުކުރިއެވެ. އޭނާގެ ބޮލުން ހީވީ ވަރަށް ބޮޑު ބަރެއް ލުއިވި ހެންނެވެ. ދެތިން ފަހަރު ހަމްޒާއަށް ޝުކުރު އާދާކުރިއެވެ. “މިހެން އުޅޭއިރު ސަރ ނުކިއަސް ރަނގަޅުވާނެ. ހަމްޒާ ކިޔާ. ސަރއަށް ވުރެއް ބޮޑަށް އެކުވެރިއެއް ގޮތުގައި ދެކުނިއްޔާ ވަރަށް އުފާވާނެ” ވިޝާހް ބޯ ޖަހާލިއެވެ.\nވިޝާހްއާ ހަމްޒާގެ އެކުވެރިކަން އެއް ދުވަހަށް ވުރެ އަނެއް ދުވަހު ބަދަހިވަމުން ދިޔައެވެ. އުމުރުގެ މާ ބޮޑު ފަރަގެއް ނެތުމުން ދެމީހުންގެ ވިސްނުންވެސް ހުންނަނީ ދާދި އެއްގޮތަކަށެވެ. ދެމީހުން ކޮފީން ދިމާކުރުން އާދައަކަށް ވެއްޖެއެވެ. ބައެއް ދުވަސް ދުވަހު އަސްރު ނަމާދަށް މިސްކިތަށް ގޮސް ހަމްޒާ ކައިރިން ވިޝާހް ނޭންގޭ ފިލާވަޅުތައް އޮޅުން ފިލުވާ ހަދައެވެ.\nރައިހާނާވެސް އޭނާގެ ކިޔެވުމައިގެން ކުރިއަށް ދިޔައެވެ. އެންމެ ސިކުންތުކޮޅެއްވެސް ބޭކާރުނުކޮށް ފިލާވަޅު ދަސްކުރުމުގައި ހޭދަކުރަމުން ދިޔައެވެ. އެންމެ ކުޑައިރުއްސުރެ ދެކެމުން އަންނަ ހުވަފެން ހަގީގަތަކަށް ހެދުމަށްޓަކައި ނުހަނު ބުރަކޮށް މަސައްކަތް ކުރަމުން ދިޔައެވެ. އަންޖަލްއާ ދެކުދިން ކޮންމެ ދުވަހަކު ހަވީރު ކޮންމެސް އެއް ކުއްޖެއްގެ ގޭގައި ގުރޫޕް ސްޓަޑީ ހަދައެވެ.\nރޭގަނޑު އަށެއްް ޖަހާއިރު އޮތް އެކްސްޓްރާ ކުލާހަށް ރައިހާނާއަށް ދެވުނީ ތަންކޮޅެއް ކުރިންނެވެ. އޭރު އެއްވެސް ކުއްޖަކު އަދި ޓީޗަރެއްވެސް ސްކޫލް ތެރޭގަ ނޫޅެއެވެ. މުޅި ގޯތިތެރެ އޮތީ އަނދިރިކޮށެވެ. ރައިހާނާ މަޑު މަޑުން ގޮސް ދިދަ ޕޯސްޓް މަތީ އިށީނެވެ. ދަބަހުން ފޯނު ނަގައި ފްލޭޝް ދިއްލާލުމަށްފަހު އަންޖަލްއަށް ގުޅަން އުޅުނެވެ. އަންޖަލްއަށް ނުގުޅިގެން އުޅެނިކޮށް ކަޅުކުލައިގެ ކެހެރި ބޯ ބުޅަލެއް އޭނާއާ ދިމާއަށްއައެވެ. ބިރުވެރި އަޑެއް ލައްވަމުން އޭތީގެ ފެހި ކުލައިގެ ދެލޮލުން ރައިހާނާއަށް ބަލާލިގޮތުން ގައިން ހީބިހި ނަގައިގެން ދިޔައެވެ. ދަބަހާ ފޯނަށްވެސް ބެލުމެއް ނެތި ބިރުން ގޮސް ރައިހާނާ ދުއްވައިގަތެވެ. ހިތްހީވަނީ މޭފަޅާފައި ނުކުމެދާނެހެންނެވެ. ދެވޭ ނުދެވޭ ދިމާލެއް ނޭންގި ރައިހާނާ ދުވުނެވެ. އޮފީސް މަސައްކަތެއް ކުރަން އައި ޒިވާންއަށް ސްކޫލަށް ވަދެވުނީ އެވަގުތުއެވެ. ނިކަން ބާރަށް ދުވެފައި އައި ރައިހާނާ ގޮސް ލައިގަތީ ޒިވާން ގައިގައެވެ. ބިރުން ހުރި ވަރުން ރައިހާނާއަށް ޒިވާން ސިފަވީ ބިރުވެރި އެއްޗެއް ގޮތުގައެވެ. ދެލޯ މަރާ ބާރުކޮށްގެން އިނދެ ކަންފަތު ތޫރު ފަޅައިގެން ދާހާ ބާރަށް ހަޅޭއަވައިގަތެވެ. “ޝްޝް ރައިހާނާ މީ މަށޭ ޒިވާން” ރައިހާނާ އަނަގަމަތީ އަތް އަޅަމުން ޒިވާން ބުންޏެވެ. ބިރުން ގޮސް ރައިހާނާގެ ލޮލުން ކަރުނަ ފާދާލާފައި ހުއްޓެވެ. “ޒިވް” ޒިވާންގެ މޭގައި ބޯ އަޅައިގެން ރައިހާނާ ރޯންފެށިއެވެ. އެބުޅަލުގެ ސަބަބުން އޭނާ ނުހަނު ބިރުގަނެއްޖެއެވެ. ހިތާހިތުން އެސޮރާ ދިމާއަށް އެއްޗިހި ކިޔުނެވެ. ޒިވާން ހުރީ ހަދަންވީ ގޮތެއް ނޭންގިފައެވެ. ރައިހާނާގެ މަޑު ގިސްލުމުން ރޮނީކަން އެނގެއެވެ. ނަމަވެސް ރައިހާނާ ގައިގައި އިނގިލި ކުރި ޖައްސާލާކަށްވެސް ޒިވާންއަކަށް ނުކެރުނެވެ. އެގިތައް ދެމީހުން ތިއްބާ ސްކޫލްގެ ޓީޗަރެއް ނުވަތަ އިސްވެރިޔަކު އައިސްފާނެތީވެސް ޒިވާން ކަންބޮޑުވިއެވެ.\nހިތްހަމައަކަށް އެޅެލުމުން ރައިހާނާ ޒިވާންއާ ދުރަށް ޖެހިލިއެވެ. ކުރެވުނީ ކިހާ ވަރެއްގެ ކަން ރޭކާލުމާއެކު ލަދުންގޮސް ހަލާކުވާވަރުވިއެވެ. ބިރުންހުރެވެސް ދިދަ ޕޯސްްޓް ކައިރިއަށް ދިޔައީ އެތަނުގައި އޭނާގެ ދަބަހާ ފޯނާ އޮންނާނެކަން އެނގޭތީއެވެ. ދަބަހާ ފޯނާ އަތަށް ބޮނޑިކޮށްގެން ރައިހާނާ މިސްރާބް ޖެހީ މައްޗަށް ދާށެވެ.\nކުލާހަށް ދިޔައިރު ޓީޗަރުންގެ ގޮނޑީގައި ހަމަޖެހިލައިގެން އިށީންދެ އިން ހަމްޒާ ފެނުނެވެ. ހަމްޒާ ކުރިމައްޗަށްވާ ގޮތަށް އިން މޭޒުގައި ވިޝާހްވެސް ކޮންމެސް ފިލާވަޅެއް ހަދަން އިނެވެ. ރައިހާނާއަށް ރުޅި އާދެވުނީ އެދެމީހުން މާކުރީބައިގައި ކުލާހަށް އައިސް ތިބުމުންނެވެ. ރައިހާނާ ދިޔަ ގޮތަށް ގޮސް ވިޝާހްއާ ދިމާއަށް ދަބަސް އެއްލާލިއެވެ. ސިހިފައި ވިޝާހްއަށް ރައިހާނާއާ ދިމާއަށް ބަލާލެވުނެވެ. ހަމްޒާވެސް ހައިރާންވެފައި ހުރެ ރައިހާނާއަށް ބަލާލިއެވެ. “ހައު ޑެއާ ޔޫ!!! ކީއްވެ މާ ކުރިން މައްޗަށް އަރައި ތީނީ! އެހެން ކުދިން އަންނަން ދެން މަޑު ކުރަން ޖެހޭނެ ދޯ” ވިޝާހް ގައިގައި ފޮތުން ދެތިން ބޮނޑި ރައިހާނާ އަޅާލިއެވެ. ރަތްވެފައި ހުރި ދެލޮލާ ރައިހާނާގެ މޫނު ފެނި ކޮންމެސް ކަމެއްވެއްޖެކަން ވިޝާހްއަށް އެނގުނެވެ. އެއަޑުގައިވި ކުރަކި ކަމުގެ ސަބަބުން ރައިހާނާ ރޮއެފައި ހުރިކަންވެސް އެނގެއެވެ. ހަމްޒާ ގޮަސް ރައިހާނާ އަތުން ފޮތް އަތުލިއެވެ. ރައިހާނާގެ މޫނު ފެނި ހަމްޒާ ކަންބޮޑުވިއެވެ. “ކިހިނެއްވީތަ؟ ކީއްވެ ރޮއެފަ ތިހުރީ؟ ކާކު ކީއްކުރީ؟” ސުވާލު ފައްޗެއް ހަމްޒާ އަމުނާލިއެވެ. ތުން ދަމައިގެން އިނދެ ރޮވިފައި ހުރި އަޑަކުން ވީ ގޮތް ރައިހާނާ ކިޔާދިނެވެ.\nވިޝާހް މަސައްކަތް ކުރަމުން ދިޔައީ ހިނިގަނޑު ހިފަހައްޓާށެވެ. ބަނޑުގައި އަތް އަޅައިގެން އޮވެ ނުހޭން އޭނާ މަސައްކަތް ކުރަމުން ދިޔައެވެ. ހަމްޒާގެ ހާލު އެއަށްވުރެއް ބޮޑެވެ. ބާރަށް ހެވިދާނެތީ އަނގަ ލައްޕައިގެން ބަނޑުގައި އަތް އަޅައިގެން އިނެވެ. ބުޅަލެއް ފެނިގެން ރައިހާނާއަށް އެހާވަރު ވެދާނެކަމަކަށް އޭނާ ހިއެއް ނުކުރެއެވެ. ކިތަންމެ މަސައްކަތް ކުރިނަމަވެސް ނުހީއެެއް ހަމްޒާއަކަށް ނީންދެވުނެވެ. މުޅި ކުލާސްރޫމް ތެރޭގައި ހަމްޒާގެ ހުނުމުގެ އަޑު ގުގުމާލިއެވެ. ހަމްޒާ ހޭން ފެށުމުން ވިޝާހްއަށްވެސް ނުހުރެވުނެވެ.\nހަމްޒާއާ ވިޝާހް އޭނާއަށް މަލާމަތްކުރުމުން ރައިހާނާއަށް އިތުރަށް ރޮވެން ފެށިއެވެ. އެބުޅަލުގެ ސަބަބުން އޭނާ ގަތް ބިރު އަންދާޒާ ކުރަންވެސް އެދެމީހުންނަކަށް ނޭންގޭނެއެވެ. އަދި އެހާ ބިރުން މީހެއްގެ އެހީއަށް އެދި އެދި ހުއްޓާ އެހީ ލިބުނީވެސް އެންމެ ބޭނުންނުވާ ފަރާތުގެއެވެ. ހިތާމައާ ރުޅިއާ ބިރާ ހުރިހާ އިހްސާސެއް އެެއްވެގެން ގޮސް ރައިހާނާއަށް ރޮވުނީއެވެ. ރައިހާނާ ރޯން ފެށުމުންވެސް ހަމްޒާއާ ވިޝާހްގެ ހުނުމެއް ނުހުއްޓުނެވެ. ހުނުން ކޮންޓްރޯލް ކުރެވޭތޯ ދެމީހުންވެސް ކުރަމުން ދިޔަ މަސައްކަތްވީ ބޭކާރެވެ.\nއަންޖަލް އައިސް ކުލާހަށް ވަންއިރު ފެނުނު މަންޒަރުން އެނބުރުން އަރައިގެން ނުވެއްޓުނީ ކިރިޔާއެވެ. ރައިހާނާ ރޯންއިން އިރު ހަމްޒާއާ ވިޝާހްއާ ގޮނޑިއަކަށް ތަރަވެގެންތިބެސ ހެނީއެވެ. “ވަޓްސް ގޮއިން އޮން؟” އަންޖަލް ދިޔަ ގޮތަށް ގޮސް ރައިހާނާ ގާތު އިށީނެވެ. “ރައި؟” ރައިހާނާ އެއްޗެކޭ ނުބުނުމުން އަންޖަލް ދެވަނަ ފަހަރަށްވެސް ގޮވާލިއެވެ.\nހުނުން ކޮންޓްރޯލް ކުރުމަށްފަހު ވީގޮތް ކިޔާދިނީ ވިޝާހްއެވެ. ހީހީ ގޮސް އޭނާގެ ލޮލުން ހުރީ ފެންވެސް އައިއްސައެވެ. “ސްޓޮޕް އިޓް!” ރައިހާނާއަށް ނުފެންނާނެހެން އަންޖަލް ހަމްޒާއަށާ ވިޝާހްއަށް ފެންނަ ގޮތަށް އަނގަ ހަލުވާލިއެވެ. އަންޖަލްގެ އެއަމަލުން އެއްމިޔައަކަށް ވިޝާހްއަށް ހިނިތުންވެވުނެވެ.\nއަންޖަލް ރައިހާނާ ގޮވައިގެން ފާޚާނައަށް ދިޔައެވެ. މޫނު ދޮވެލައި ކުޑަކޮށް ރައިހާނާ ހަމައަކަށް އެޅުމުން އޭނާ ގޮވައިގެން އަންޖަލް ކުލާހަށް ދިޔައެވެ. އޭރު އިތުރު ފަސްކުއްޖަކު އައިސް ތިއްބެވެ.\nއަންޖަލް އެކްސްޓްރާ ކުލާހަށް ލާފައި އަޒްހަދް ދިޔައީ ގެއަށެވެ. އެއަށްފަހު ކުޑަކޮށް ތާޒާ ވެލައިގެން އަޒްހަދް ނުކުތް އިރު ރާނިޔާ ހުރީ ރޭގަނޑުގެ ކެއުން ތައްޔާރުކޮށްފައެވެ. އަޒްހަދްއާ އެކީ ރާނިޔާވެސް ކާންއެރިއެވެ. އެހެން ރޭރެއާ ޚިލާފަށް އަޒްހަދް ހުރީ ހިމޭނުންނެވެ. މިހާރަކަށް އައިސް އަޒްހަދް ކޮންމެސް ކަމަކާ މާ ބޮޑަށް ވިސްނާކަން ރާނިޔާއަށް ފާހަގަ ކުރެވިގެން އެވާހަކަ އަޒްހަދް ގާތު ބުންޏެވެ. “އެބޮތް ރާނިޔާ ގާތު ވަރަށް ބޮޑު ވާހަކައެއް ދައްކަންވެފަ އެކަމް އެވާހަކަ ދެއްކޭނީ އަންކޮވެސް ހުއްޓަ” ފުން ނޭވައެއް ދޫކޮށްލުމަށްފަހު އަޒްހަދް ބުނެލިއެވެ. ރާނިޔާގެ ހިތުގައި އެތައް ސަތޭކަ ސުވާލެއް އުފެދުނެވެ. އަޒްހަދް އެ ދައްކަން އުޅެނީ ކިހާ ބޮޑު ވާހަކައެެއް ބާއޭ އޭނާގެ ހިތަށް އެރިއެވެ.\nބަލައި އަންނަން ދެކަށް ރައިހާނާއާ އަންޖަލް ގޯތިތެރޭ ހުރި ބެންޗުގައި އިށިީންދެގެން ތިއްބެވެ. އެދެކުދިން ފިޔަވާ އެހެން ހުރިހާ ކުދިން ގޮއްސިއެވެ. ހަމްޒާވެސް ތަންކޮޅެއް ދުރުގައި ހުރި ގޮނޑިއެއްގައި އިށީންދެގެން ފޯނާއި ކުޅެން އިނެވެ.\nރައިހާނާ އިރުއިރުކޮޅާ ގޯތި ތެެރެއަށް ނަޒަރު ހިންގާލައެވެ. ކަޅު ބުޅާ އައިސް ދާނެތީ ރައިހާނާ އިނީ ބިރުންނެވެ. އަންޖަލްއަށް އެކަން އެނގުނެވެ. “ސާބަސް ރައިއަށް. އެބުޅާ އައިސް ރައިކައެއް ނުލާނޭ!” “އަންކޮއަށްވެސް ފެނުނު ނަމަ އެއްނު އެނގޭނީ! ބައިދަވޭ ޔުއަރ ޕްރިންސް ލުކްސް ސޯ ޑޭމް ހޮޓް!” އަންޖަލް ހަމްޒާއާ ދިމާއަށް ބަލާލިއެވެ. އައިސް ބްލޫ ކުލައިގެ އަތްދިގު ގަމީހާ ހުދުކުލައިގެ ޖިންސު ހަމްޒާއާ ވަރަށް ގުޅެއެވެ. އިސްތަށިގަނޑި ރީތިގޮތަކަށް ސްޓައިލްކޮށްފައި ނަންބަރު އައިނު އަޅައިގެން ހުރުމުން އިތުރަށް ރީތިކަމަށް ފެނެއެވެ.\nއަޒްހަދް ސައިކަލުގައި އައިސް ގޭޓް ކުރިމަތީ މަޑުކޮށްލުމުން އަންޖަލް ތެދުވިއެވެ. ހަމްޒާ ގާތު ދަނީކަމަށް ބުނެފައި އަވަހަށް ދިޔައެވެ.\nއަންޖަލް ދިއުމުން ރައިހާނާ އެކަނިވިއެވެ. ރުހާމްއަށް ގުޅަން ފޯނު ނެގިތަނާހެން ޗާޖު ގޮސްގެން ފޯނު ނިވުނީއެވެ. ރައިހާނާ އިންތާ އިނދެ ހަމްޒާއަށް ގޮވާލިއެވެ.\nހަމްޒާ ބޭނުންވީ ވީހާވެސް ރައިހާނާއާ ދުރުގައި އިންނާށެވެ. ނަމަވެސް ރައިހާނާ ގޮވުމުން އަޅާނުލާ ހުންނާކަށް ނުކެރުނެވެ. ފޯނު ޖިންސްގެ ޖީބަށް ލާފައި ތެދުވެ ހިނގައިގަތެވެ. “ބައްޕައަށް ގުޅާ ދެވިދާނެތަ؟” ހަމްޒާ އޭނާގެ ފޯނު ރައިހާނާއަށް ދިނެވެ. ރުހާމްގެ ނަންބަރު ޖަހަމުން ދިޔައިރު ރައިހާނާގެ އަތް ތުރުތުރު ލަމުން ދިޔައެވެ. އެވަގުތު އެތަނުގައި އޭނާއާ ހަމްޒާ ފިޔަވާ އެކަކުވެސް ނެތްކަން އެނގޭތީ އެހިތް ނޭންގޭ ބާރުމިނެއްގައި ތެޅެމުން ދިޔައެވެ. ރުހާމް އޮފީހުގައި ކުޑަކަމެއް ދިމާވެގެން އަވަހަށް ދެވެން ނެތްކަމަށް ބުންޏެވެ. ލަސްވުމުގެ ކުރިން އެކަނި ހިނގާލާފައި ގެއަށް ދާން ރުހާމް އެދުނެވެ. އެންމެ ރަނގަޅުކަމަށް ބުނެ ފޯނު ކަނޑާލާފައި ހަމްޒާ އަތަށް ދިނެވެ. “އެބައާދޭ؟” “ނޫން ބައްޕަ ބުނީ ހިނގާލާފަ ދާށޯ!” ކުޑަކޮށް ހިނިތުންވެލަމުން ރައިހާނާ ބުންޏެވެ. “ހިނގާ މަށާއެކީ ދާން! ރޭގަނޑު އެކަނި ދާކަށް ނުވާނެ” ރައިހާނާ ފާޑަކަށް ހަމްޒާއާ ދިމާއަށް ބަލަހައްޓައިގެބް ހުއްޓެވެ. ރައިހާނާގެ އަނގަވެސް ހުރީ ކުޑަކޮށް ހުޅުވިފައެވެ. “ހެލޯ! ކިހިނެއްވެފަ ތިހުރީ؟” ހަމްޒާ އޭނާގެ އަތް ހޫރާލިއެވެ. “ނުކެރޭނެ ސައިކްގަ ދާކަށް” ދެތިން މިނެޓަށްފަހު ރައިހާނާ ބުންޏެވެ. ހަމްޒާގެ އަނގައިން ނުކުތީ ލުއި ހުނުމެއްގެ އަޑެވެ. ” މަ ސައިކް ފަހަތަށް ވަރަށް އަރާހިތުން އިންހެން ހީވަނީ! އެކަމް މަށެއް ނެތް ރައިހާނާ ފަހަތަށް އަރުވާ ހިތެއް. އެހެންނޫނަސް ސައިކް ހަލާކުވެފަ އިނީވެސް”\nރައިހާނާ ގެއާ ހަމައަށް ދެވުނުއިރުވެސް ދެމީހުން ކުރެ އެކަކުވެސް އަނގައިން ނުބުނެއެވެ. ގެއާ ހަމައަށް ދެވުމާއެކު ކިރިޔާ އަޑު އިވޭ ވަރަށް ރައިހާނާ ޝުކުރިއްޔާއޭ ބުންޏެވެ. ހަމްޒާބުނާ އެއްޗަކަށް ބެލުމެއްނެތި ރައިހާނާ ގޮސް ގެއަށްވަނެވެ. ރައިހާނާ ވަންކަން ޔަގީންކޮށްފައި ހަމްޒާވެސް ގެއަށް ދާން ހިނގައިގަތެވެ.\nMe first dw.. kiyaa fa comment eh kohlaanan inshallah\nSalam. Miothy 17 vana bai. Hurihaa kudhinnah ves mibai kamudhaane kamah ummedhu kuran. Next part Saturday ga ISA\nHaadha kurey knme part eh vx..btw v nice when next part\nHaadha lahey vaahaka up vaaleh dww..?..btw reethi mi bai vx..\nVarah lwbi vaahaka eh kiyaaa?? all ur storys are fab.. so how’s studies going? Mi dhuvas kolhu vx story up kohdheythy varah bodah thanks engeyy.. I know mi dhuvas kolhu varah tough vaane kan kiyevumuga I’m also going through the same. All the bst girl keep going??????\nLovely v ekm hama thankolheh kuriy…. Nxt part dhigukohladhehchey ingey dear… Plus thankolheh las hn heevani laaluah mi story dhaaleh kuriahvure…..\nKiyaa!!! Vvv salhi mi part vec..miadhu scwl ga in iru vec hyviyey mi Story up kuri hn..Finally it’s here ??????????????????Curiously waiting for the next part dear…nd hurihaa comment thakah reply kurahchey dear..Lysm\nVaahaka varah reethi ? but haadha kurey ? and ehaa dhuvas up kuran nagaafa thihaa kurukoh genesdheneema kiyuntherin kiyaa hiy nuvedhaane ?\nMa hamza aa haadha crush veadhneangal ge beybe ah hadaaba eyrashehnu mashah hamza libeyni\nMost probably he is angal’s brother ?\nHehehhehehehehe omg real life raihana eh Eha ulhey dhen hamza eh beynumee\nބިރުވެރި ލޯބި July 28, 2017\nހިތާމަ ލޯބި November 10, 2020